<header data-type="book">
<h1>脈貫</h1>
<dl class="元資料">
<div><dt>作者</dt><dd>王賢</dd></div>
<div><dt>朝代</dt><dd>清</dd></div>
<div><dt>年份</dt><dd><data value="1710">公元1710年</data></dd></div>
<div><dt>底本</dt><dd>清康熙辛卯年盛德堂刻本</dd></div>
</dl>
</header>

<h1>序</h1>
<p>蓋聞乾坤合德，三才成焉；陰陽合理，萬物育焉。故天道則四時行，地道則萬物生，人道則贊天地之化育。是故先聖以性道而帥天下之仁義，軒岐以藥石而治世人之沉疴，然即大矣哉！</p>
<p>醫之時，用也。獨是醫之為學有莫難於察病機，更莫難於明脈理，故曰脈之理淵，最難言也。昔在黃帝生而神靈，猶曰若窺深淵而迎浮雲。叔和有絕人之識，纂《靈》《素》《難經》為《脈經》，而云胸中了了，指下難明。叔微有穎悟之智，而云脈之理微，幽而難明。吾意所解，口莫能宣也。繇是觀之，古先聖賢，生而知之者猶有難之，而況於後學，有困而不學者乎？推其意也，徒假岐黃之術以為射利之資，豈有濟世扶危之深心，壽國壽民之願乎？</p>
<p>王君世瞻，習見此風，能深憫恤，因手著《脈貫》一書，稍佐渡世之津梁，而為俗學之指南也。將見是書一經問世，則折衷有自，蒼生得幸，實盛世壽國壽民之一助也。余則披覽之餘，其中發奧闡微，條分縷析，實繼啟先賢，發明後學，真可謂醫學之條目，脈理之綱領也。融會貫通，則表裡精粗無不到，而全體大用無不明矣。苟非格物致知者孰能之乎？噫！先生乃天民之先覺者也，今將以斯道覺後覺也。</p>
<p><u>時康熙辛卯歲仲冬月桐溪年家眷同學弟顏福濬湖氏書於陋巷居</u></p>

<h1>自序</h1>
<p>古今醫學典籍浩繁，病機脈理幽深。夫醫學之要莫先於切脈，然脈理之精微，奧蘊難明，是非難辨。先哲每多明論，殫其奧蘊，辨其是非，但各著一書，尚未能互相闡發耳。然則其微言妙義載在諸書，散漫難稽矣，苟非潛心篤學，博覽群書，烏能洞其玄微？況有似是而非之論難明，又有數候俱見，異病同脈之惑難識，使後學之士竟惘然莫辨。若切脈不真，則病之虛實不能灼見，未有不攻補之妄施者也。此則失之毫釐，差於千里，安能起沉疴而摻司命之權乎？</p>
<p>余不揣譾陋，纂集《脈貫》一書，採集群書，芟其繁蕪，纂其奧旨，更以前賢所未發者，略陳管見，以補未備。其中互相闡發，剖析明盡，雖脈理幽深而難明，精微實可一理以貫通。苟熟讀而深思，旁通而觸類，自有神明之妙，不至迷途窘步，而莫知適從也已。</p>
<p>吾知是書之輯成，或不能不貽笑於高明，然以濟世生人之意，亦未必無小補云爾。</p>
<p><u>時康熙庚寅歲暮春月穀旦桐溪王賢世瞻氏書於盛德堂</u></p>

<h1>卷一</h1>

<h2>提綱論</h2>
<p>《經》曰：調其脈之緩、急、大、小、滑、澀而病變定矣。蓋謂六者足以定諸脈之綱領也。又曰：小、大、滑、澀、浮、沉。《難經》則曰：浮、沉、長、短、滑、澀。仲景曰：弦、緊、浮、沉、滑、澀，此六者名為殘賊，能為諸脈作病。滑伯仁曰：提綱之要不出浮、沉、遲、數、滑、澀之六脈。夫所謂不出於六者，亦其足統表、里、陰、陽、虛、實，冷熱風寒濕燥，臟腑血氣之病也。浮為陽為表，診為風為虛；沉為陰為里，診為濕為實；遲為在臟，為寒為冷；數為在腑，為熱為燥；滑為血有餘；澀為氣獨滯。</p>
<p>此諸說者，詞雖稍異，義實相通。若以愚意論之，不出表、里、寒，熱、虛、實六者之辨而已。如浮為在表，則散大而芤可類也；沉為在裡，則細小而伏可類也；遲者為寒，則徐緩澀結之屬可類也；數者為熱，則洪滑疾促之屬可類也；虛者為不足，則短濡微弱之屬可類也；實者為有餘，則弦緊動革之屬可類也。此皆大概人所易知，然即六者之中復有相懸之要，則人或不能識，似是而非，誤非淺矣。</p>
<p>夫浮為表矣，而凡陰虛者脈必浮而無力，因真陰脫於下而孤陽浮於上，是浮不可以概言表而可升散乎？沉為里矣，而凡表邪初感之盛者，陰寒束於皮毛，陽氣不能外達，則脈必先沉緊，是沉不可以概言里而可攻下乎？遲為寒矣，而傷寒初退，餘熱未清，脈多遲滑，是遲不可以概言寒而可溫中乎？數為熱矣，而凡虛損之候，陰陽俱虧，氣血敗亂者，脈必急數，愈數者愈虛，愈虛者愈數，是數不可以概言熱而可寒涼乎？微細類虛矣，而痛極壅閉者，脈多伏匿，是伏不可以概言虛而可驟補乎？洪弦類實矣，而真陰大虧者，必關格倍常，是弦不可以概言實而可消之乎？乃知診法於綱領之中而復有大綱領者存焉。設不能以四診相參，而欲孟浪任意，未有不覆人於反掌間者。</p>

<h2>脈有亢制論</h2>
<p>《經》曰：亢則害，承乃制。言太過之害也。此關於盛衰疑似之間，診者其可忽乎？夫亢者，過於上而不能下之謂也；承者，受也，亢極則反受制也。如火本剋金，克之太過則為亢，而金之子為水可以制火，乘其火虛來復母仇，而火反受其制矣。比之吳王夫差起傾國之兵以與晉爭，自謂無敵，越王勾踐乘其空虛已入國中矣。</p>
<p>在脈則當何如？曰陽盛者脈必洪大，至陽盛之極而脈反伏匿，陽極似陰也。此乾之上九，亢龍有悔也。其症設在傷寒，或因失於汗下，使陽氣亢極，鬱伏於內，狀似陰症，唇焦舌燥，能飲水漿，大便閉硬，小便赤澀，然其脈雖沉，按之著骨，必滑數有力，審其矢氣穢臭殊常，或其躁熱不欲衣被，或揚手擲足，譫語不休，此陽證何疑？故《經》曰：其脈滑數，按之鼓擊於指下者，非寒也。此為陽盛拒陰也。陰盛者脈必細微，至陰盛之極而脈反躁疾，陰極似陽也。此坤之上六，龍戰於野也。在傷寒則誤服涼藥，攻熱太速，其人素本腎虛，受寒遂變陰證，逼其浮游之火發見於外，狀似陽證，面赤煩躁，大便自利，小便淡黃，嘔逆氣促，鄭聲咽痛，然其脈按之必沉細遲微，審其渴欲飲水復不能飲，此陰證何疑？故《經》曰：身熱脈數，按之不鼓擊於指下者，非熱也。此謂陰盛拒陽也。</p>
<p>乃知凡過極者，反兼勝己之化。在於學者之細心揣測，則諸證無不洞其真偽矣。</p>

<h2>脈位法天地五行論</h2>
<p>北方為坎水之位也，南方為離火之位也，東方為震木之位也，西方為兌金之位也，中央為坤土之位也。人身一小天地，故脈位應之。試南面而立，以觀兩手之部位，心屬火，居寸，亦在南也；腎屬水，居尺，亦在北也；肝屬木，居左，亦在東也；肺屬金，居右，亦在西也；脾屬土，居關，亦在中也。</p>
<p>以五行相生之理言之：天一生水，故先從左尺腎水生左關肝木，肝木生左寸心火，心火為君主，其位至高不可下，乃分權於相火，相火寓於右腎，腎本水也而火寓焉，如龍伏海底，有火相隨，右尺相火生右關脾土，脾土生右寸肺金，金復生水，循環無窮。此相生之理也。</p>
<p>更以五行相剋之理言之：相火在右尺，將來剋金，賴對待之左尺實腎水也，火得水制則不乘金矣。脾土在右關，將來剋水，賴對待之左關實肝木也，土得木製則不侮水矣。肺金在右寸，將來剋木，賴對待之左寸實心火也，金得火制則不賤木也。右手三部皆得左手三部制矣。而左手三部竟無制者，獨何歟？右寸之肺金有子腎水可復母仇，右關之脾土有子肺金可復母仇，右尺之相火有子脾土可復母仇。是制於人者，仍可制人，相制而適以相成也，此相剋之理也。</p>

<h2>因形氣以定診論</h2>
<p>逐脈審察者，一成之矩也；隨人變通者，圓機之用也。比如浮沉遲數以定表裡寒熱。此影之隨形，復何論哉？然而形體各有不同，則脈之來去因之亦異，又不可執一說以概病情也。何則？肥盛之人氣居於表，六脈常帶浮洪；瘦小之人氣斂於中，六脈常帶沉數；性急之人，五至方為平脈；性緩之人，四至便作熱醫；身長之人，下指宜疏；身短之人，下指宜密；北方之人，每見實強；南方之人，恆多軟弱；少壯之脈多大；老年之脈多虛；醉後之脈常數；飯後之脈常洪；遠行之脈必疾；久飢之脈必空；室女、尼姑多濡弱；嬰兒之脈常七至。故《經》曰：形氣相得者生，三五不調者病。其可不察於此乎？</p>
<p>而更有說焉：肥盛之人，雖曰氣居於表，浮洪者是其常也，然使肌肉過於堅厚，則其脈之來也，勢將不能直達於皮膚之上，反欲重按乃見，若徒守浮洪易見之說，以輕手取之，則模糊細小，本脈竟不能測；瘦小之人，雖曰氣斂於中，沉數者是其常也，然使肌肉過於淺薄，則其脈之來也，勢將即呈於皮膚之間，反可浮取而知。性急之人，脈數是其常也，適當從容無事，亦近舒徐；性緩之人，脈遲是其常也，偶值倥傯多冗，亦隨急數。北人脈強是其常也，或累世膏粱，或母系南產，亦未必無軟弱之形；南人脈弱是其常也，或先天稟足，或習耐勞苦，亦間有實強之狀。少壯脈大是其常也，夭促者多見虛細；老年脈細是其常也，期頤者更為沉實。室女、尼姑濡弱者是其常也，或境遇優遊，襟懷恬淡，脈來亦定沖和；嬰兒氣稟純陽，急數者是其常也，或質弱帶寒，脈來亦多遲慢。</p>
<p>以此類推，則人身固有一定之形氣，形氣之中又必隨地為之轉移，方能盡言外之妙也。</p>

<h2>脈無根有兩說論</h2>
<p>天下之醫籍多矣！或者各持一說，而讀者不能融會，漫無可否，則不見書之益而徒見書之害矣。</p>
<p>又何貴乎博學哉？即如脈之無根便有兩說。一以尺中為根，脈之有尺，猶樹之有根。叔和曰：寸關雖無，尺猶不絕，如此之流，何憂殞滅？蓋因其有根也。若腎脈獨敗，是無根矣，安望其發生乎？一以沉候為根，《經》曰：諸浮脈無根者皆死，是謂有表無里，孤陽不生。夫造化之所以亙萬古而不息者，一陰一陽互為其根也。使陰既絕矣，孤陽豈能獨存乎？</p>
<p>二說似乎不同，久而虛心討論，實無二致也。蓋尺為腎部，而沉候之六脈皆腎也。要知兩尺之無根與沉取之無根，總為腎水涸絕而無資始之原，宜乎病之重困矣。又王宗正曰：診脈之法，當從心肺俱浮，肝腎俱沉，脾在中州。則與叔和之守寸關尺奇位以候五臟六腑之脈者大相徑庭，不知宗正亦從《經》文「諸浮脈無根者皆死」之句悟入，遂謂本乎天者親上，本乎地者親下，心肺居於至高之分。故應乎寸，腎肝處乎至陰之位，故應乎尺，脾胃在中，故應乎關。然能與叔和之法參而用之，正有相成之妙。淺工俗學信此則疑彼者，皆不肯深思古人之推本立說，所以除一二師家接受之外，盡屬礙膺。許學士之不肯著書以示後來，乃深鑑於此弊也夫！</p>

<h2>衝陽太谿二脈論</h2>
<p>夫身之內，不過陰陽為之根蒂。醫者惟明此二字，病之吉凶莫不判然矣。《經》曰：治病必求於本。本之為言根也，源也。世未有無源之流，無根之木，澄其源而流自清，灌其根而枝乃茂，自然之經也。故善為醫者，必責根本。</p>
<p>而本有先天后天之辨。先天之本維何足少陰腎是也？腎應北方之水，水為天一之源。後天之本維何足陽明胃是也？胃應中宮之土，土為萬物之母。腎何以為先天之本？蓋嬰兒未成，先結胞胎，其象中空一莖透起，形如蓮蕊，一莖即臍帶，蓮蕊即兩腎也，而命寓焉。水生木而後肝成，木生火而後心成，火生土而後脾成，土生金而後肺成。五臟既生，六腑隨之，四肢乃具，百骸乃全。《仙經》曰：借問如何是玄牝？嬰兒初生先兩腎，故腎為臟腑之本，十二脈之根，呼吸之本，三焦之源，而人資之以為始者也，故曰先天之本在腎。而太谿一穴在足內踝後五分，跟骨上動脈陷中，此足少陰所注，為腧地也。</p>
<p>脾胃何以為後天之本？蓋嬰兒既生，一日不再食則飢，七日不食則腸胃涸絕而死。《經》曰：安穀則昌，絕谷則亡。猶兵家之有餉道也，餉道一絕，萬眾立散；胃氣一敗，百藥難施。一有此身，先資穀氣。谷入於胃，灑陳於六腑，而氣至和調，於五臟而血生，而人資之以為生者也，故曰後天之根本在脾。而衝陽一穴在足趺上五寸，高骨間動脈，去陷谷三寸。此足陽明所過，為原之地也（脾胃相為夫婦，故列胃之動脈，而脾即在其中矣）。</p>
<p>古人見腎為先天之本，故著之脈曰人之有尺猶樹之有根，枝葉雖枯槁，根本將自生。見脾胃為後天之本，故著之脈曰有胃氣則生，無胃氣則死。所以傷寒必診太谿以察腎氣之盛衰，必診衝陽以察胃氣之有無，兩脈既在，他脈可勿問也。如婦人則又獨重太衝者，太衝應肝，在足趾本節後二寸陷中。蓋肝者，東方木也，生物之始。又婦人主血，而肝為血海。此脈不衰，則生生之機猶可望也。</p>

<h2>脈有不可言傳論</h2>
<p>脈之理微，自古記之。昔在黃帝，生而神靈，猶曰「若窺深淵而迎浮雲」。許叔微曰「脈之理幽而難明」。吾意所解，口莫能宣也。凡可以筆墨載，可以口舌言者，皆跡象也。至於神理，非心領神會烏能盡其玄微？如古人形容胃氣之脈，而曰不浮不沉，此跡象也，可以中候求也；不疾不徐，此跡象也，可以至數求也。獨所謂意思欣欣，悠悠揚揚，難以名狀。非古人秘而不言，欲名狀之而不可得，姑引而不發，躍如於言詞之表，以待能者之自從耳。東垣至此亦窮於詞說，而但言脈貴有神。惟其神也，故不可以跡象求，言語告也。又如形容滑脈，而曰替替然如珠之圓轉；形容澀脈，而曰如雨沾沙；形容緊脈，而曰如切繩轉索；形容散脈，而曰如楊花散漫；形容任脈，而曰寸口丸丸。此皆跡象之外，別有神理。就其所言之狀，正惟窮於言語，姑借形似以揣摩之耳。</p>

<h2>脈有相似宜辨論</h2>
<p>洪與虛，皆浮也。浮而有力為洪，浮而無力為虛。沉與伏，皆沉也。沉脈行於筋間，重按即見；伏脈行於骨間，重按不見，必推筋至骨乃可見也。數與緊，皆急也。數脈以六至得名，而緊則不必六至，惟弦急而左右彈狀如切緊繩也。遲與緩，皆慢也。遲則三至，極其遲慢；緩則四至，徐而不迫。實與牢，皆兼弦大實長之四脈也。實則浮、中、沉三取皆然，牢則但於沉候取也。洪與實，皆有力也。洪則重按少衰，實則按之亦強也。革與牢，皆大而弦也。革則浮取而得，牢則沉取而見也。濡與弱，皆細小也。濡在浮分，重按即不見也；弱主沉分，輕取不可見也。細與微，皆無力也。細則指下分明，微則似有若無，模糊難見矣。促、結、澀、代皆有止者也。數時一止為促；緩時一止為結；往來遲滯，似止非止為澀；動而中止，不能自還，止有定數為代。</p>

<h2>脈象論</h2>
<p>浮脈法天，輕手可得，泛泛在上，如水漂木。有力洪大，來盛去悠；無力虛大，遲而且柔；虛極則散，渙漫不收；有邊無中，其名曰芤；浮小為濡，綿浮水面；濡甚則微，不任尋按；更有革脈，芤弦合看。</p>
<p>（此以浮脈為綱，而取洪、虛、散、芤、濡、微、革七脈之兼乎浮者統匯於下也。浮脈法天，輕清在上，故輕手即見，與肉分相應，如木之漂於水面也。</p>
<p>洪脈者，如洪水之洪，有波濤洶湧之象，浮而有力，來盛去衰，即大脈也，即鉤脈也。</p>
<p>虛脈者，浮而無力，且大且遲也。</p>
<p>散脈者，亦浮而無力，但按之如無，比於虛脈則更甚矣，若楊花飄散之象。</p>
<p>芤脈者，芤草中空狀，如蔥管浮沉二候易見，故曰有邊，獨中候豁然難見，正如以指著蔥，浮取得上面之蔥皮，中取正在空處，沉按之又著下面之蔥皮也。無中者，非中候絕無，但比之浮沉則無力也，若泥為絕無是無胃氣矣。舊說以前後為兩邊，與芤蔥之義不和。</p>
<p>濡脈者，浮而小且軟也。</p>
<p>微者浮而極小極軟，比於濡脈則更甚矣。欲絕非絕，似有若無，八字可為微脈傳神。</p>
<p>革脈者，浮而且弦，且芤浮多沉少，外急內虛狀如皮革。仲景云：弦則為寒，芤則為虛，寒虛相搏，此名曰革。革脈，牢脈皆大而弦，革則浮取而得，牢則沉候而見也。舊以牢革為一脈者，非也。）</p>
<p>沉脈法地，如投水石。沉極為伏，推筋著骨；有力為牢，大而弦長；牢甚則實，愊愊而強；無力為弱，柔小如綿；細直而軟，如蛛絲然。</p>
<p>（此以沉脈提綱，而取伏、牢、實、弱、細五脈之兼乎沉者統匯於下也。沉脈法地，重濁在下，故重按乃得，與筋骨相應，如石之墜於水底也。</p>
<p>伏脈者，沉之極也，伏於下也。沉脈在筋骨之間，伏脈則推筋著骨，然後可見也。</p>
<p>牢脈者，沉而有力，且大且弦且長也。</p>
<p>實脈者，浮中沉三候皆有力，更甚於牢脈也。</p>
<p>弱脈者，沉而極細軟也。</p>
<p>細脈者，沉細而直且軟也。）</p>
<p>遲脈屬陰，一息三至。緩脈和勻，春柳相似；遲細為澀，往來極滯；結則來緩，止而復來；代亦來緩，止數不乖。</p>
<p>（此以遲脈提綱，而取緩、澀、結、代四脈之兼乎遲者統匯於下也。遲脈者，往來遲慢，為不及之象。</p>
<p>緩脈者，一息四至，往來和勻，春風微吹柳梢，此確喻也，即胃氣脈也。</p>
<p>澀脈者，遲滯不利，狀如輕刀刮竹，舊稱一止復來者，非也。</p>
<p>結脈者，遲而時有一止也。</p>
<p>代脈者，遲而中止，不能自還，且止有定數，如四時之有禪代，不愆其期也，故名曰代。）</p>
<p>數脈屬陽，一息六至。往來流利，滑脈可識；有力為緊，切繩極似；數時一止，其名為促；數如豆粒，動脈無惑。</p>
<p>（此以數脈提綱，而取滑、緊、促、動四脈之兼乎數者統匯於下也。數脈者，往來急數，為太過之象。</p>
<p>滑脈者，滑而不滯，如珠走盤也。</p>
<p>緊脈者，緊急有力，左右彈手，切繩者喻其緊，亦喻左右彈也。</p>
<p>促脈者，數而時有一止，如疾行而蹶也。</p>
<p>動脈者，形如豆粒，厥厥動搖，兩頭俱俯，中間高起，故短如豆粒。舊云上下無頭尾，則上不至寸為陽絕，下不至尺為陰絕，是死絕之脈，非動脈也。仲景云：陽動則汗出，陰動則發熱。由是則寸尺皆有動脈，謂獨見於關者誤矣。）</p>
<p>別有三脈，短長與弦。不及本位，短脈可原；過於本位，長脈綿綿；長而端直，狀類弓弦。</p>
<p>（此短、長與弦三脈，非浮沉遲數可括，故別立於此。短者，短縮之象；長者，相引之象；弦者，勁而端直之象。按戴同文曰：關不診短。若短脈見於關上，是上不通寸為陽絕，下不通尺為陰絕矣。）</p>

<h2>脈有相反宜參論</h2>
<p>浮沉者，脈之升降也；遲數者，脈之急慢也；滑澀者，脈之通滯也；虛實者，脈之剛柔也；長短者，脈之盈縮也；洪微者，脈之盛衰也；緊緩者，脈之張弛也；牢革者，脈之內外也；動伏者，脈之出處也；促結者，脈之陰陽也；濡微者，脈之窮於進退者也；芤弦者，脈之見於盛衰者也。</p>
<p>《經》曰：前大後小，前小後大；來疾去徐，來徐去疾；去不盛來反盛，去盛來不盛；乍大乍小；乍長乍短；乍數乍疏。是又二脈之偶見者也。</p>

<h2>脈賦</h2>
<p>欲測病兮死生，須詳脈兮有靈。（脈理通乎神明，可推測疾病之死生。）左辨心肝之理，右察脾肺之情。（左手寸部胞絡與心脈，關部膽脈與肝脈；右手寸部胸中與肺脈，關部胃脈與脾脈也。）此為寸關所主，（已上四臟脈與腑脈主於兩手寸口關中。）腎即兩尺分並。（腎有兩枚，分居兩手尺部，左手尺部膀胱、小腸及腎脈：右手尺部大腸與腎脈。）</p>
<p>三部五臟易識，七診九候難明。（三部寸關尺是也，五臟心肝脾肺腎也，七診九候見於脈旨論中。）</p>
<p>晝夜循環，榮衛須有定數。（血為榮，氣為衛，榮行脈中，衛行脈外，循環無端，一日一夜周於身五十度，故為定數。）</p>
<p>男女長幼，大小各有殊形。（男脈寸強尺弱，女脈寸微尺盛；老人脈濡而緩，幼人脈數而急；肥壯者細實，羸瘦者長大。是各有異形，皆得其正候，故為之平脈，反此者為病脈。）</p>
<p>復有節氣不同，須知春夏秋冬。（五日為候，三候為氣，三氣為一節；一歲三百六十日，共有七十二候，二十四氣，八節之令。與夫春夏秋冬四時之更端，各有所生之不同也。）</p>
<p>建寅卯月兮木旺，肝脈弦長以相從。（正月寅，二月卯，足厥陰肝木之旺，木當春而發，故其脈來宜弦長。）</p>
<p>當其巳午，心火而洪。（四月巳，五月午，手少陰心火之旺，火性上炎，故其脈來當洪大而散。）</p>
<p>脾屬四季，遲緩為宗。（辰、戌、醜、未之月屬四季，足太陰脾土之旺，土性厚重，寄旺於四季，故其脈來應和緩。）</p>
<p>申酉是金為肺，微浮短澀宜逢。（七月申，八月酉，手太陰肺金之旺，金性輕浮，故其脈來短澀而微浮。）</p>
<p>月臨亥子，是乃腎家之旺；得其沉細，各為平脈之容。（十月亥，十一月子，足少陰腎水之旺，水性下流，故其脈來沉細而滑。）</p>
<p>既平脈之不衰，（已上五臟之脈，四時隨經所旺而不衰，故各得其平。）</p>
<p>反見鬼兮命危。（若心見沉細，肝見短澀，腎見遲緩，肺見洪大，脾見弦長，皆為鬼賊之相剋，故為死候。）</p>
<p>子扶母兮瘥速，（若心見緩，肝見洪，肺見沉之類，此子扶養於母，是相生之道，雖病易瘥。）</p>
<p>母抑子兮退遲。（腎病傳肝，肝病傳心之類，此母來抑子，病雖不死，然稽延難愈也。劉氏曰：即腎得短澀，肝得沉滑，心得弦長，為之虛邪者是也。）</p>
<p>得妻不同一治，生死仍須各推。（我克者為妻，假如心得肺脈，謂夫得妻脈也。然妻來乘夫，雖不為正克，生死各有推斷，解見下文。）</p>
<p>假令春得肺脈為鬼，得心脈乃是肝兒，腎為其母，脾則為妻。（五行木火土金水相生也，木土水火金相剋也。假如春屬木見肺金脈，為克我之鬼也，見心火脈是我生之子也，見腎水脈是我生之母也，見脾土脈是我乘之妻也。）</p>
<p>春得脾而莫療，冬得心而不治，夏得肺而難瘥，秋得肝亦何疑。（《訣》云：春中若得四季脈不治，多因病自除，是為微邪也，故病不治自愈。此言春得脾而莫療，反以微邪為可畏何也？蓋春中獨見脾脈，土乘木衰，土乘則生金來剋木故也。假令春中肝臟之脈弦而緩，弦是本脈尚存，雖土脾或乘之，此則為微邪，不足慮也。若本脈全無，而獨見脾緩之脈，此為害也。上文所謂得妻不同一治，正此謂與。夏、秋、冬皆以此類推。若本經脈全無，便不可以微邪論，故皆言不可治也。）</p>
<p>此乃論四時休旺之理，明五行生剋之義。（此結上文之義。）</p>
<p>患者要知欲死，須詳脈之動止。彈石劈劈而又急，解索散散而無聚，雀啄頓來而又住，屋漏將絕而復起。（彈石之脈，若堅硬之物擊於石，劈劈然殊無息數，此肝元已絕，胃氣空虛故也。解索之脈，猶索之解散，在筋骨上數動散亂而不能復聚，無復次第，緣精枯血竭，心腎俱絕也。雀啄之狀，來而急數，連連奏指，忽然頓絕而止，良久准前復來，如雀之啄食，謂來三而去一也。屋漏之狀，如屋之漏，滴不相連續，或來或去，良久一滴，於地而四畔濺起之貌，皆緣脾元已敗，胃氣乏絕，穀氣俱盡，故見此兩脈也。）</p>
<p>蝦游苒苒而進退難尋，魚躍澄澄而遲疑掉尾。（蝦游之脈，沉時忽一浮，若蝦之遊於水而苒苒然，不動少焉；瞥然驚撞，而去杳然，不見久之，倏而復來。魚躍又曰魚翔，浮時忽一沉，其本不動而末強搖，如魚之遊水，而身首貼然不動而尾獨悠揚，緩搖之狀，倏然沉沒也。皆緣元氣已絕，榮衛兩亡，五臟俱敗，不日而死矣。）</p>
<p>復有困重沉沉，聲音劣劣，寸關雖無，尺猶不絕，往來息均，踝中不歇。如此之流，何憂殞滅。（沉沉，神昏也。劣劣，氣少也。無，謂無脈也。不絕，謂猶有脈也。息均，息數調勻也。踝中不歇，謂太谿之脈動而不止也。流，類也。殞，歿也。）</p>
<p>《經》文具載樹無葉而有根，人困如斯垂死，乃當更治。（《難經》曰：人之有尺，猶樹之有根也。）</p>

<h2>重陰重陽論</h2>
<p>寸脈浮大，陽也。又兼疾脈，此陽中之陽也，名曰重陽。尺內沉細，陰也。又兼遲脈，此陰中之陰也，名曰重陰。</p>
<p>上部重陽，下部重陰，陽亢陰隔，癲狂乃成。</p>

<h2>脫陰脫陽論</h2>
<p>六脈有表無里，如濡脈之類，此名脫陰；六脈有里無表，謂之陷下，如弱脈之類，此名脫陽；六脈暴絕，此陰陽俱脫也。《經》曰：脫陰者，目盲；脫陽者，見鬼；陰陽俱脫者，危。</p>

<h2>陰陽相乘相伏論</h2>
<p>浮取之候，兩關之前皆陽也，若見緊、澀、短、小之類，是陽不足而陰乘之也。沉取之候，兩關之後皆陰也，若見洪、大、數、滑是陰不足而陽乘之也。陰脈之中陽脈間一見焉，此陰中伏陽也；陽脈之中陰脈間一見焉，此陽中伏陰也。陰乘陽者必惡寒，陽乘陰者必內熱。陰中伏陽者期於夏，陽中伏陰者期於冬。以五行之理推之，而月節可期也。</p>

<h2>陰絕陽絕論</h2>
<p>夫人唇為飛門，齒為戶門，會厭為吸門，胃為賁門，太倉下口為幽門，大腸、小腸會為闌門，下極為魄門，此為七衝門。此七門者，一氣貫通，無有壅遏，壅遏則氣閉而絕矣。</p>
<p>寸口之動脈應之，故寸關尺一脈貫通，無有間絕，間絕則死。寸脈為上，上不至關為陽絕；尺脈為下，下不至關為陰絕。陽絕死於春夏，陰絕死於秋冬。</p>

<h2>上下有脈無脈論</h2>
<p>經曰：上部有脈，下部無脈，其人當吐，不吐者死。觀當吐二字，便得腹中有物填塞，至陰抑遏肝氣，而絕升生之化也。故吐之則愈，不吐則暴死矣。若使其人胸中無物可吐，此陰絕於下也，亦是死症。</p>
<p>經又曰：下部有脈，上部無脈，雖困無能為害。所以然者？人之有尺，猶樹之有根，枝葉雖枯槁，根本將自生。此雖至理，亦不可執。法曰：上不至關為陽絕，況無脈乎？明者可以悟矣。若覆病人之手而脈出者，此運氣不應之脈，非無脈也。</p>

<h3>三因脈法論</h3>
<p>外傷六氣曰外因，脈來浮緩則傷風，病在衛；弦緊則傷寒，病在營；虛弱則傷暑，病在氣；沉緩則傷濕，病在肉；長躁則傷燥，病在血；虛數則傷熱，病在皮毛。此外邪所幹，脈見其情，俱當升散者也。</p>
<p>內傷七情曰內因，脈來虛散，喜傷心也；弦激，怒傷肝也；沉澀，憂傷氣也；結滯，思傷脾也；緊促，悲傷肺也；沉弱，恐傷腎也；動搖，驚傷膽也。此內淫所奪，脈見其情，俱當平補者也。</p>
<p>飲食、勞倦、損傷曰不內外因，脈來細數弦滑，則傷飲；短滑疾實，則傷食；沉數頂指，則冷積；弦數弱大，則勞倦極也；微弱伏數，則色欲過也；沉伏滯澀，抑鬱甚也。此正氣之所奪，脈見其情，久則變為虛勞，俱當調理者也。</p>

<h2>從證不從脈論</h2>
<p>脈浮為表，治宜汗之，此其常也，而亦有宜下者焉。仲景云：若脈浮大，心下硬，有熱，屬臟者攻之，不令發汗是也。</p>
<p>脈沉為里，治宜下之，此其常也，而亦有宜汗者焉。少陰病，始得之，反發熱，而脈沉者，麻黃附子細辛湯微汗之是也。</p>
<p>脈促為陽，常用葛根芩連清之矣。若脈促厥冷，為虛脫，非灸非溫不可，此又非促為陽盛之脈也。</p>
<p>脈遲為寒，常用乾薑附子溫之矣。若陽明脈遲，不惡寒，身體濈濈汗出，則用大承氣，此又非遲為陰寒之脈矣。</p>
<p>四者皆從證不從脈也。世有切脈而不問證，其失可勝言哉！</p>

<h2>從脈不從證論</h2>
<p>表證汗之，此其常也。仲景曰：病發熱頭痛，脈反沉，身體疼痛，當救其里，用四逆湯。此從脈之沉也。</p>
<p>里證下之，此其常也。日晡發熱者，屬陽明；脈浮虛者，宜發汗，用桂枝湯，此從脈之浮也。</p>
<p>結胸證具，常以大、小陷胸下之矣。脈浮大者，不可下，下之則死，是宜從脈而治其表也。</p>
<p>身疼痛者，常以桂枝、麻黃解之矣。然尺中遲者，不可汗，以營血不足故也，宜從脈而調其營矣。</p>
<p>此皆從脈不從證也。世有問證而忽脈者，得非仲景之罪人乎？</p>

<h1>卷二</h1>

<h2>脈旨論</h2>
<p>脈為血脈，氣血之先，血之隧道，氣息應焉。（脈為氣乎？而氣為衛，衛行脈外，則知非氣矣。脈為血乎？而血為營，營行脈中，則知非血矣。脈為經隧乎？而經隧實繁，則知非經隧矣。善乎！華元化云：脈者，氣血之先也。蓋人之身，惟是精與氣與神三者。精氣即血氣，氣血之先非神而何？人非是神無以主宰血氣，保合太和，流行三焦，灌溉百骸，故脈非他，即神之別名也。明乎此則氣也、血也，渾淪條析，所謂氣如橐籥，血如波瀾，一升一降，以成其用而脈道成矣。）</p>
<p>資始於腎，資生於胃，血脈氣息，上下循環。（人未有此身，先有此腎，氣血藉之以立基，而神依於氣，氣依於血，血資於谷，谷本於胃。是知胃氣充則血旺，血旺則氣強，氣強則神昌。故曰先天之根本在腎，後天之根本在脾。脾胃相為夫妻，神之昌否皆以脈為徵兆。脈之行也，氣行而血隨，上下周匝，起伏交會，昫濡守使，各盡其職。）</p>
<p>十二經中皆有動脈，惟手太陰寸口取決。（《難經》曰：十二經皆有動脈，獨取寸口何謂也？扁鵲曰：寸口，脈之大會，手太陰之動脈也。以肺為五臟六腑之華蓋，布一身之陰陽，居於至高之位，凡諸臟腑皆處其下。肺繫上連喉嚨吭嗌，以通呼吸，肺主一身之氣，氣非呼吸不行，脈非肺氣不布故耳。《素問》曰：飲食入於胃，遊溢精氣，上輸於脾，脾氣必歸於肺，而後行於臟腑營衛。乃知五臟六腑之氣味皆繇胃入脾，繇脾入肺，此地道卑而上行也。繇肺而分布於臟腑，此天道下濟而光明也。土居中而為金之母，系諸脈之根；肺居高而有君之象，布諸脈之令。故曰肺朝百脈，而寸口為之大會，猶水之朝宗於澥也。</p>
<p>脈之行於十二經絡者，即手足三陰三陽之經脈也。《難經》曰：經脈十二，絡脈十五，何始何終也？然。經脈者，行血氣，通陰陽，以榮衛於一身者也。其始中焦，注手太陰肺，手太陰肺注手陽明大腸，手陽明大腸注足陽明胃，足陽明胃注足太陰脾，足太陰脾注手少陰心，手少陰心注手太陽小腸，手太陽小腸注足太陽膀胱，足太陽膀胱注足少陰腎，足少陰腎注手厥陰心包，手厥陰心包注手少陽三焦，手少陽三焦注足少陽膽，足少陽膽注足厥陰肝，足厥陰肝還復注手太陰，是謂一周也。）</p>
<p>診人之脈，令仰其掌，掌後高骨，是名關上，審位既確，可以布指，疏密得宜，長短不失。（凡診脈者，令人仰手，醫者覆手診之，掌後有高骨對平處謂之關上，看定部位，徐以中指先下於關部，次以食指下於寸部，次以無名指下於尺部。人長則下指宜疏，人短則下指宜密。）</p>
<p>布指輕重，各有不同，曰舉按尋，消息從容。（看脈惟在指法之巧。大法輕手循之曰舉，重手取之曰按，不輕不重，委曲求之曰尋。極須體認，如舉必先按之，按則必先舉之；以舉物必自下而上，按物必自上而下也。則舉中有按，按中有舉，抑揚反復，而尋之義盡見矣。）</p>
<p>凡診病脈，平旦為準，虛靜凝神，調息細審。（平旦者，陰陽之交也。陽主晝，陰主夜；陽主表，陰主裡。《靈樞》曰：平旦陰盡而陽生受氣矣。日中而陽隴，日西而陽衰，日入陽盡而陰受氣矣。又曰：陽氣盡，陰氣盛，則目瞑；陰氣盡而陽氣盛，則寤矣。故診法當於平旦初寤之時，陰氣正平而未動，陽氣將盛而未散，飲食未進，穀氣未行，故經脈未盛，絡脈調勻，氣血未至擾亂，脈體未及變更，乃可以診有病之脈。又切脈之道，貴於精誠，嫌其擾亂。故必心虛而無妄想，身靜而不言動，然後可以得脈之妙。）</p>
<p>關前為陽，關後為陰，陽寸陰尺，先後推尋。（從魚際至高骨，卻有一寸，名曰寸；從尺澤至高骨有一尺，因名曰尺。界乎尺寸之間，因名曰關。關前寸為陽，關後尺為陰，關居中，若為陰陽界，而陰陽實互交於此。寸候上焦，關候中焦，尺候下焦。須先後細為推尋，推其虛實，尋其體象也。）</p>
<p>男子之脈，左大為順；女子之脈，右大為順。男尺恆虛，女尺恆盛。（左為陽，故男子宜左脈大也；右為陰，故女人宜右脈大也。寸為陽，尺為陰，故男子尺虛象離中虛也，女人尺盛象坎中滿也。）</p>
<p>陽弱陰強，反此則病。（男尺脈弱，女尺脈盛，故男女之脈不同。若男尺脈盛，女尺脈弱，則為相反而病矣。按男子以陽為主，故兩寸脈常旺於尺，若兩寸反弱，尺反盛者，腎氣不足也。女子以陰為主，故兩尺脈常旺於寸，若兩尺反弱，寸反盛者，上焦有餘也。不足固病，有餘亦病，所謂過猶不及也。）</p>
<p>關前一分，人命之主，左為人迎，右為氣口。人迎緊盛，風邪在表；氣口緊盛，飲食傷里。（關前一分者，寸關尺各有三分，共得九分。今曰關前一分，仍在關上，但在前之一分耳。故左關之前一分，辨外因之風，右關之前一分，辨內因之食。或以前一分為寸上，豈有左寸之心可以辨風，右寸之肺可以辨食乎？其說大謬。蓋寸關尺三部各佔三分，共成寸口。故知關前一分正在關之前一分，人迎氣口之位也。左關之前一分屬少陽膽部，膽為風木之司，故緊盛則傷於風也。何則？以風木主天地春升之令，萬物之始生也。《素問》曰：肝者，將軍之官，謀慮出焉。與足少陽膽相為表裡。膽者，中正之官，決斷出焉。人身之中，膽少陽之脈行肝脈之分外，肝厥陰之脈行膽脈之位內。兩陰至是而交盡，一陽至是而初生，十二經脈至是而終。且膽為中正之官，剛毅果決，凡十一臟咸取決於膽。故左關之前一分為六腑之源，頭為諸陽之主宰，察表者之不能外也；右關之前一分屬陽明胃部，中央濕土得天地中和之氣，萬物所歸之鄉也。又曰脾胃者，倉廩之官，五味出焉。土為君象，土不主時，寄王於四季之末，故名孤臟。夫胃為五臟六腑之海，蓋清氣上交於肺，肺氣從太陰而行之為十二經脈之始。故右關之前一分為五臟之隘口，為百脈之根荄，察里者不能廢也。況乎肝膽主春，氣浮而上升，陽之象也。陽應乎外，故以候表焉。脾胃為居中，土性凝而重濁，陰之象也。陰應乎內，故以候里焉。若夫左寸之前違度，則生生之本虧；右寸之前先拔，則資生之元廢。古人以為人命之主，顧不重哉！至若臟氣有不齊，稟賦有厚薄，或左脈素大於右，或右脈素大於左，孰者為常？孰者為變？或於偏弱中略見有力，已隱虛中之實；或於偏盛中稍覺無神，便是實中之虛。活潑施治，不攻伐無過可也。）</p>
<p>神門屬腎，兩在關後，人無二脈，必死不救。（《難經》曰：上部無脈，下部有脈，雖困無能為害。夫脈之有尺，猶樹之有根，枝葉雖枯槁，根本將自生。蓋兩尺屬腎，水為天一之元，人之元神在焉。即《難經》所謂三焦之原，守邪之神。故為根本之脈，而稱「神門」也。若無此二脈，則根本敗絕，決無生理。而脈微指為心脈者，誤矣。彼因心經有穴名曰「神門」，正在掌後兌骨之端，故錯認耳。殊不知心在上焦，豈有候於尺中之理乎？）</p>
<p>脈有七診，曰浮中沉上下左右，七法推尋。（浮者，輕下指於皮毛之間，探其腑脈也，表也。中者，略重指於肌肉之間，候其胃氣也，半表半裡也。沉者，重下指於筋骨之間，察其臟脈也，里也。上者，即上竟上者，胸喉中事也，即於寸內前一分取之。下者，即下竟下者，少腹、腰、股、膝、脛、足中事也，即於尺內後一分取之。左右者，即左右手也。凡此七法名為七診。別有七診，謂獨大、獨小、獨寒、獨熱、獨遲、獨疾、獨陷下也。）</p>
<p>又有九候，即浮中沉三部各三，合而為名，每候五十，方合於經。（每部有浮中沉三候，合寸關尺三部，算之共得九候之數也。夫每候必五十動者，出自《難經》，合大衍之數也。乃偽《訣》以四十五動為準，乖於經旨。必每候五十，凡九候共得四百五十，兩手合計九百，方與經旨相合也。）</p>
<p>上下來去至止六字，陰陽虛實，脈中奧旨。（上下來去至止六字者，足以別乎陰陽虛實。本岐黃之奧旨，滑攖寧闡明之。上者為陽，來者為陽，至者為陽；下者為陰，去者為陰，止者為陰。上者自尺部上於寸口，陽生於陰也；下者自寸口下於尺部，陰生於陽也。脈有上下，是陰陽相生，病雖重，不死。來者自骨內之分出於皮膚之際，氣之升也；去者自皮膚之際還於骨內之分，氣之降也。脈有來去，是表裡交泰，病雖重，必起。此謂之人病脈和也。若脈無上下來去，死無日矣。故曰：脈不往來者，死。若來疾去徐，上實下虛。為癲厥疾。來徐去疾，上虛下實，為惡風也。至者，脈之應；止者，脈之息也。止而暫息者，愈之疾，止久有常者，死也。</p>
<p>《素問》曰：謹熟陰陽，無與眾謀。所謂陰陽者，去者為陰，至者為陽；靜者為陰，動者為陽；遲者為陰，數者為陽。陰陽之理，不可不熟。故曰謹。獨聞獨見，非眾所知，故曰無與謀。則果能明於上下來去至止六字，以通陰陽虛實之理者，在昔猶難之。初學於此道，其有懵然無知者，乃可肆口以談耶！）</p>
<p>包絡與心左寸之應，惟膽與肝左關所認，膀胱及腎左尺為定；胸中及肺右寸昭彰，胃與脾脈屬在右關，大腸並腎右尺班班，（此遵《內經》脈法分配臟腑於兩手也。《內經》診法包絡配心，胸中配肺，大腸列於右尺，小腸附於膀胱。包絡與心脈皆在左手寸上，膽脈與肝脈皆在左手關上，膀胱及腎脈皆在左手尺上；胸中與肺脈皆在右手寸上，胃脈與脾脈皆在右手關上，大腸與腎脈皆在右手尺上，偽《訣》以大、小腸列於寸上，三焦配於左尺，命門列於右尺，（詳考《內經》並無命門，經絡何以應診？）膻中置而不言，男女易位，至數差訛，形脈不分，圖象罔設，良可笑也。夫寸主上焦，以候胸中；關主中焦，以候膈中；尺主下焦，以候腹中。此人身之定位也。大、小腸皆在下焦腹中，偽《訣》越中焦而候之寸上，有是理乎？滑伯仁見及此，以左尺主小腸、膀胱、前陰之病，右尺主大腸、後陰之病，可稱千古支眼。偽《訣》之誤，特因心與小腸為表裡，肺與大腸為表裡耳。殊不知此乃經絡之表裡，而誤作臟腑之表裡。諸家脈書亦未辨正，竟混配於寸口，誤世已久，今特辨之。按張路玉云：大小二腸之氣平居無病之時，收二腸之氣未嘗不隨經而之寸口也；以病言之，則二腸司傳化之任，病則氣化不順，而為留滯，又必驗之於尺。路玉以無病有病而定臟腑，殊為大謬。但臟腑配寸關尺，診脈驗病，乃古聖軒岐立論，確有一定之理，豈可以有病將二腸之脈診於尺，以平居無病者診於寸口哉？此論似是而實非，乃起後世之疑端，予特表而正之。）</p>
<p>五臟不同，各有本脈。左寸之心浮大而散；右寸之肺浮澀而短；肝在左關，沉而弦長；腎在左尺，沉石而濡；右關屬脾，脈象和緩；右尺相火，與心同斷。（心肺居上，脈應浮；腎肝居下，脈應沉；脾胃居心肺腎肝之間，謂之中州，脈亦應在浮沉之間。心肺同一，浮也。但浮大而散者，象夏火，故屬心；浮澀而短者，象秋金，故屬肺。肝腎同一，沉也。但沉弦而長者，象春木，故屬肝；沉石而濡者，象冬水，故屬腎。脈和而緩，氣象沖融，土之性也，故屬脾。右腎雖為水位，而相火所寓，故與左寸同斷也。</p>
<p>按呼出者心與肺為陽，故心與肺皆浮。心為陽中之陽，故浮且大而散；肺為陽中之陰，故浮而兼短澀。吸入者腎與肝為陰，故腎肝之脈皆沉。腎為陰中之陰，故沉而且石；肝為陰中之陽，故沉而兼長。脾為中州，故不浮不沉而脈在中。</p>
<p>足厥陰肝脈沉而弦長，足少陰腎脈沉石而滑，足太陰脾脈中和而緩，足少陽膽脈弦大而浮，足陽明胃脈浮長而澀，足太陽膀胱脈洪滑而長；手少陰心脈洪大而散，手太陰肺脈浮澀而短，手厥陰心包絡脈浮大而散，手少陽三焦脈洪大而急，手陽明大腸脈浮短而滑，手太陽小腸脈洪大而緊。）</p>
<p>若夫時令亦有平脈，春弦夏洪秋毛冬石，四季之末和緩不忒，太過實強，病生於外，不及虛微，病生於內。（此言四季各有平脈也。天地之氣，東昇屬木，位當寅卯，於時為春，萬物始生。其氣從伏藏中透出，如一縷之煙，一線之泉，在人則肝應之而見弦脈，即《素問》所謂其氣來軟弱輕虛而滑，端直以長，又謂軟弱招招，如揭長竿末梢者是也。氣轉而南屬火，位當巳午，於時為夏，萬物盛長。其氣從升後散大於外，如騰湧之波，燎原之火，在人則心應之而見鉤脈。即《素問》所謂其氣來盛去衰，又謂脈來累累如連珠，如循琅玕者是也。氣轉而西屬金，位當申酉，於時為秋，萬物收成。其氣從散大之極自表初收，如浪靜波恬，煙清焰息，在人則肺應之而見毛脈。即《素問》所謂脈來厭厭聶聶，如落榆莢者是也。氣轉而北屬水，位當亥子，於時為冬，萬物合藏。其氣收降而斂實，如埋罏之火，匯潭之泉，在人則腎應之而見石脈。即《素問》所謂其氣來沉以搏，又謂脈來喘喘累累如鉤，按之而堅者是也。以上經論所云四時諸脈形狀，雖因時變易，其中總不可無和柔平緩景象。蓋和緩為土，即是胃氣，有胃氣而合時便是平脈。《素問》云：脾脈者，土也。孤臟以灌溉四旁者也。今弦、鉤、毛、石中有此一種和緩，即是灌溉四旁，即是土矣，亦即是脾脈矣。以其寓於四脈中，故又曰善者不可得見；又曰長夏屬脾，其脈和柔相離，如雞踐地。察此脈象，亦不過形容其和緩耳。辰、戌、醜、未之月各有土旺一十八日，即是灌溉四旁之義，故分為四時有土而不見土也。若論五行，則析而為五，土居其中，是屬長夏，況長夏居金、火之間，為相生之過脈，較他季月不同，故獨見主時之脈。二說雖殊，其義不悖，當參看之。所謂太過、不及者，言弦、鉤、毛、石之脈與時相應俱宜和緩而適中，欲其微似不欲其太顯，欲其微見不欲其不見。今即以一弦脈論之，若過於微弦而太弦，是謂太過，太過則氣實強，氣實強則氣鼓於外而病生於外，脈來洪大緊數弦長滑實為太過，必外因風寒暑濕燥火之傷。不及於微弦而不弦，是謂不及，則氣虛微，氣虛微則氣餒於內而病生於內，脈來虛微細弱短澀濡芤為不及，必內因喜怒憂思悲恐驚七情之害。其鉤、毛、石之太過不及，病亦猶是也。</p>
<p>李士材曰：春弦夏洪秋澀冬石，各隨時令而見焉，此為平脈也。如春宜弦脈，而得洪脈者，至夏必死；得澀脈者，至秋必死；得石脈者，至冬必死。為真臟之氣先泄也，其象先見於非時，當其時而不能再見矣。</p>
<p>按：凡診脈之法，先識時脈與胃脈及臟腑平脈，然後推之病脈。時脈謂春三月六部中俱帶弦，夏三月俱帶洪，秋三月俱帶浮，冬三月俱帶沉。胃脈謂中按得之脈來和緩有神也。凡臟腑之脈既平又得時脈與胃脈，是無病者也。反此者則為病脈矣。）</p>
<p>循序漸進，運合自然，應時即至，躁促為愆。（上古《脈要》曰：春不沉，夏不弦，秋不數，冬不澀，是謂四塞。謂從四時者不循序漸進，則四塞而不通也。所以初當春、夏、秋、冬孟月之脈，則宜仍循冬、春、夏、秋季月之常，未改其度。俟二分、二至以後始轉而從本令之王氣，乃為平人順脈也。故天道春不分不溫，夏不至不熱，自然之運，悠久無疆。使在人之脈，方春即以弦應，方夏即以數應，躁促所加，不三時而歲度終矣。其能長世乎？故曰一歲之中，脈象不可再見。如春宜弦脈而得洪脈見也，謂中臟之氣先泄耳。今人遇立春以前而得弦脈，反曰時已近春不為病脈。所謂四時之氣成功者退，將來者進。言則似辨而實悖於理矣。</p>
<p>愚謂：脈雖待時而至，亦不可絕類而至。若春至而全無冬脈，夏至而全無春脈，己雖專王而早絕其母氣，是五臟不相貫通也。）</p>
<p>四時百病，胃氣為本，脈貴有神，不可不審。（土得天地衝和之氣，長養萬物，分王四時，而人胃應之。凡平人之常，受氣於谷，谷入於胃，五臟之腑皆以受氣，故胃為臟腑之本。此胃氣者，實平人之常氣，不可一日無者，無則為逆，逆則死矣。胃氣之見於脈者，如經曰：脈弱以滑是有胃氣。又曰：邪氣來也緊而疾，穀氣來也徐而和。是皆胃氣之謂。故四時有四時之脈，四時有四時之病，但土灌溉四旁，雖病態百出，必賴之以為出死入生之機也。比如春令木旺，其脈當弦，但宜微弦而不至太過，是得春胃之沖和。若脈來過於弦者，是肝邪之勝，胃氣之衰，而肝病見矣。倘脈來但有弦急而絕無沖和之氣者，乃春時胃氣已絕，而見肝家真臟之脈，病必危矣。鉤、毛、石俱准此以察胃氣之多寡有無，而病之輕重存亡了然在目矣。故蔡氏曰：不大不小，不長不短，不滑不澀，不疾不遲，應手中和，意思欣欣，悠悠揚揚，難以名狀者，胃氣脈也。東垣曰：有病之脈當求其神，如六數七極熱也，脈中有力即有神矣，為泄其熱；三遲二敗寒也，脈中有力即有神矣，為去其寒。若數、極、遲、敗，脈中不復有力，為無神也，而遽泄之、去之，神將何依耶？故經曰：脈者，氣血之先；氣血者，人之神也。按王宗正診脈之法，當從心肺俱浮，肝腎俱沉，脾在中州。即王氏之說而知東垣所謂脈中有力之中，蓋指中央戊己土，正在中候也。胃氣未散，雖數而至於極，遲而至於敗，尚可圖也。故東垣之所謂有神，即《內經》之所謂有胃氣也。）</p>
<p>一呼一吸，合為一息。脈來四至，平和之則；五至無疴，閏以太息；二至為遲，遲則為冷；六至為數，數即熱證；轉遲轉冷，轉數轉熱。（醫者調勻氣息，一呼脈再至，一吸脈再至，呼吸定息，脈來四至，乃和平之準則也。然何以五至？亦曰無病乎？人之氣息時長時短，凡鼓三息必有一息之長，鼓五息又有一息之長，名曰「太息」。如歷家三歲一閏，五歲再閏也。言脈必以四至為平，五至便為太過，惟正當太息之時，亦曰無疴。此息之長，非脈之急也。若非太息，正合四至也。至於性急之人，五至為平脈，不拘太息之例。蓋性急脈亦急也。若一息而脈僅三至，即為遲慢而不及矣，遲主冷病；若一息而脈遂六至，即為急數而太過矣，數主熱病；若一息僅得二至，甚而一至，則轉遲而轉冷矣；若一息七至，甚而八至、九至，則轉數而轉熱矣；一至、二至、八至、九至，皆死脈也。）</p>
<p>遲數既明，浮沉須別。浮沉遲數，辨內外因；外因於天，內因於人。天有陰陽風雨晦明；人喜怒憂思悲恐驚。（浮脈法天，候表之疾，即外因也；沉脈法地，候里之病，即內因也。外因者，天之六氣，陰淫寒疾，陽淫熱疾，風淫末疾，雨淫腹疾，晦疾惑疾，明淫心疾是也。淫者，淫佚偏盛，久而不復之謂。故陰淫則過於清冷而陽氣不治，寒疾從起，如上下厥逆，中外寒慄之類；陽淫則過於炎燠而陰氣不治，熱疾從起，如狂譫、煩渴、血泄淫之類。風淫則過於動搖而疾生梢末，如肢廢、毛落、漐習、瘛瘲之類。雨淫則過於水濕而疾生腸腹，如腹滿腫脹，腸鳴濡泄之類。晦淫則過於昏暗，陽光內鬱而成惑疾，如百合、狐惑、熱中、臟躁之類。明淫則過於彰露，陽光外散而成心疾，如恍惚動悸、錯妄失神之類。內因者，人之七情，即所謂七氣：喜則氣緩，怒則氣上，憂則氣亂，思則氣結，悲則氣消，恐則氣下，驚則氣亂之類是也。喜氣緩者，喜則氣和，營衛通利，故氣緩矣。怒氣上者，怒則氣逆，甚則嘔血及食，故氣上矣。憂氣亂者，憂氣亂矣。思氣結者，思則心有所止，氣留不行，故氣結矣。悲氣消者，悲則心系急，肺布葉舉，使上焦不通，榮衛不散，故氣消矣。恐氣下者，恐則精卻，精卻則上焦閉，故氣還，還則下焦脹，故氣下矣。驚則心無所倚，神無所歸，慮無所定，故氣亂矣。）</p>
<p>老弱不同，風土各異，既明至理，還貴圓通。（老弱之盛衰，與時變遷；風土之剛柔，隨地移易。如老弱之人，脈宜緩弱，若過於旺者，病也；少壯之人，脈宜充實，若脈過弱者，病也。東極之地，四時皆春，其氣暄和，民脈多緩。南極之地，四時皆夏，其氣炎蒸，民脈多軟。西極之地，四時皆秋，其氣清肅，其脈多勁。北極之地，四時皆冬，其氣凜冽，民脈多石。然猶有說焉，老人脈旺而躁者，此天稟之厚，引年之叟也，名曰壽脈。若脈躁疾，有表無里，則為孤陽，其近死矣。壯者脈細而和緩，三部同等，此天稟之靜，清逸之士也，名曰清脈。若脈細小而勁直，前後不等，其可久乎？東南卑濕，其脈軟緩；居於高巔，亦西北也。西北高燥，其脈剛勁；居於汙澤，亦東南也。南人北脈，取氣必剛；北人南脈，取氣必柔；東西不齊，可以類剖。又永年者，天稟必厚，故察證則將絕而脈猶不絕；夭促者，天稟必薄，故察證則未絕而脈已先絕。其可執一乎？）</p>

<h1>卷三</h1>

<h2>肺臟脈法</h2>
<p>肺脈浮澀而短。肺合皮毛，肺循皮毛而行。持肺脈之法，下指如三菽重，輕輕按至皮毛而得者為浮；稍稍加力，脈道不利為澀；不及本位為短。此肺脈之平也，亦曰毛。肺部不見毛而見洪大，此心火刑之也，是謂賊邪；見弦急，此肝木侮之也，是為微邪；見沉細，此腎水乘之也，是為實邪；見緩大，此脾土救之也，是為虛邪。</p>
<p>秋，肺司令西方金也，萬物之所以收成也。其氣來輕虛以浮，來急去散，故曰浮。反此者病：氣來毛而中央堅兩旁虛，如循雞羽，此為太過，病在外；氣來毛而微，此為不及，病在中。太過則令人逆氣而背痛，慍慍然不舒；不及則令人喘，呼吸少氣而咳，上氣見血，喘而咯血，肺中有聲。秋以胃氣為本，秋胃微毛曰平，毛多胃少曰病，但毛無胃曰死，毛而有弦曰春病，弦甚曰今病。</p>
<p>平肺脈來，厭厭聶聶，如循榆莢。病肺脈來，不上不下，如循雞羽；死肺脈來，如物之浮，如微風吹毛；真肺脈來，大而虛，如以毛羽中人膚，色赤白不澤，毛折乃死；肺至懸絕，十二日死。</p>
<p>（經曰：如風吹毛曰肺死。又曰：真肺脈至，如以毛羽中人膚。皆狀其散亂無緒。但毛而無胃氣，又曰：肺絕，三日死。又曰：丙日篤，丁日死，死於巳午時。</p>
<p>凡浮而澀短者，皆肺也。肺脈搏堅而長，當病唾血；軟而散，病灌汗，至今不復散發。）</p>

<h2>心臟脈法</h2>
<p>心脈浮大而散。心合血脈，脈循血脈而行。持心脈之法，下指如六菽重，略略按至血脈而得者為浮；略加力，脈道粗大為軟，闊為散，此心脈之平也，有力為洪，亦曰鉤。心部不見鉤而見沉細，此腎水刑之也，是為賊邪；見毛澀，此肺金侮之也，是為微邪；見緩大，此脾土乘之也，是為實邪；見弦急，此肝木救之也，是為虛邪。</p>
<p>夏，心司令南方火也，萬物之所以盛長也。其氣來盛去衰，故曰鉤。反此者病：氣來盛去亦盛，此為太過，病在外也；氣來不盛去反盛，此為不及，病在中。太過則令人身熱而膚痛，為浸淫；不及則令人煩心，上見咳唾，下為氣泄。夏以胃氣為本，夏胃微鉤曰平，鉤多胃少曰病，但鉤無胃曰死，鉤而有石曰冬病，石甚曰今病。</p>
<p>平心脈來，累累如連珠，如循琅玕。病心脈來，喘喘連屬，其中微曲；死心脈來，前曲後倨，如操帶鉤；真心脈來，至堅而持，如循薏苡子累累然，色赤黑不澤，毛折乃死。心至懸絕，九日死。</p>
<p>（經曰：脈來前曲後倨，如操帶鉤，曰心死。前曲者，謂輕取則堅強而不柔；後倨者，謂重取則牢實而不動，如持革帶之鉤，全失沖和之氣。但鉤無胃，故曰心死。又曰：如循薏苡子累累然，狀其短實堅強，真臟脈也。又曰：心絕一日死。又曰：壬日篤，癸日死，死於亥子時。</p>
<p>凡洪大而浮，皆鉤，皆心也。心脈搏堅而長，當病舌卷不能言；軟而散，消環而已；心脈急，病名心疝，少腹當有形也。）</p>

<h2>脾臟脈法</h2>
<p>脾脈緩而大。脾合肌肉，脈循肌肉而行。持脈之法，下指如九菽重，略重按至肌肉，如微風輕颭柳梢為緩；次稍加力，脈道敦重為大。此脾脈之平也，亦曰軟而弱。脾脈不見軟弱，而見弦急，此肝木刑之也，是為賊邪；見沉細，此腎水侮之也，是為微邪；見毛澀，此肺金乘之也，是為實邪；見洪大，此心火救之也，是為虛邪。</p>
<p>脾為孤臟，以灌四旁，盛於長夏。其脈來如水之流，此為太過，病在外；如鳥之喙，此為不及，病在中。太過則令人四肢不舉；不及則令人九竅不通，名曰重強。長夏以胃氣為本，胃而微軟弱曰平，弱多胃少曰病，但代無胃曰死，弱而有石曰冬病，弱甚今病。</p>
<p>平脾脈來，和柔相離，如雞踐地；病脾脈來，實而盈數，如雞舉足；死脾脈來，銳堅如鳥之喙，如鳥之距，如屋之漏，如水之流，如杯之覆；真脾脈來，弱而乍疏乍數，色黃青不澤，毛折乃死。脾至懸絕，四日死。</p>
<p>（舊訣曰：雀喙連來，四五喙歇歇而再至。如鳥之喙，狀其硬也。屋漏少刻一點落，良久一至，有如屋漏狀，其不能相接，若水流去而不返。若杯覆止而不揚，皆脾絕也。經曰：脾絕四日死。又曰：甲日篤，乙日死，死於寅卯時。</p>
<p>凡軟緩，皆脾也。脾脈搏堅而長，色黃，病少氣；軟而散，色不澤，病足胻腫，若水狀也。胃脈搏堅而長，色赤，病折髀；軟而散，病食痹，實則脹，虛則泄。）</p>

<h2>肝臟脈法</h2>
<p>肝脈弦而長。肝合筋，脈循筋脈而行。持肝脈之法，下指如十二菽之重，重按至筋，而脈如切繩曰弦，迢迢端直而長，此肝脈之平也。肝部不見弦，而見短澀，此肺金刑之也，是為賊邪；見緩大，此脾土侮之也，是為微邪；見洪大，此心火乘之也，是為實邪；見沉細，此腎水救之也，是為虛邪。</p>
<p>春，肝司令東方木也，萬物之所以始生也。其氣來軟弱輕虛而滑，端直以長，故曰弦。反此者病：氣來實而強，此為太過，病在外；氣來不實而微，此為不及，病在中。太過則令人善怒，忽忽眩冒而癲疾；不及則令人胸痛引背，下則兩脅胠滿。春以胃氣為本，胃而微弦曰平，弦多胃少曰病，但弦無胃曰死，弦而毛曰秋病，毛甚曰今病。</p>
<p>平肝脈來，軟弱迢迢，如揭長竿末梢；病肝脈來，盈實而滑，如循長竿；死肝脈來，勁急如新張弓弦；真肝脈至，中外急，如循刀刃責責然，如按琴瑟，色青白不澤，毛折乃死。肝至懸絕，十八日死。</p>
<p>（經曰：真肝脈至，急如循刀刃。又曰：脈來急益勁，如新張弓弦，曰肝死。又曰：肝絕，八日死。又曰：庚日篤，辛日死，死於申酉時。</p>
<p>凡弦皆肝也。肝脈搏堅而長，色不青，當病墜若搏，因血在脅下，令人喘逆；其軟而散，色澤，當病溢飲、溢飲者，渴暴多飲，而易入肌皮腸胃之外也。）</p>

<h2>腎臟脈法</h2>
<p>腎脈沉軟而滑。腎合骨，脈循骨而行。持腎脈之法，下指極重，按至骨而得曰沉，無力為軟，流利而滑，此腎脈之平也，亦曰石。腎脈不見石，而見緩大以長，此脾土刑之也，是為賊邪；見洪大，此心火侮之也，是為微邪；見弦長，此肝木乘之也，是為實邪；見短澀，此肺金救之也，是為虛邪。</p>
<p>冬，腎司令北方水也，萬物之所以合藏也。其氣來沉以搏，故曰營。反此者病：其氣來如彈石者，此為太過，病在外；其去如數者，此為不及，病在中。太過則令人解㑊，脊脈痛，少氣，不欲言；不及則令人心懸，如病飢，䏚中清（䏚，腰中也）。脊中痛，少腹滿，小便變。冬以胃氣為本，胃而微石曰平，石多胃少曰病，但石無胃曰死，石而有鉤曰夏病，鉤甚曰今病。</p>
<p>平腎脈來，喘喘累累，如鉤按之而堅；病腎脈來，如引葛，按之益堅；死腎脈來，發如奪索，辟辟如彈石；真腎脈來，搏而絕，如指彈石辟辟然。色黃黑不澤，毛折乃死。腎至懸絕，七日死。</p>
<p>（經曰：脈來奪索，辟辟如彈石，曰腎死。又曰：腎絕，四日死。又曰：戊日篤，己日死，死於辰戌丑未時。舊訣云：彈石硬來尋即散，搭指散亂如解索。是正謂此也。</p>
<p>凡沉滑，皆營、皆石、皆腎也。腎脈搏堅而長，色黃赤，病折腰；軟散，病少血，至今不復。）</p>

<h2>四時五臟平脈</h2>
<p>春令脈　夏令脈　四季脈　秋令脈　冬令脈</p>
<p>正月、二月　四月、五月　三、六、九、十二月　七月、八月　十月、十一月</p>
<p>〔心〕弦而浮洪　洪大而散　緩而洪　浮而洪　沉而洪</p>
<p>〔肝〕弦而長　洪而弦大　緩而弦　浮而弦細　沉而弦</p>
<p>〔腎〕弦而沉滑　洪而沉滑　緩而沉濡　浮而滑　沉而滑</p>
<p>〔肺〕弦而微浮　洪而浮澀　緩而浮澀　浮而短澀　沉而澀</p>
<p>〔脾〕弦而緩　洪而遲緩　緩大而慢　浮而緩大　沉而緩</p>
<p>（按：五臟之脈，四時隨經所旺而不衰者，故各得其平脈也。反此者為病脈矣。）</p>

<h2>五邪脈</h2>
<p>本經自病者為正邪　克我者為賊邪　生我者為虛邪　我生者為實邪　我克者為微邪</p>
<p>從所不勝來　從後來　從前來　從所勝來</p>
<p>〔春〕弦　浮澀而短　沉細而滑　浮洪　緩大</p>
<p>〔夏〕浮洪而散　沉細　弦　緩大　浮澀而短</p>
<p>〔四季〕緩慢而大　弦　浮洪　浮澀而短　沉細而滑</p>
<p>〔秋〕浮澀而短　浮洪　緩慢而大　沉細而滑　弦</p>
<p>〔冬〕沉細而滑　緩大　浮澀而短　弦　浮洪</p>
<p>（假令心病，中風得之虛邪，傷暑得之正邪，飲食勞倦得之實邪，傷寒得之微邪，中濕得之賊邪。）</p>

<h2>南政北政有不應之脈</h2>
<p>不應者，脈來沉細不應於指，甚至極沉極細而伏，幾於不可見也，第覆病者之手而診則見矣。凡值此不應之脈，乃歲運所至，命曰天和，非病脈也。醫不知此，若誤以病脈治之，反伐天和，以致夭亡，可不慎哉！</p>
<p>甲己二年為土運是南政。蓋土位居中，如君之面南而行令，三陰司天則寸不應，三陰在泉則尺不應。如少陰司天，則兩寸不應；（少陰為君，故兩寸不應也。）厥陰司天，則右寸不應；太陰司天，則左寸不應。少陰在泉，則兩尺不應；厥陰在泉，則右尺不應；太陰在泉，則左尺不應。</p>
<p>乙庚、丙辛、丁壬、戊癸八年，乃金、水、木、火之四運為北政。如臣之北面，而行三陰在上，則尺不應；三陰在下，則寸不應。如少陰司天，則兩尺不應；厥陰司天，則右尺不應；太陰司天，則左尺不應。少陰在泉，則兩寸不應；厥陰在泉，則右寸不應；太陰在泉，則左寸不應。</p>
<p>若寸當沉細，而反浮大；尺當浮大，而反沉細；尺當不應，而反浮大；寸當浮大，而反沉細者，是為尺寸反。經曰：尺寸反者，死。</p>
<p>如右當不應，而反浮大；左當浮大，而反沉細；左當不應，而反浮大；右當浮大，而反沉細者，是為左右交。經曰：左右交者，死。</p>

<h2>六氣之脈應節候之診</h2>
<p>厥陰之至其脈弦。（此言主氣也。大寒至驚蟄為厥陰風木主之，初氣也。其氣之至，脈來弦也。但子午之年，客氣之初氣乃太陽寒水，然太陽之至其脈大而長之類。為醫者，學宜活潑，不可拘執。若只言主氣，而不言客氣，恐臨診有所不應，後學無所適從也。丑未之年，客之初氣厥陰風木；寅申之年，客之初氣少陰君火；卯酉之年，客之初氣太陰濕土；辰戌之年，客之初氣少陽相火；巳亥之年，客之初氣陽明燥金也。）</p>
<p>少陰之至其脈鉤。（春分至立夏為少陰君火主之，二氣也。但子午之年，客之二氣厥陰風木，即丑未之初氣也；丑未之年，客之二氣少陰君火，即寅申之初氣。以此類推。）</p>
<p>少陽之至大而浮。（小滿至小暑為少陽相火主之，三氣也。如子午年，客之三氣，即寅申年客之初氣少陰也；丑未年，客之三氣，即卯酉年客之初氣太陰之類是也。）</p>
<p>太陰之至其脈沉。（大暑至白露為太陰濕土主之，四氣也。如子午年，客之四氣，即卯酉年客之初氣太陰濕土；丑未年，客之四氣，即辰戌年客之初氣少陽之類是也。）</p>
<p>陽明之至短而澀。（秋分至立冬為陽明燥金主之，五氣也。如子午年，客之五氣，即辰戌年客之初氣少陽相火；丑未年，客之五氣，即巳亥年客之初氣陽明之類。）</p>
<p>太陽之至大而長。（小雪至小寒為太陽寒水，主氣之六也。如子午年，客之六氣，即巳亥年客之初氣陽明燥金；丑未年，客之六氣，即子午年客之初氣太陽寒水之類。以此而推之也。）</p>
<p>（按：以上六氣之脈，各有其時，時至則氣至，氣至則脈至，所謂天和也。經曰：毋伐天和。若至而甚，則失中和之氣則病，如但弦無胃之類。時至脈不應來，氣不足也，亦病；時未至而脈光至，來氣太過也，亦病。如此之類，安可不知也？）</p>

<h2>司天在泉詩</h2>
<p>子午少陰君火天，陽明燥金應在泉；</p>
<p>丑未太陰濕土上，太陽寒水雨連綿；</p>
<p>寅申少陽相火位，厥陰風木地中聯；</p>
<p>卯酉卻與子午倒，辰戌巳亥亦皆然。</p>
<p>（卯酉年，陽明司天，少陰在泉；辰戌年，太陽司天，太陰在泉；巳亥年，厥陰司天，少陽在泉；以此推之是也。）</p>

<h2>六氣司天所主天時詩</h2>
<p>風木司天主有風，少陰君火日融融；</p>
<p>相火當權多酷熱，太陰濕土雨濛濛；</p>
<p>燥金用事多清肅，寒水當時冷氣攻。</p>

<h2>六氣司天所主民病詩</h2>
<p>風木司天多掉眩，少陰瘡瘍熱相煎；</p>
<p>相火流行瘟疫盛，太陰濕土胃家愆；</p>
<p>燥金用事多皮揭，寒水當權筋骨攣。</p>

<h2>主運詩</h2>
<p>大寒木運始行初，清明前三火運居；</p>
<p>芒種後三土運是，立秋後六金運推；</p>
<p>立冬後九水運伏，周而復始萬年如。</p>

<h2>客運詩</h2>
<p>甲巳化土南政君，丙辛水運乙庚金；</p>
<p>丁壬化木戊癸火　此為北政居於臣。</p>

<h2>主氣詩</h2>
<p>大寒厥陰氣之初，春分君火二之隅；</p>
<p>小滿少陽為三氣，大暑太陰四相呼；</p>
<p>秋分陽明五是位，小寒太陽六之餘；</p>

<h2>客氣詩</h2>
<p>子午太陽寒水始，丑未厥陰風木通；</p>
<p>寅申少陰君火初，卯酉太陰濕土是；</p>
<p>辰戌少陽相火光，巳亥陽明燥金主。</p>
<p>（此訣乃輪流數去之法。假如子午年，初氣太陽，二氣厥陰，三氣少陰，四氣太陰，五氣少陽，六氣陽明。又如丑未年，初氣便是厥陰，二氣少陰，三氣太陰之類，余仿此。）</p>

<h1>卷四</h1>

<h2>十二經絡</h2>
<p>（古云：不熟十二經絡，開口動手便錯。如審病在某經，必用某經之藥以治之。庶乎！藥病相當，成功可必。而不然者，病源莫辨，部分差訛，舍此有辜，伐彼無過，其不貽致邪失正之禍者，幾希矣！此醫家必讀之書，慎勿忽之。）</p>

<h3>手太陰肺</h3>
<p>肺手太陰之脈，起於中焦，（手之三陰，從臟走手，故手太陰肺脈起於中焦，當胃之中脘也。十二經者，營也。故曰營行脈中。首言肺者，肺朝百脈也。循序相傳，盡於肝經，終而復始，又傳於肺，是為一周。）下絡大腸，（肺與大腸為表裡，故絡大腸。凡十二經相通，各有表裡，在本經者曰屬，他經者曰絡。）還循胃口，（還，復也。循，繞也。下絡大腸，還上循胃口。）上膈屬肺，（身中膈膜居心肺之下，前齊鳩尾，後齊十一椎，周圍相著，以隔濁氣，不使熏於肺也。）從肺系橫出腋下，（肺系，喉嚨也。腋下者，膊下脅上也。）下循臑內，（臑者，膊之內側，上至腋，下至肘也。）行少陰心主之前，（少陰者，心也。心主者，包絡也。手之三陰，太陰在前，厥陰在中，少陰在後。）下肘中，循臂內，（膊與臂之交曰肘。內者，內側也。）上骨下廉，入寸口，（骨，掌後高骨也。下廉，骨下側也。寸口，即動脈也。）上魚，循魚際，（手腕之上，大指之下，肉隆如魚，故曰魚，寸口之上，魚之下曰魚際穴。）出大指之端。端，指尖也。手太陰肺經止於此。）其支者，從腕後直出次指內廉，出其端。（支者，如本之支也，正經之外，復有旁分之絡。此本經別絡，從腕後直出次指之端，交商陽穴，而接手陽明經也。）是動則病，肺脹滿膨膨而喘咳，（動者，變也，變常而病也。肺脈起中焦，循胃上膈屬肺，故病如此。）缺盆中痛，甚則交兩手而瞀，此謂臂厥。（缺盆近肺，肺病則痛。瞀，麻木也。肺脈出腋下，行肘臂，故臂厥）是主肺所生病者，咳上氣，喘渴煩心，胸滿，臑臂內前廉痛厥，掌中熱。（喘者，氣上而聲粗，息急也。渴者，金令燥也。太陰之別，直入掌中，故為痛厥掌熱。）氣盛有餘則肩背痛，風寒，汗出，中風，小便數而欠。（肺之筋結於肩背，故氣盛則痛。肺主皮毛，風寒在表，故汗出，中風。母病傳子，故腎病而小便數且欠也）氣虛則肩背痛寒，少氣不足以息，溺色變。（肩背處，上焦為陽分。氣虛則陽病，故為痛為寒為少氣；金衰則水涸，故溺色變為黃赤。）</p>

<h3>手陽明大腸</h3>
<p>大腸手陽明之脈，起於大指次指之端，（次指，食指也。手之三陽，從手至頭。）循指上廉，出合谷兩骨之間，（上廉，上側也。凡諸經脈，陽行於外，陰行於內。後諸經皆同。合谷，穴名。兩骨，即大指、次指後歧骨也，俗名虎口。）上入兩筋之中，（腕中上側兩筋陷中，陽谿穴也。）循臂上廉，入肘外廉，上臑外前廉，上肩出髃骨之前廉，（肩端骨罅，為髃骨。）上出於柱骨之會上，（背之上頸之根為天柱骨，六陽皆會於督脈之大椎，是為會上。）下入缺盆，絡肺，下膈，屬大腸。（自大椎而前入缺盆，絡肺，下膈，當臍旁屬於大腸。）其支者，從缺盆上頸貫頰，入下齒中，（耳下曲處為頰。）還出挾口，交人中，左之右，右之左，上挾鼻孔。（人中，即督脈之水溝穴。由人中而左右互交，上挾鼻孔。手陽明經止於此，自山根交承泣而接足陽明經也。）是動則病，齒痛頸腫，（陽明支脈從缺盆上頸貫頰，入下齒中。）是主津液所生病者，（大腸或泄或閉，皆津液病也。）目黃，口乾，鼽衄，喉痹，肩前臑痛，大指次指痛不用。（皆本經之脈所過，故如此。）氣有餘則當脈所過者熱腫，虛則寒慄不復。（不復，不易溫也。）</p>

<h3>足陽明胃</h3>
<p>胃足陽明之脈，起於鼻交頞中，（頞，鼻莖也，又名山根。足之三陽從頭走足。）旁納太陽之脈，（納，入也。足太陽起於目內眥，與頞交近。）下循鼻外，入上齒中，還出挾口，環唇，下交承漿，（環，繞也。承漿，任脈穴。）卻循頤後下廉，出大迎，（腮下為頷，頷中為頤。）循頰車，上耳前，過客主人，循髮際，至額顱。（頰車，在耳下，本經穴也。客主人，在耳前，足少陽經穴也。發之前際為額顱。）其支者，從大迎前下人迎，循喉嚨，入缺盆，下膈屬胃絡脾。（絡脾者，胃與脾為表裡也。）其直者，從缺盆下乳內廉，下挾臍入氣街中。（氣街，即氣衝也，在毛際兩旁，鼠蹊上一寸。）其支者，起於胃口，下循腹裡，下至氣街中而合，（胃口者，胃之下口，即幽門也。支者與直者會合於氣街。）以下髀關，抵伏兔，下膝臏中，下循脛外廉，下足跗，入中趾內間。（抵，至也。髀關、伏兔皆膝上穴也。膝蓋曰臏，䯒骨曰脛，足面曰跗。由跗而入足之中指內間，足陽明經止於此。）其支者，下廉三寸而別，下入中趾外間。其支者，別跗上入大趾間，出其端（陽明別絡入中趾外間。又其支者，別行入大趾間，斜出足厥陰行間之次，循大趾出其端而接足太陰經也。）是動則病，洒洒振寒，善呻數欠，顏黑，（振寒者，肝風勝也。呻者，胃之郁也。欠與顏黑，腎象也。土虛水侮，故腎之象見也。）病至則惡人與火，聞木者則惕然而驚，心欲動，獨閉戶塞牖而處，甚則欲上高而歌，棄衣而走，（陽明熱甚，則惡人與火；驚聞木音者，土畏木也；欲閉戶者，火動則畏光明也；上高而歌者，火性上越，且陽盛則四肢實也；棄衣而走者，中外皆熱也。）賁響腹脹，是為骭厥。（賁響者，腹如雷鳴也。骭，足脛也。陽明之脈，自膝下脛，故脛骭厥逆。）是主血所生病者，（陽明為受谷而多血之經。）狂瘧，溫淫，汗出，鼽衄，口喎，唇胗，頸腫，喉痹，（熱甚則狂，風甚則瘧且汗出，衄血、口喎、唇瘡等症皆本經經脈之所過也。）大腹水腫，（土病不能抑水。）膝臏腫痛，循膺乳、氣街、股、伏兔、骭外廉，足跗上皆痛，中趾不用。（陽明脈從缺盆下乳，挾臍腹前陰，由股下足，以入中趾，故病狀如上。）氣盛則身以前皆熱，其有餘於胃則消穀善飢，溺色黃，（此陽明實熱，在經在臟之辨也。）氣不足則身以前寒慄，胃中寒則脹滿。（此陽明虛寒，在經在臟之辨也。）</p>

<h3>足太陰脾</h3>
<p>脾足太陰之脈，起於大趾之端，（足之三陰從足走腹，故足太陰脈發於此。）循趾內側白肉際，過核骨後，上內踝前廉，（核骨在足大趾本節後內側圓骨也。滑氏誤作孤拐骨。）上踹內，循脛骨後，交出厥陰之前，（足肚曰踹。交出厥陰之前，即地機、陰陵泉也。）上膝股內前廉，（股，大腿也。前廉者，上側也，當血海、箕門之次。）入腹屬脾絡胃，（脾胃為表裡，故屬脾絡胃。）上膈，挾咽，連舌本，散舌下。其支者，復從胃別上膈，注心中。（足太陰外行者，由腹上府舍、腹結等穴，散於胸中而止於大包。其內行而支者，自胃脘上膈，注心而接手少陰經也。）是動則病舌本強，食則嘔，（脈連舌本故強，脾虛不運故嘔。）胃脘痛，腹脹善噫，（脾脈入腹絡胃，故為痛為脹。陰盛而上走陽明，故氣滯為噫。）得後與氣則快然如衰，（後，大便也；氣，轉失氣也。氣通故快。）身體皆重。（脾主肌肉，脾主濕，濕傷則體重。）是主脾所生病者，舌本痛，體不能動搖，食不下，煩心，心下急痛，溏、瘕泄，水閉，黃疸，不能臥，強立股膝內腫厥，足大趾不用。（支者上膈注心，故為煩心與痛。溏者，水泄也，脾寒；瘕者，痢疾，脾滯；水閉者，土病不能治水也。水閉則濕熱壅而為疸，為不臥。脾脈起於足𧿹，以上膝股，腫與厥之所由生也。）</p>

<h3>手少陰心</h3>
<p>心手少陰之脈，起於心中，出屬心系，（心當五椎之下，其繫有五：上系連肺，肺下繫心，心下三系連脾、肝、腎，故心通五臟而為之主也。）下膈絡小腸，（心與小腸為表裡，故下膈當臍上二寸下脘之分，絡小腸也。）其支者，從心系上挾咽系目系；其直者，從心系卻上肺，下出腋下，（出腋下上行極泉穴，手少陰經行於外者始此。）下循臑內後廉，行太陰心主之後，（臑內後廉，青靈穴也。手之三陰，少陰居太陰、厥陰之後。）下肘內，循臂內後廉，抵掌後銳骨之端，（手腕下髁為銳骨，神門穴也。）入掌內後廉，循小指之內，出其端。（手少陰經止於此，乃交小指外側，而接手太陰經也。滑氏曰：心為君主，尊於他臟，故其交經授受不假支別云。）是動則病，嗌乾，心痛，渴而欲飲，是為臂厥。（支者，從心系上咽，故嗌乾、心痛。火炎，故渴。脈循臂內，故為臂厥。）是主心所生病者，目黃，脅痛，臑臂內後廉痛厥，掌中熱痛。（脈系目系，故目黃；出腋下，故脅痛；循臂入掌，故有熱痛等症。）</p>

<h3>手太陽小腸</h3>
<p>小腸手太陽之脈，起於小指之端，循外側上腕，出髁中，（前谷，後谿、腕骨等穴。）直上循臂骨下廉，出肘內側兩筋之間，（循臂下廉陽谷等穴，出肘內側兩骨尖陷中小海穴也。）上循臑外後廉，（行手陽明、少陽之外。）出肩解，繞肩胛，交肩上，（肩後骨縫曰肩解。肩胛者，臑腧、天宗等處。肩上者，秉風、曲垣等穴左右，交於兩肩之上，會於督脈之大椎。）入缺盆，絡心，（心與小腸為表裡。）循咽下隔，抵胃屬小腸。（循咽，下膈，抵胃，當臍上二寸屬小腸。此本經之行於內者。）其支者，從缺盆循頭上頰，至目銳眥，卻入耳中。（其支行於外者，出缺盆循頸中之天窗，上頰後之天容，由顴髎以入耳中聽宮穴也。手太陽經止於此。）其支者，別循頰上䪼抵鼻，至目內眥，斜絡於顴。（目下為䪼，目內角為內眥，顴即顴髎穴。手太陽經自此交目內眥而接足太陽經也。）是動則病嗌痛頷腫，不可以顧，肩似拔，臑似折。（經脈循咽下膈，支者循頸上頰，循臑繞肩，故為病如上。）是主液所生病者，（小腸分水穀，故主液。）耳聾，目黃，頰腫，頸頷、肩臑、肘臂外後廉痛。（皆經脈所及也。）</p>

<h3>足太陽膀胱</h3>
<p>膀胱足太陽之脈，起於目內眥，上額交巔。（由攢竹行上額，歷曲差、五處等穴，自絡卻穴左右斜行而交於巔頂之百會。）其支者，從巔至耳上角，（支者，由百會旁行至耳上角，過足少陽之曲鬢、率谷、天衝、浮白、竅陰、完骨，故此六穴者皆太陽少陽之會。）其直者，從巔入絡腦，（自百會、通天、絡郄、玉枕入絡於腦。）還出別下項，循肩膊內，挾脊抵腰中，（腦後復出別下項，由天柱而下，會督脈之大椎、陶道，卻循肩膊內，作四行而下，挾脊抵腰。）入循膂，絡腎，屬膀胱。（腎與膀胱為表裡也。挾脊兩旁之肉曰膂。）其支者，從腰中下挾脊，貫臀入膕中。（尻旁大肉曰臀，膝後曲處曰膕。）其支者，從膊內左右別下，貫胛挾脊內，（此支言肩膊內，大杼下外兩行也。左右貫胛，去脊各三寸，別行歷附分、魄戶、膏肓等穴，挾脊下過髀樞。）過髀樞，循髀外，從後廉下合膕中，（會於足少陽之環跳，循髀外後廉，去承扶一寸五分之間下行，復與前之入膕中者相會合。）以下貫踹內，出外踝之後，循京骨，至小趾外側。（小趾本節後大骨曰京骨。足太陽經穴止此，乃交於小趾之下而接足少陰經也。）是動則病沖頭痛，（本經脈上額入腦，故邪氣衝而頭痛。）目似脫，項如拔，脊痛，腰似折，髀不可以曲，膕如結，踹如裂，是為踝厥。（皆經脈所及之病也。）是主筋所生病者，（周身之筋，惟足太陽至多至大，故凡筋症，皆足太陽水虧也。）痔、瘧、狂、癲疾，（脈入肛，故為痔；經屬表，故為瘧；邪入於陽，故為狂癲。）頭囟項痛，目黃淚出，鼽衄，項、背、腰、尻、膕、踹、腳皆痛，小趾不用。（皆本經所過之症。）</p>

<h3>足少陰腎</h3>
<p>腎足少陰之脈，起於小趾之下，邪走足心，出於然谷之下，循內踝之後，別入跟中，（然谷在內踝前、大骨下。內踝之後，別入跟中，即太谿、大鐘等穴。）以上踹內，出膕內廉，上股內後廉，貫脊，屬腎，絡膀胱。（上股內後廉，結於督脈之長強，以貫脊而後屬於腎，前當關元、中極而絡於膀胱相為表裡也。）其直者，從腎上貫肝膈，入肺中，循喉嚨，挾舌本。（其直行者，從肓俞屬腎處，上行循商曲、石關、陰都、通谷諸穴，貫肝，上循幽門，上膈，歷於步廊，入肺中，循神封、靈墟、神藏、彧中、俞府而上循喉嚨並人迎，挾舌本而終。）其支者，從肺出，絡心，注胸中。（支者，自神藏之際從肺絡心至胸，以上俞府諸穴，足少陰經止於此而接手厥陰經也。）是動則病飢不欲食，（水中有火為脾之母，其火不生土則脾虛，雖飢不能食矣。）面如漆柴，咳唾則有血，喝喝而喘，（腎之本色見者，精衰故也。吐血與喘，水虛而火刑金也。）坐而欲起，目䀮䀮如無所見，（坐而欲起，陰虛則不能靜也；腎虛則瞳神昏眩，故無所見也。）心如懸，若飢狀，（相火不寧，君主亦不自安也；如懸若飢，心腎不交也。）氣不足則善恐，心惕惕如人將捕之，是為骨厥。（腎志恐，故如捕也；腎主骨，故為骨厥。）是主腎所生病者，口熱舌乾，咽腫，上氣嗌乾及痛，煩心心痛，（經脈之病也。）黃疸，腸澼，（黃疸、腸澼，咎由濕熱，水虛者多有之。）脊、股內後廉痛，痿厥，嗜臥，足下熱而痛。（皆經脈所及之。病精竭者，神疲，故嗜臥；身半以下，腎所主也，故足痛。）</p>

<h3>手厥陰心包絡</h3>
<p>心主手厥陰心包絡之脈，起於胸中，（心主者，心之所主也。包絡為心之府故名。）出屬心包絡，下膈，歷絡三焦。（包絡為心君之外衛，三焦為臟腑之外衛，故為表裡而相絡，諸經皆無歷字，獨此有之，達上中下也。）其支者，循胸出脅，下腋三寸，（腋下三寸天池，手厥陰經穴始此。）上抵腋下，循臑內，行太陰少陰之間，（上抵腋下之天泉，循臑內，行太陰少陰之間，以手之三陰，厥陰在中也。）入肘中，下臂行兩筋之間，（入肘中曲澤也。下臂行兩筋之間，郄門、間使、內關、大陵也）入掌中，循中指，出其端。（掌中，勞宮也。中指端，中衝也。手厥陰經止於此。）其支者，別掌中，循小指次指，出其端。（次指者，無名指也。支者，自勞宮別行無名指端而接手少陽經也。）是動則病手心熱，臂肘攣急，腋腫，甚則胸脅支滿，心中淡淡大動，（皆經脈之所及。）面赤目黃，喜笑不休。（心之華在面，在聲為笑，故見症如上。）是主脈所生病者，（心主血脈。）煩心，心痛，掌中熱。（經脈病也。）</p>

<h3>手少陽三焦</h3>
<p>三焦手少陽之脈，起於小指次指之端，上出兩指之間，（即小指次指之間，液門、中渚穴。）循手表腕，出臂外兩骨之間，（手表腕，陽池也。臂外兩骨間，外關、支溝等穴。）上貫肘，循臑外，上肩而出足少陽之後，（上貫肘之天井，循臑外歷清冷淵、消濼、臑會，上肩髎，自天髎而交出足少陽之後也。）入缺盆，布膻中，散絡心包，下膈，循屬三焦。（內行者，入缺盆，復由足陽明之外，下布膻中，散絡心包，相為表裡，自上焦下膈循中焦，以約下焦）。其支者，從膻中上出缺盆，上項系耳後，直上出耳上角，以屈下頰至䪼。（其支行於外者，自膻中上缺盆，會於督脈之大椎，循天牖，系耳後之翳風、瘛脈、顱息，出耳上角，過足少陽之懸釐、頷厭，下行耳頰至䪼。）其支者，從耳入耳中，出走耳前，過客主人前交頰，至目銳眥。（此支從耳後翳風入耳中，過手太陽之聽宮，出走耳前，過足少陽之客主人交頰，上絲竹空至目銳眥，會於瞳子髎。手少陽經止於此而接足少陽之經也。）是動則病耳聾渾渾焞焞，嗌腫，喉痹。（經脈所過之病。）是主氣所生病者，（三焦為水府，水氣必由於氣。）汗出，目銳眥痛，頰痛，耳後、肩、臑、肘、臂外皆痛，小指次指不用。（三焦出氣以溫肌肉，充皮膚，故為汗出。諸病皆經脈所過也。）</p>

<h3>足少陽膽</h3>
<p>膽足少陽之脈，起於目銳眥，上抵頭角，下耳後，（由聽會、客主人抵頭角，下耳後行天衝、浮白、竅陰、完骨。）循頸行手少陽之前，至肩上卻交出手少陽之後，入缺盆。（循頸過手少陽之天牖，行少陽之前，下至肩上，循肩井復交出手少陽之後，過督脈之大椎而入於足陽明缺盆之外。）其支者，從耳後入耳中，出走耳前，至目銳眥後。（從耳後顳顬過手少陽之翳風，過手太陽之聽宮，出走耳前，復自聽會至目銳眥。）其支者，別銳眥，下大迎，合於手少陽，抵於䪼，（支者，別自目外眥，下足陽明大迎，由手少陽之絲竹空、和髎而抵於䪼。）下加頰車，下頸合缺盆，（自頰車下頸，循本經之前與前之入缺盆者會合。）以下胸中，貫膈，絡肝屬膽，循脅裡，出氣街，繞毛際，橫入髀厭中，（下胸，當手厥陰天池之分；貫膈，足厥陰期門之分；絡肝木經日月之分：屬膽而相為表裡。乃循脅裡，由足厥陰章門下行，出足陽明氣街，繞毛際合於足厥陰，以橫入髀厭中環跳穴。）其直者，從缺盆下腋，循胸，過季脅，下合髀厭中，（直而行於外者，從缺盆下行，復與前之入髀厭者會合。）以下循髀陽，出膝外廉，下外輔骨之前，（髀陽，髀之外側也。輔骨，膝兩旁高骨也。由髀陽曆中瀆、陽關，出膝外廉，下外輔骨之前，自陽陵泉以下陽交等穴。）直下抵絕骨之端，下出外踝之前，循足跗上，入小趾次趾之間。（外踝上骨際曰絕骨，陽輔穴也。下循懸鐘，循足面入小趾次趾之間，至竅陰穴。足少陽經止於此。）其支者，別跗上入大趾之間，循大趾歧骨內，出其端，還貫爪甲，出三毛，（足大趾次趾本節後骨縫為歧骨，大趾爪甲後二節間為三毛。自此接足厥陰經。）是動則病口苦，善太息，（膽病液溢，故口苦，膽鬱則太息。）心脅痛不能轉側，（別脈貫心循脅。）甚則面微有塵，體無膏澤，（別脈散於面，膽受金殘則燥證見矣。）足外反熱，是為陽厥。（本經脈出外踝之前，故足外反熱，熱上逆名陽厥。）是主骨所生病者，（膽而主骨病者，乙癸同元也。）頭痛，頷痛，目銳眥痛，缺盆中腫痛，腋下腫，馬刀俠癭，（馬刀，瘰病也；俠癭，俠頸之瘤也。）汗出，振寒瘧，（少陽居三陽之中，半表半裡，故陽勝則汗出，風勝則振寒而為瘧也。）胸、脅肋、髀、膝外至脛、絕骨、外踝前及諸節皆痛，小趾次趾不用。（皆經脈所過之病。）</p>

<h3>足厥陰肝</h3>
<p>肝足厥陰之脈，起於大趾叢毛之際，（叢毛，即三毛也。）上循足跗上廉，去內踝一寸，（足面上行間、太衝也。內踝一寸，中封也。）上踝八寸，交出太陰之後，上膕內廉，（上踝過足太陰之三陰交，歷蠡溝、中都，交出太陰之後，上膕內廉，至膝關、曲泉也。）循股陰，入毛中，過陰器，（股陰，內側也。循股內之陰包、五里、陰廉，上會於足太陰之衝門、府舍，入陰毛中，急脈左右相交，環繞陰器，而會於任脈之曲骨。）抵小腹，挾胃，屬肝，絡膽，（入小腹會於任脈之中極、關元，循章門至期門，挾胃屬肝，下足少陽日月之所絡膽，肝膽為表裡。）上貫膈，布脅肋，（貫膈行足太陰食竇之外，大包之裡；布脅肋，上足少陽淵腋、手太陰雲門，足厥陰經穴止此。）循喉嚨之後，上入頏顙，連目系，上出額，與督脈會於巔。（頏顙，咽顙也。目內深處為目系。其內行而上者，循喉嚨後，入頏顙，行足陽明大迎、地倉、四白之外，內連目系，上出足少陽陽白之外，臨泣之裡，與督脈會於巔之百會穴。）其支者，從目系下頰裡，環唇內。（從目系下行任脈之外，本經之裡，下頰環唇。）其支者，復從肝別貫膈，上注肺。（從前期門屬肝之所，行足太陰食竇之外，本經之裡，別貫膈，上注肺。下行挾中脘之分，復接手太陰肺經，十二經脈一周已盡也。）是動則病腰痛不可以俯仰，（支別者與太陰、少陽之脈同結腰、踝，故腰痛。）丈夫㿉疝，婦人少腹痛，（脈繞陰器，故控睪而痛為疝症。婦人少腹腫，亦疝也。）甚則嗌乾，面塵脫色。（脈循喉上額，支者從目系下頰，故其病如此。）是肝所生病者，胸滿，嘔逆，飱泄，狐疝，遺溺，閉癃。（上行者挾胃貫膈，下行者過陰器，故為是諸病。）</p>

<h3>奇經經絡</h3>
<p>任脈者，起於中極之下，以上毛際，循腹裡，上關元，至咽喉，上頤，循面入目。（以下任、督、沖、蹻皆奇經也，無表裡配合，故謂之奇。中極，任脈穴也，在曲骨上一寸。中極之下為胞宮，任、督、沖三脈皆起於胞宮，而出於會陰，任由會陰而行腹，督由會陰而行背，沖由會陰出並少陰而散胸中。）</p>
<p>衝脈者，起於氣街，並少陰之經俠臍上行，至胸中而散。（起者，外脈所起，非發源也。氣街，即氣衝，在毛際兩旁。起於氣街，並足少陰之經會於橫骨、大赫等十一穴，俠臍上行至胸中而散。此衝脈之前行者也。然少陰之脈上股內後廉，貫脊屬腎，衝脈亦入脊內，伏沖之脈，然則衝脈之後行者，當亦並少陰無疑也。）</p>
<p>任脈為病，男子內結七疝，女子帶下瘕聚。（任脈自前陰上毛際，行腹裡，故男女之為病若此也。）</p>
<p>衝脈為病，逆氣裡急。（衝脈俠臍上行，至胸。氣不順則逆，血不和則急也。）</p>
<p>督脈為病，脊強反折。（督脈貫脊，故病如此）。督脈起於少腹以下骨中央，女子入系廷孔，（少腹乃胞宮之所，居骨中央者，橫骨下近外之中央也。廷，正也，直也。廷孔，溺孔也。）其孔溺孔之端也。（女人溺孔在前陰中，橫骨之下，孔之上際謂之端，乃督脈外起之所。雖言女子，然男子溺孔，亦在橫骨下中央，第為宗筋所函，故不見耳。）其絡循陰器，合篡間，繞篡後，（篡者，交篡之義，即前後二陰之間。）別繞臀，至少陰與巨陽中絡者合，少陰上股內後廉，貫脊屬腎；（足少陰之脈上股內後廉，足太陽之脈外行者過髀樞，中行者挾脊貫臀，故此督脈之別繞臀至少陰之分，與巨陽中絡者合，少陰之脈並行而貫脊屬腎也。）與太陽起於目內眥，上額交巔，上入絡腦，還出別下項，循肩膊內，俠脊抵腰中，入循膂絡腎。（此亦督脈之別絡，並足太陽經上頭下項，俠脊抵腰，復絡於腎。其直行者自尻上脊下頭，由鼻而至人中也。）其男子循莖下至篡，與女子等。其少腹直上者，貫臍中央，上貫心入喉，上頤，環唇，上系兩目之下中央。（此自少腹直上者，皆任脈之道，而此列為督脈。啟玄子引《古經》云：任脈循背謂之督脈，自少腹直上者，謂之任脈，亦謂之督脈。）此生病從少腹上衝心而痛，不得前後為沖疝。（此督脈自臍上貫心，故為病如此，名為沖疝，實兼衝任而為病也。）其女子不孕，癃、痔、遺溺、嗌乾。（女子諸症雖由督脈所生，實亦任、沖之病。王氏曰：任脈者，女子得之以任養也；衝脈者，以其氣上衝也；督脈者，督領諸脈之海也。三脈皆由陰中而上，故其病如此。）督脈生病治督脈，治在骨上，甚者在臍下營。（骨上，謂曲骨上毛際中；臍下營，謂臍下一寸，陰交穴也，皆任脈之穴而治督脈之病。正以脈雖有三，論治但言督脈，而不云任沖，所用之穴亦以任為督，可見三脈同體，督即任沖之綱領，任沖即督之別名耳）。</p>
<p>蹻脈者，少陰之別，起於然谷之後，（蹻脈有二，曰陰蹻，曰陽蹻。少陰之別，腎經之別絡也。然谷之後，照海也。此但言陰蹻，未及陽蹻，惟《纓刺論》曰：邪客於足陽蹻之脈，刺外踝之下半寸所。蓋陽蹻為太陽之別，故《難經》曰：陽蹻脈起於跟中，循外踝上行，入風池。陰蹻脈亦起於跟中，循內踝上行，至咽喉，交貫衝脈，故陰蹻為足少陰之別，起於照海；陽蹻為足太陽之別，起於申脈。庶得其詳也。）上內踝之上，直上循陰股入陰，上循胸裡，入缺盆，上出人迎之前，入頄屬目內眥，合於太陽、陽蹻而上行。氣並相還則為濡目，氣不榮則目不合。（自內踝直上入陰循胸，皆並足少陰上行也。然足少陰之直者，循喉嚨而挾舌本，此則入缺盆，上出人迎之前，入頄屬目內眥，以合於足太陽之陽蹻。是蹻脈有陰陽之異也。陰蹻、陽蹻之氣並行回還而濡潤於目，若蹻氣不榮則目不能合，陽盛則目張，陰盛則目瞑。目之瞑與不瞑，皆蹻脈為之主也。）</p>
<p>（按：陰維脈起於諸陰之交，其脈發於足少陰築賓穴，為陰維之郄，在內踝上五寸踹肉分中，上循股內廉，上行入少腹，會足太陰、厥陰、少陰、陽明於府舍，上會足太陰於大橫、腹哀，循脅肋會足厥陰於期門，上胸膈，挾咽，與任脈會於天突、廉泉，上至頂前而終。</p>
<p>陽維脈起於諸陽之會，其脈發於足太陽金門穴，在足外踝下一寸五分；上外踝七寸，會足少陽於陽交，為陽維之郄，循膝外廉上髀厭，抵小腹側會足少陽於居髎，循脅肋斜上肘上，會手陽明、足太陽於臂臑，過肩前與少陽會於臑會、天髎，卻會手足少陽、足陽明於肩井，入肩後會手太陽、陽蹻於臑俞，上循耳後，會手足少陽於風池，上腦空、承靈、正營、目窗、臨位，下額與手足少陽、陽明五脈會於陽白，循頭入耳，上至本神而止。</p>
<p>帶脈起於季脅足厥陰之章門穴，同足少陽循。帶脈圍身一周如束帶然，又與足太陽會於五樞、維道。</p>
<p>二蹻為病苦癲癇，寒熱，皮膚淫痹，少腹痛，裡急，腰及髖𡧙下相連陰中痛，男子陰疝，女人漏下。</p>
<p>二維為病，陰陽不能相維，則悵然失志，溶溶不能自收持。陽維為病苦寒熱，陰維為病苦心痛；陽維主表，陰維主裡。</p>
<p>帶脈為病，腹滿，腰溶溶坐水中，婦人小腹痛，裡急後重，瘛瘲，月事不調，赤白帶下。</p>

<h2>仰人骨度部位圖</h2>
<figure>
<img data-orig-src="urn:270:10281.jpg" alt="仰人骨度部位圖">
</figure>

<h2>伏人骨度部位圖</h2>
<figure>
<img data-orig-src="urn:270:10282.jpg" alt="伏人骨度部位圖">
</figure>

<h2>仰人全圖</h2>
<figure>
<img data-orig-src="urn:270:10283.jpg" alt="仰人全圖">
</figure>

<h2>伏人全圖</h2>
<figure>
<img data-orig-src="urn:270:10284.jpg" alt="伏人全圖">
</figure>

<h2>十二經絡圖</h2>
<figure>
<img data-orig-src="urn:270:10285.jpg" alt="圖一">
</figure>
<figure>
<img data-orig-src="urn:270:10286.jpg" alt="圖二">
</figure>
<p>肺者，相傅之官，治節出焉。其形四垂，附著於脊之第三椎中，有二十四空，行列分布，以行諸臟之氣，為臟之長，為心之蓋。是經常多氣少血，其合皮也，其榮毛也，開竅於鼻。《難經》曰：肺重三斤三兩，六葉兩耳，凡八葉，主藏魄。華元化曰：肺者，生氣之原，乃五臟之華蓋。肺葉白瑩謂為華蓋，以覆諸臟，虛如蜂案，下無透竅，吸之則滿，呼之則虛，一呼一吸，消息自然，司清濁之運化，為人身之橐籥。場　肺者，市也。百脈朝會之處所也。凡飲食入胃，不敢自專，地道卑而上行，上朝於肺，肺乃天道，下濟而光明。水津四布，五經並行，下輸膀胱，小便自利。豈以肺如都市？聚他處之物而仍散之他處，故字從肉從市。</p>
<figure>
<img data-orig-src="urn:270:10287.jpg" alt="圖三">
</figure>
<figure>
<img data-orig-src="urn:270:10288.jpg" alt="圖四">
</figure>
<p>大腸者，傳道之官，變化出焉。迴腸當臍，左回十六曲，大四寸，徑一寸寸之少半，長二丈一尺，受谷一斗，水七升半。廣腸傳脊，以受迴腸，乃出滓穢之路，大八寸，徑二寸寸之大半，長二尺八寸，受谷九升三合八分合之一。是經多氣多血。《難經》曰：大腸重二斤十二兩，肛門重十二兩。按：迴腸者，以其回疊也；廣腸者，即迴腸之更大者；直腸者，又廣腸之末節也，下連肛門，是為穀道。後陰，一名魄門，總皆大腸也。</p>
<p>大腸為傳道之官，有變易之義，上受胃家之糟粕，下輸於廣腸，舊谷出而新谷可進，故字從肉從易，又暢也，通暢水穀之道迅。</p>
<p>大腸上口即小腸下口。　</p>
<figure>
<img data-orig-src="urn:270:10289.jpg" alt="圖五">
</figure>
<figure>
<img data-orig-src="urn:270:10290.jpg" alt="圖六">
</figure>
<p>胃之上口名曰賁門，飲食之精氣從此上輸於脾，肺宣播於諸脈。脾胃者，倉廩之官，五味出焉。胃者，水穀氣血之海也。胃大一尺五寸，徑五寸，長二尺六寸，橫屈受水穀三斗五升，其中之谷常留二斗、水一斗五升而滿。是經多氣多血。《難經》曰：胃重二斤一兩。</p>
<p>胃者，匯也。飲食匯聚於此，而為谷之府也。</p>
<p>胃之下口，即小腸上口，名幽門。　</p>
<figure>
<img data-orig-src="urn:270:10291.jpg" alt="圖七">
</figure>
<figure>
<img data-orig-src="urn:270:10292.jpg" alt="圖八">
</figure>
<p>脾者，倉廩之官，五味出焉。形如刀鐮，與胃同膜而附其上，之左俞當十一椎下。聞聲則動，動則磨胃而主運化，其合肉也，其榮唇也，開竅於口。是經常多氣少血。《難經》曰：脾重二斤三兩，廣扁三寸，長五寸，有散膏半斤，主裹血，溫五臟，主藏意與智。滑氏曰：掩乎太倉。華元化曰：脾主消磨五穀，養於四傍。</p>
<p>脾者，卑也。在胃之下，裨助胃氣，以化谷也。《遺篇·刺法論》曰：脾為諫議之官，知周出焉。　</p>
<figure>
<img data-orig-src="urn:270:10293.jpg" alt="圖九">
</figure>
<figure>
<img data-orig-src="urn:270:10294.jpg" alt="圖十">
</figure>
<p>心者，君主之官，神明出焉。心居肺管之下，膈膜之上，附著脊之第五椎。是經常少血多氣。其合脈也，其榮色也，開竅於耳，又曰舌。《難經》曰：心重十二兩，中有七孔三毛，盛精汁三合。主藏神。心象尖圓，形如蓮蕊，其中有竅，多寡不同，以導引天真之氣，下無透竅，上通乎舌，其有四系，以通四臟。心外有赤黃裹脂，是為心包絡。心下有膈膜，與脊脅周迴相著遮蔽，濁氣使不得上熏心肺，所謂膻中也。</p>
<p>心字移之一點於下之左，即火字也。心主火。心者，惺也。言心氣旺則能惺惺而運其神明也。　</p>
<figure>
<img data-orig-src="urn:270:10295.jpg" alt="圖十一">
</figure>
<figure>
<img data-orig-src="urn:270:10296.jpg" alt="圖十二">
</figure>
<p>小腸者，受盛之官，化物出焉。小腸後附於脊，前附於臍上，左回疊積，十六曲，大二寸半，徑八分分之半，長二丈二尺，受谷二斗四升，水六升三合合之大半。小腸上口在臍上二寸近脊，水穀由此而入；復下一寸，外附於臍為水分穴，當小腸下口。至是而泌別清濁，水液滲入膀胱，滓穢流入大腸。是經多血少氣，《難經》曰：小腸重二斤十四兩。　</p>
<figure>
<img data-orig-src="urn:270:10297.jpg" alt="圖十三">
</figure>
<figure>
<img data-orig-src="urn:270:10298.jpg" alt="圖十四">
</figure>
<p>膀胱者，州都之官，津液藏焉，氣化則能出矣。膀胱當十九椎，居腎之下，大腸之前，有下口無上口，當臍上一寸水分穴處為小腸下口，乃膀胱上際，水液由此別迴腸，隨氣泌滲而入。其出其入皆由氣化，入氣不化，則水歸大腸，而為泄瀉；出氣不化，則閉塞下竅，而為癃腫。後世諸書有言其有上口無下口，有言上下俱有者，皆非。是經多血少氣。《難經》曰：膀胱重九兩二銖，縱廣九寸，盛溺九升九合，口廣二寸半。</p>
<p>膀者，言其橫於前陰之夏，以通水也。胱者，言其質之薄而明也。合而言之，以其由虛而實，旁通水道也。　</p>
<figure>
<img data-orig-src="urn:270:10299.jpg" alt="圖十五">
</figure>
<figure>
<img data-orig-src="urn:270:10300.jpg" alt="圖十六">
</figure>
<p>腎者，作強之官，伎巧出焉。腎附於脊之十四椎下。是經常少血多氣。其合骨也，其榮發也，開竅於二陰。《難經》曰：腎有兩枚，重一斤二兩，主藏精與志。華元化曰：腎者，精神之舍，性命之根。腎有兩枚，形如豇豆相併，而曲附於脊之兩傍，相去合一寸五分。外有黃脂包裹，各有帶兩條，上條繫於心，下條趨脊下大骨，在脊骨之端，如半手許，中有兩穴，是腎帶經過處，上行脊髓，至腦中，連於髓海。</p>
<p>腎，任也。主骨而任周身之事，故強弱系之。　</p>
<figure>
<img data-orig-src="urn:270:10301.jpg" alt="圖十七">
</figure>
<figure>
<img data-orig-src="urn:270:10302.jpg" alt="圖十八">
</figure>
<p>心包一臟，《難經》言其無形。滑伯仁曰：心包，一名手心主，以臟象校之，在心下，橫膜之上，豎膜之下，其與橫膜相黏也。黃脂裹者，心也。脂漫之外有細筋膜如絲，與心肺相連者心包也。此說為是，凡言無形者非。又按《靈蘭秘典論》有十二官，獨少心包一官，而多膻中者，臣使之官，喜樂出焉一節，今考心包臟居膈上，經始胸中，正值膻中之所，位居相火，代君行事，實臣使也。此一官者，其即此經之謂歟。</p>
<p>包絡者，護衛心主，不使濁氣干之，正由君主云有宮城也。　</p>
<figure>
<img data-orig-src="urn:270:10303.jpg" alt="圖十九">
</figure>
<figure>
<img data-orig-src="urn:270:10304.jpg" alt="圖二十">
</figure>
<p>三焦者，決瀆之官，水道出焉。是經少血多氣。《中藏經》曰：三焦者，人之三元之氣也。總領五臟六腑，榮衛經絡，內外左右，上下之氣。三焦通則內外左右上下皆通。其於周身灌體，和內調外，榮左養右，導上宣下，莫大於此。</p>
<p>三焦者，統上中下而言，故曰三。切近於臟腑故曰焦。　</p>
<figure>
<img data-orig-src="urn:270:10305.jpg" alt="圖二十一">
</figure>
<figure>
<img data-orig-src="urn:270:10306.jpg" alt="圖二十二">
</figure>
<p>膽者，中正之官，決斷出焉。《難經》曰：膽在肝之短葉間，重三兩三銖，長三寸，盛精汁三合。是經多血少氣。華元化曰：膽者，中清之腑，號曰將軍。主藏而不瀉。</p>
<p>《六節臟象論》曰：凡十一臟，皆取決於膽也。</p>
<p>膽者，擔也。言其有力量，善擔當者也。　</p>
<figure>
<img data-orig-src="urn:270:10307.jpg" alt="圖二十三">
</figure>
<figure>
<img data-orig-src="urn:270:10308.jpg" alt="圖二十四">
</figure>
<p>肝者，將軍之官，謀慮出焉。肝居膈下，上著脊之九椎下。是經常多血少氣。其合筋也，其榮爪也，主藏魂，開竅於目。其繫上絡心肺，下亦無竅。《難經》曰：肝重二斤四兩，左三葉右四葉，凡七葉。《刺禁論》曰：肝生於左。滑氏曰：肝之為臟，其治在左，其臟在右脅、右腎之前並胃，著脊之第九椎。</p>
<p>肝者，干也。其性多動而少靜，好乾犯他臟者也。</p>

<h2>任脈督脈圖</h2>
<figure>
<img data-orig-src="urn:270:10309.jpg" alt="任脈圖">
</figure>
<figure>
<img data-orig-src="urn:270:10310.jpg" alt="督脈圖">
</figure>

<h2>內景圖</h2>
<figure>
<img data-orig-src="urn:270:10311.jpg" alt="內景圖">
</figure>
<p>心系七節，七節之傍，中有小心。以腎系十四椎下，由下而上亦七節也。</p>
<p>舊圖有精道，循脊背過肛門者，甚屬非理，而且無子宮、命門之象，皆大失也。今改正之。</p>

<h2>宗營衛三氣圖</h2>
<figure>
<img data-orig-src="urn:270:10312.jpg" alt="宗營衛三氣圖">
</figure>

<h2>宗營衛三氣解</h2>
<p>宗氣積於胸中，出於喉嚨，以貫心脈而行呼吸。《決氣》篇曰：上焦開發，宣五穀味，熏膚、充身、澤毛，若霧露之溉者，是謂宗氣。宗之為言大也。</p>
<p>營氣者，陰氣也，水穀之精氣也。其精氣之行於經者，為營氣。營氣出於中焦，並胃中出上焦之後，上注於肺，受氣取汁，化而為血，以奉生身，莫貴於此。此其行始於太陰肺經，漸降而下，而終於厥陰肝經，隨宗氣而行於十二經隧之中，故曰清者為營，營行脈中。</p>
<p>衛氣者，陽氣也，水穀之悍氣也。其浮氣之慓疾滑利，而不循於經者，為衛氣。衛氣出於下焦，漸升而上。每日平旦陰盡，陽氣出於目之睛明穴，上行於頭，晝自足太陽始，行於六陽經，以下陰分；夜自足少陰始，行於六陰經，復注於腎，晝夜各二十五周，不隨宗氣而自行於各經皮膚分肉之間，故曰濁者為衛，衛行脈外。</p>

<h2>《內經》分配臟腑診候圖</h2>
<figure>
<img data-orig-src="urn:270:10313.jpg" alt="左手脈圖">
</figure>
<figure>
<img data-orig-src="urn:270:10314.jpg" alt="右手脈圖">
</figure>

<h2>六氣合六部診候圖</h2>
<figure>
<img data-orig-src="urn:270:10315.jpg" alt="左手主氣圖">
</figure>
<figure>
<img data-orig-src="urn:270:10316.jpg" alt="右手主氣圖">
</figure>

<h1>卷五</h1>

<h2>發明雜證生死脈</h2>
<p>脈之主病，有宜不宜，陰陽順逆，吉凶可知。（有是病則有是脈，與病相宜則順，不相宜則逆。逆之與順何從區別？是又在陰陽耳。如表病見表脈，里病見里脈，實病見實脈，虛病見虛脈，陽病見陽脈，陰病見陰脈之類，皆順而相宜者也。反此則逆。逆順一分，而病之吉凶從可推矣。）</p>
<p>中風之脈，卻喜浮遲，數大急疾，兼見難支。（中風之脈，各有所兼。蓋新風挾舊邪，或外感，或內傷，其脈隨之忽變，兼寒則脈浮緊，兼風則脈浮緩，兼熱則脈浮數，兼痰則脈浮滑，兼氣則脈沉澀，兼火則脈盛大，兼陽虛則脈微亦大而空，兼陰虛則脈數亦如細絲，陰陽虛則微數或微細。虛滑為頭中痛，緩遲為營衛衰。大抵陽浮而數，陰濡而弱。浮滑、沉滑、微虛、散數皆為中風。風性空虛，中之於表，虛浮遲緩雖為正氣不足，猶可補救；急大數疾，邪不受制，必死無疑。可見大數而猶未至急疾者，尚不可謂其必死也。）</p>
<p>傷寒熱病，脈喜浮洪，沉微澀小，證反必凶。汗後脈靜，身涼則安。汗後脈躁，熱甚必難。陽證見陰，命必危殆；陰證見陽，雖困無害。（《內經》曰：今夫熱病者，皆傷寒之類也。又曰：人之傷於寒也，則為病熱。熱雖甚，不死。觀此則知傷寒雖是陰寒之邪襲人，正氣與之抗拒，鬱蒸成熱，亦理勢之必然者。抗拒在表，故脈浮；鬱蒸成熱，故脈洪。熱病得此陽脈，知正氣不陷縮，而能鼓發，勝邪必矣，故喜焉。若沉微澀小，是皆陰類。證陽脈陰，表病見里，證與脈反，邪盛正衰，凶之兆也。至若汗後，邪解正復，此時脈躁盛者亦應寧靜，身體自然涼和。設脈仍躁，而熱加甚，是正氣已衰，邪氣更進，必難乎其為生矣。即《內經》所謂「有病溫者，汗出輒復熱，而脈躁疾不為汗衰，狂言不能食，病名陰陽交者」。陽證而見沉澀細弱微遲之陰脈，則脈與證反，命必危殆；陰證而見浮大數動洪滑之陽脈，亦似與證相反，在他症忌之，獨傷寒則不然。傷寒自表入里，從陽之陰，刻刻侵搏，層層漸入，今陰病得陽脈，是轉寒凜而變溫和，起深沉而出浮淺，死陰忽作生陽，病雖困篤，自當無害，故仲景云：陰病見陽脈者生，陽病見陰脈者死。）</p>
<p>傷暑脈虛，弦細芤遲，若兼滑實，別症當知。（《經》曰：脈虛身熱，得之傷暑。《甲乙經》曰：熱傷氣而不傷形，所以脈虛者是也。若《難經》曰：其脈浮大而散。殊有未然，夫脈大而散，乃心之本脈，非病脈也。故仲景不言，但補其偏曰：弦細芤遲。芤即虛豁也，弦、細、遲即熱傷氣之應也。統而言之，曰虛；分而言之，曰弦細芤遲。其不以浮大之脈混入虛脈之中，稱為病暑之脈，慮可周耶！若面垢、身熱，傷暑之症已見，而脈反滑實，將兼痰與食矣。）</p>
<p>勞倦內傷，脾脈虛弱，汗出脈躁，死證可察。（動而生陽，身固不宜太逸。東垣論升陽益胃湯方後云：小役形體，使胃氣與藥得以轉運升發，此即動而生陽之義也。若煩擾而過於勞，則肢體轉旋，四肢舉動，陽氣張亂無往，非脾氣之傷？故脾脈虛弱為順也。如汗出而脈反躁疾，則為逆矣。安得不死？）</p>
<p>瘧脈自弦，弦數者熱，弦遲者寒，代散者絕。（《內經》曰：夫痎瘧，皆生於風。故瘧因風暑之邪客於風木之府，木來乘土，脾失轉輸，不能運水穀之精微，遂多停痰留飲。弦應風木，又主痰飲。無痰不成瘧，故曰：瘧脈自弦。數熱遲寒，自然之理。獨見代散之脈，則正氣虛脫，不續不斂之象，邪盛正衰，定主凶折。）</p>
<p>泄瀉下痢，沉小滑弱，實大浮數，發熱則惡。（泄痢見於下部，無論因之內外，總屬傷陰耗里之虛證。沉小滑弱，乃為相宜。若實大浮洪，則惡矣。實大與虛反，浮洪與里反，邪盛正衰，不言可喻。再加發熱，則陰氣彌傷而裡氣彌耗，不至躁亡不已。）</p>
<p>嘔吐反胃，浮滑者昌，弦數緊澀，結腸者亡。（嘔吐、反胃，上焦之病也。浮為虛，滑為痰，是其正象，可以受補，故曰昌也。脈弦者，虛也，木來乘土，胃氣無餘，土將奪矣；數則為熱，熱當消穀，而反吐谷，乃知數為虛數，虛則不運，數則氣促，嘔吐不止，胃將漸敗。《金匱要略》云：陽氣微，膈氣虛，脈乃數緊，則為寒，無陽以運，故上出而嘔吐。澀脈枯澀，吐亡津液之所致。水穀之海枯，遂致糞如羊屎，必死不治。）</p>
<p>霍亂之候，脈代勿訝，厥逆遲微，是則可嗟。（霍亂之脈，洪大為佳。若見代脈，因一時清濁混亂，故脈不接續，非死脈也。微細而舌卷囊縮，脈至遲微，陽衰陰盛，真元漸絕之象。暴脫者，能漸生；而漸絕者，又何能暴起哉？）</p>
<p>嗽脈多浮，浮濡易治；沉伏而緊，死期將至。（嗽乃肺疾，脈浮為宜。兼見濡者，病將退也。沉則邪已入里，緊則寒邪不散，均主病危。）</p>
<p>喘息抬肩，浮滑是順；沉澀肢寒，皆為逆證。（喘症無非風與痰耳。浮為陽為表為風，滑為陽中之陰而為痰為食。若能散其邪，則機關可利，推其物則否塞可通，故曰順。脈沉為陰為里為下部；澀為陰為虛，乃元氣不能接續，豈能充四肢乎？是以喘息抬肩，而四肢又寒也。若更見散脈，則元真將隨喘而散，死亡必矣，故曰逆。）</p>
<p>火熱之證，洪數為宜，微弱無神，根本脫離。（病熱而有火症，火則脈應洪數。若得沉微之陰脈，是無火矣。無火而仍病熱，則知為無根之陽虛見熱象也，故危殆。）</p>
<p>骨蒸發熱，脈數為虛，熱而澀小，必殞其軀。（骨蒸者，腎水不足，壯火僭上，虛數二脈是其本。然蒸熱而見澀小之脈，澀則精血少，小則元氣衰，真陰日損，邪火日增，所謂發熱脈靜，不可救藥耳。）</p>
<p>勞極諸虛，浮軟微弱；土敗雙弦，火炎則數。（勞極損傷，氣血日耗，形體漸衰，所見之脈，隨病呈象。如空虛之浮，不鼓之軟，欲絕之微，無力之弱，雖云病脈，然與病猶相宜也。至若雙弦，乃知土敗，急數定為火炎。蓋弦為肝木，雙弦則木太盛，久病之土，何堪其侮，故知其必敗也。數以為熱，急數則躁疾直強，略無半點和柔，邪火炎炎，真陰自絕，六至以上，便不可治。）</p>
<p>失血諸證，脈必現芤，緩小可喜，數大堪憂。（芤有中空之象，失血者宜爾也。緩小脈順，為可喜。脈數而大，邪盛正衰，為火爍真陰，誠為可憂。）</p>
<p>畜血在中，牢大卻宜，沉澀而微，速愈者希。（血畜於內，瘀凝不行，瘀凝則脈大，不行則脈牢，亦因病呈象也。逐之使去，巢穴一空，而致新不難矣。設脈沉小澀微，是病有餘而脈反不足，病有物而脈若無物，既不能自行其血，又難施峻猛之劑，安望其速愈耶？）</p>
<p>三消之脈，虛大者生，細微短澀，形脫堪驚。（渴而多飲為上消，消穀善飢為中消，渴而便數有膏為下消。三消皆燥熱太過，惟見浮大之脈為吉耳。若脈細小浮澀，則氣血之虛衰，枯槁不言可知，再加身體瘦悴，是謂形脫，即戴人所云：燔木則為炭，燔金則為液，燔石則為灰，煎海水則為鹽。鼎水形氣兩敗，豈直可驚已哉！）</p>
<p>小便淋閉，鼻色必黃，數大可療，澀小知亡。（熱乘津液，則水道不利，水道不利而有熱必鬱蒸而外發，黃色見於鼻者，以鼻為肺竅耳。數大為火象，火證見之又何妨乎？若逢澀小，為精血敗壞，死亡將亟矣。）</p>
<p>癲乃重陰，狂乃重陽，浮洪吉象，沉急凶殃。（癲狂既分陰陽，而脈皆取浮洪者。蓋浮洪者屬陽，在陽狂者得之，固與證相宜；即陰癲者得之，亦將從陰轉陽，自里達表之象，故均為吉兆。若沉而急，沉則入陰迫里，急則強急不柔，是無胃氣之脈也。不論狂癲，凶殃立至。）</p>
<p>癇宜虛緩，沉小急實，或但弦急，必死不失。（癇本虛痰，脈來虛緩，自應然也。若沉小急實，或虛而弦急者，肝之真臟脈見矣。安望其生耶？）</p>
<p>疝屬肝病，脈必弦急，牢急者生，弱急者死。（疝為肝病。弦急，肝脈之常也。況弦斂急直，氣不鼓暢者，咸主痛脹，疝則未有不痛不脹者，故弦急而牢，見積聚之有根，亦見原本之壯實。疝系陰寒之咎，牢主裡寒之脈，最為相合。若急則邪盛，弱則正衰，必有性命之憂矣。）</p>
<p>脹滿之脈，浮大洪實，細而沉微，岐黃無術。（脹滿屬有餘之證，宜見有餘之脈，浮大洪實是也。沉細而微，知元氣已衰，證實脈虛，無復他望矣。）</p>
<p>心腹之痛，其類有九，細遲速愈，浮大延久。（心腹痛而脈見細遲，是氣減舒徐，厥邪欲退，理應從吉。設或浮大，重則邪氣方張，里證而得表脈，大非所宜；輕亦為中虛之證，不能收捷得之效也。）</p>
<p>頭痛多弦，浮緊易治，如呈短澀，雖救何及。（弦為陰脈，乃陽虛不能張大，或致外邪所乘。況頭乃諸陽之府，而為邪束於外，使陽氣遏郁，故脈多近弦，或浮或緊，不出風寒。初起者，散之則愈。若短則陽脫於上，澀則陰衰於下，至於手足厥寒至節者，與真心痛無異，必死不治。）</p>
<p>腰痛沉弦，浮緊滑實，何者難療？兼大者失。（足三陰從足入腹。脈來沉弦者，沉為在裡，弦為主痛，然何以又兼浮象乎？乃沉弦者中有泛泛欲上之勢。因風厥陰，所謂腰中如張弓弦者是也，故狀其風邪虛浮之性，非言在表之浮也。緊則兼寒，滑為痰聚，實因閃挫，本乎外因，雖困無害。如房室過度，煩勞不節，以致精力耗竭，腰膂空虛。夫腰者，腎之府。力出於膂，而腰者膂所繫，其為痛也，轉側呻吟，屈伸不得，膝酸脛冷，腰寒面黑，行則傴僂，不能久立。此腎臟虛衰之極，無可收斂，反見空松，故按之豁然而大，自不作靖，咎將誰執？壯盛者，猶可挽回，中年已後，最為難治。）</p>
<p>腳氣有四，遲數浮濡，脈空痛甚，何可久持？（腳氣發於三陽者輕，發於三陰者重。以三陰屬臟，經絡居里，若非臟氣大虛，邪不易及。陳無擇謂風寒暑濕四邪皆能成病，則遲數浮濡猶與症合。痛則日盛，而脈乃空，邪盛正衰，比之傷寒身涼脈躁，勢則相反，而咸非吉兆，總以病脈背馳耳。）</p>
<p>五臟為積，六腑為聚，實強可生，沉細難愈。（積也，聚也，皆實證也。實脈強盛，邪正相搏，一以徵元本之壯實，從腑從陽，故曰可生。其脈沉細者，陰脈也，一以徵邪氣之深入，故曰難愈。）</p>
<p>中惡腹脹，緊細乃生，浮大維何，邪氣已深。（人之正氣，自內達表，自胸腹而達四肢者，其常也。卒中外邪，則正氣不能達外，而反退縮於中，則氣機斂實，而緊細之脈象見矣，腹安得不脹？藥力一助，正氣必張，邪氣必散，緊者仍舒，細者仍充，而本來之面目可還也，故知其生。若脈浮大，則正氣散越，散越於外則里更虛，里更虛則邪必深入，而欲為之治，不亦難乎？）</p>
<p>鬼祟之脈，左右不齊，乍大乍小，乍數乍遲。（鬼祟犯人，左右二手脈象不一，忽大忽小，忽數忽遲，無一定之形也。）</p>
<p>五疸實熱，脈必洪數，過極而亢，渴者為惡。（五疸實熱，濕與熱鬱，外不得通，內不得泄，翕蒸成黃，故曰實熱，脈來固應洪數。太過則必發渴，黃為表蒸，渴為裡熱，表裡亢熱，陰何以堪，況疸為濕鬱，而汗溺不通，渴則更加之飲，愈增其病矣。）</p>
<p>水病之狀，理必兼沉，浮大出厄，虛小可驚。（水病有陰有陽，諸種不一，而沉則在在皆兼，即氣水、風水之在表，而脈應浮者，亦必有沉沉欲下之勢。蓋沉下者，水之性也，此則專以狀言。如指浮者，則以位言耳。水脈浮大，知水氣漸散，災厄將出之象；若脈虛小，則正衰邪存，誠可驚也。）</p>
<p>癰疽之脈，浮數為陽，遲則屬陰，藥宜酌量。癰疽未潰，洪大為祥；若其已潰，仍舊則殃。（其脈浮數者，以血泣而氣復從之。邪與正郁，鬱則化熱，故數也；在表在陽，故浮也。正為邪搏，則宣暢外衛之力薄，故復惡寒。據脈證似與傷寒表證無異，但傷寒雖有痛，或在頭，或在身體，或在骨節，未有痛止於一處者。今痛止一處而脈數，此處必化熱為膿，正癰疽所發之處也。即《傷寒論·辨脈法》所謂諸脈浮數，當發熱而灑淅惡寒。若有痛處，飲食如常者，蓄積有膿是也。如此者，乃為陽毒。若脈不數身不熱，所患之處不疼，是邪客陰分，不能鼓發，多致內陷，然必兼有煩懊、嘔逆，胸膈不安等症。否則，不熱不疼，脈又不數，是一不病人也，何得謂之陰瘡而反重於陽證耶？方癰疽之未潰也，無論成膿與否，熱邪郁蓄，外不疏通，脈之鼓湧洪大，是其宜也。至於已潰，則熱泄邪解，而洪大之脈宜衰矣。潰而不衰，一派熱邪，正從何復？誠為大可懼者，與《內經》所謂病溫者，汗出輒復熱，而脈躁疾不為汗衰，病名陰陽交。盡而陽飛越，雖治無益。）</p>
<p>肺癰已成，寸數而實；肺痿之形，數而無力。肺癰色白脈宜短澀，浮大相逢，氣損血失。腸癰實熱，滑數可必，沉細無根，其死可測。（肺癰而寸口數實，知膿已成矣。肺葉焦痿，火乘金也，是以數而無力。肺癰幾作，則肺氣虛損。白者，西方本色，所謂一臟之本色見也。短澀者，秋金之素體。若逢浮大，是謂火來乘金，克我者為賊邪，血氣敗壞之症也。腸癰，實也。沉細，虛也。證實脈虛，死期時至矣。）</p>
<p>喉痹之脈，遲數為常；纏喉走馬，微伏則難。（十二經脈與經別多過於此，即不然亦在前後左右。其脈多數，數則為熱故耳。間遲脈者，乃是外邪襲經，經氣不利，鬱滯於所過之處，故亦為痹，脈來或遲，亦與病合。若腫痛麻癢之纏喉風，須臾閉絕之走馬疳，二者俱火中挾風，凶暴急烈，脈應浮大洪數，而反見微伏，是正衰邪盛，補瀉罔從，不亦難乎？）</p>
<p>中毒之候，尺寸數緊，細微必危，旦夕將殞。（數緊者，因毒氣盤鬱而搏擊也。一見細微，知其正氣已虛，毒邪深入，其能久乎？）</p>
<p>金瘡出血，脈多虛細，急實大數，垂亡休治。（受創血去已多，脈空自宜沉細。而反見急數，陰欲盡矣，治之何用？）</p>
<p>婦人之脈，以血為本。血旺易胎，氣旺難孕。少陰動甚，謂之有子；尺脈滑利，妊娠可喜；滑疾不散，胎必三月；但疾不散，五月可別；左疾為男，右疾為女。</p>
<p>（此言女人胎前之脈也。女為陰，陰主血，故女人以血為本。本足而成胎亦易，氣旺則血反衰，是為本不足，未有理失常而能孕者也。少陰動甚者，心手少陰之脈動甚也。心主血，動甚則血旺，血旺易胎，故云有子。《內經》曰：婦人手少陰脈動甚者，妊子也。心臟主血，故胎結而動甚，乃往來流利之義，非厥厥如豆之動也。尺脈者，左右腎脈也。腎為天一之水，主子宮，系胞孕胎之根蒂也。滑利則不枯澀，而且有替替含物之象，故喜其妊娠。《內經》云：陰搏陽別，謂之有子。蓋寸為陽，尺為陰，言尺陰之脈搏指而動，與寸陽之脈迥然分別也。即此滑利之脈應指滑而不散，滑為血液疾而不散，乃血液斂結之象，是為有胎三月矣。若但疾而不散，是從虛漸實，從柔漸剛，血液堅凝轉為形體，故不滑耳，此妊娠五月之脈。其疾左勝於右，是為男孕，以男屬陽居左，胎氣鍾於陽，故左勝；右勝於左是為女孕，以女屬陰居右，胎氣鍾於陰，故右勝。勝者，甚不甚之謂，非左疾右不疾也。）</p>
<p>欲產之脈，散而離經。新產之脈，小緩為應；實大弦牢，其凶可明。</p>
<p>（此言產中之脈也。其脈與十月懷妊平常見者忽異，假如平日之脈原浮，臨產則脈忽沉；平日之脈遲，臨產則脈忽數；至如大小滑澀，臨產皆忽然而異。蓋十月胎氣安定，一旦欲落，氣血動盪，胞胎迸裂，自與經常離異，而脈亦非平昔之狀貌矣。及其已產也，氣血兩虛，其脈宜緩。滑緩則舒徐，不因氣奪而急促；滑則流利，不因血去而澀枯，均吉兆也。若脈實大弦牢，非產後氣血俱虛者所宜。實為邪，實大為邪進；弦為陰斂，而宣布不能；牢為堅著，而瘀凝不解，是皆相逆之脈。設外有症，又豈能順乎？）</p>

<h2>雜病生死脈摘要</h2>
<p>中風宜浮遲，忌急實大數。</p>
<p>傷寒熱病未汗宜陽脈，已汗宜陰脈。</p>
<p>傷暑宜虛弦細芤遲，忌滑實。</p>
<p>勞倦內傷宜脾脈虛弱，忌汗出脈躁。</p>
<p>瘧宜弦，弦數熱，弦遲寒，忌代散。</p>
<p>泄瀉下痢宜沉小滑弱細，忌實大浮數。</p>
<p>久瀉宜微細，忌浮洪。</p>
<p>嘔吐反胃宜浮滑，忌弦數緊澀。</p>
<p>霍亂宜浮洪，忌微遲。</p>
<p>嗽宜浮濡，忌沉伏緊。</p>
<p>喘息抬肩宜浮滑，忌沉短澀。</p>
<p>火熱之症宜洪數，忌微弱。</p>
<p>勞極諸虛宜浮軟微弱，忌土敗雙弦。</p>
<p>骨蒸發熱宜虛數，忌澀小。</p>
<p>失血諸症宜緩小，忌數大。</p>
<p>又吐血宜沉小，忌實大。</p>
<p>又唾血宜沉弱，忌實大。</p>
<p>又衄血宜沉細，忌浮大。</p>
<p>又脫血宜陰脈，忌陽脈。</p>
<p>又畜血在中宜實大，忌沉微澀。</p>
<p>三消宜浮大，忌細微短澀。</p>
<p>又消渴宜數大，忌虛小。</p>
<p>小便淋閉宜數大，忌澀小。</p>
<p>癲狂宜浮洪實大，忌沉急細。</p>
<p>癇宜虛緩，忌沉小急實。</p>
<p>疝宜弦急牢急，忌弱急。</p>
<p>脹滿宜浮洪大實，忌細沉小微。</p>
<p>心痛宜細遲浮滑，忌浮大短澀。</p>
<p>頭痛宜弦浮滑緊，忌短澀。</p>
<p>腰痛宜沉弦浮緊滑實，忌大。</p>
<p>腹痛宜沉細虛小遲，忌弦長堅大疾。</p>
<p>腸澼宜沉小遲滑大浮大，忌數大澀細疾。</p>
<p>癥瘕宜沉實弦急，忌虛弱。積聚宜實強，忌沉細。</p>

<h1>卷六</h1>

<h2>浮脈（陽）</h2>
<p>〔經論〕浮脈舉之有餘，按之不足（《脈經》）。如微風吹鳥背上毛，厭厭聶聶，如循榆莢，如水漂木。（《素問》、崔氏。）</p>
<p>〔發明〕浮脈法天，有輕清在上之象。按肺為氣行，但氣行之質本輕，故脈來浮也。吹毛者，輕浮也；厭厭者，和調不變亂也；聶聶者，連續不止代也；榆莢，輕浮和軟也；漂木，輕浮在上也。皆形容浮脈之狀，診者當心領而神會也。</p>
<p>按：浮之為義，如木之浮水面也。其脈應於皮毛，故輕手可得。如水中漂木，雖按之使沉，亦將隨手而起也。</p>
<p>浮脈主表，而司令在秋，是肺家之脈也。又曰毛者，乃輕虛以浮，來急去散也。若太過則脈來中堅旁虛，如循雞羽，病在外也；不及則氣來毛微，病在中也。病在外為氣逆，為背痛，慍慍然不舒也；病在中為喘息，為呼吸少氣，為咳上氣，見血，喘而咯血，肺中有聲也。</p>
<p>〔辨誤〕王叔和云：舉之有餘，按之不足。最合浮脈象天之義。黎氏以為如捻蔥葉，則混於芤脈矣。崔氏云：有表無里，有上無下，則脫然無根，又混於散脈矣。《脈訣》云：再再尋之，如太過是中候盛滿。此浮兼洪緊之象，非浮脈也。其謬如此。</p>
<p>〔體象〕浮脈惟從肉上行，如循榆莢似毛輕，三秋得令知無恙，久病逢之卻可驚。</p>
<p>〔相類〕浮如木在水中浮，浮大中空乃是芤，拍拍而浮是洪脈，來時雖盛去悠悠。浮脈輕平是捻蔥，虛來遲大豁然空，浮而柔細方為濡，散是楊花無定蹤。</p>
<p>浮而有力為洪，浮而遲大為虛，虛甚為散，浮而中空為芤，浮而柔細為濡，浮弦芤為革。</p>
<p>〔主病〕浮脈為陽表病居，遲風數熱緊寒拘，浮而有力多風熱，無力而浮是血虛。</p>
<p>〔分部〕左寸風眩鼻塞壅，虛遲氣少心煩忡，關中腹脹促胸滿，怒氣傷肝尺溺紅。肺浮風痰體倦勞，涕清自汗嗽叨叨，關脾虛滿何能食，尺有風邪客下焦。</p>
<p>浮脈主表，有力表實，無力表虛。浮遲風虛。浮數風熱。浮緊風寒。浮緩風濕。浮滑風痰，又主宿食，浮澀氣癖。浮虛傷暑。浮芤失血。浮洪虛熱。浮散勞極。浮濡陰虛。浮微虛劇。浮短氣病。浮弦痰飲。浮促癰疽。</p>
<p>〔貫釋〕浮脈主肌表經絡之病。浮而有力為風、為表熱、為脹、為喘、為痞、為滿不食；浮而無力為少氣、為倦怠、為少食、為表虛。左寸浮，傷風、發熱、頭痛、目眩，以及風痰。浮而虛遲，心氣不足，心神不安；浮而散，心氣耗而虛煩；浮而洪數，心經熱。關浮腹脹；浮而數，風熱入肝經；浮而促，怒氣傷肝，心胸逆滿。尺浮膀胱風熱，小便赤澀；浮而芤，男子小便血，婦人血崩、帶下；浮而遲，冷疝，臍下痛。右寸浮而有力，肺感風寒，咳喘清涕；浮而無力，自汗勞倦；浮而洪，肺熱咳；浮而遲，肺寒喘嗽。關浮無力，脾虛中滿，不食；浮大有力或澀，為宿食；浮而遲，脾胃虛。尺浮而虛，元氣不足；浮而數，下焦風熱，大便秘。</p>
<p>〔先哲格言〕李士材云：肺掌秋金天地之氣，至秋而降。況金性重而下沉，何以與浮脈相應耶？不知肺金雖沉，而所主者實陽氣也，乃自清濁肇分。天以氣運於外而攝水，地以形居中而浮於水者也。是氣也，即天之謂也。人形象天，故肺主氣，外應皮毛，陽為外衛，非皮毛乎？此天之象也；其包裹骨肉臟腑於中，此地之象也；血行於皮里肉腠，晝夜周流無端，此水之象也。合三者而觀，非水浮地，天攝水，地懸於中乎？所以聖人作《易》，取金為氣之象，蓋大氣至清至剛至健，屬乎金者也。非至剛不能攝此水，非至健不能運行無息，以舉地之重。故以氣屬金，厥有旨哉！</p>
<p>吳鶴皋云：瘦人得浮脈，三部相得曰肌薄；肥人得之，未有不病者也。</p>
<p>〔參治活法〕凡始病而脈不浮，久病而脈反浮者，此中氣不足，不能內守，反見虛痞之候，藥忌攻伐，宜用溫補。有寸關俱浮，尺遲弱者，謂陽浮陰弱，營氣不足，血少之病也。</p>
<p>如傷寒以尺寸俱浮為太陽經受病，但以指下有力為有餘之客邪。然太陽本經風寒之邪感之，有營衛之分，以浮緩為風邪傷衛，浮緊為寒邪傷營，用藥有麻黃湯、桂枝湯之別。陽明腑熱攻脾，脈雖浮大，心下反硬者，急下之，從證不從脈也。其在三陰證，無浮脈，惟陰盡復陽厥愈，足溫而脈浮者，皆為愈證。故太陰例有手足溫，身體重，而脈浮者；少陰例有陽微陰浮者；厥陰例有脈浮為欲愈，不浮為未愈者。要知陽病浮遲，兼見里證，合從陰治。陰病脈浮，證顯陽回，合從陽治。而詳證辨脈，纖毫難忽也。</p>

<h2>沉脈（陰）</h2>
<p>〔經論〕沉脈重手按之筋骨乃得。（叔和《脈經》）如石投水，必極其底。</p>
<p>〔發明〕沉脈法地，有淵泉在下之象，水行之性次重，故附地而在下也。如石投水，形容脈沉下之狀。</p>
<p>按：沉之為義，如石之沉水底也。其脈近在筋骨，非重按不可得，有深深下沉之勢。</p>
<p>沉脈主裡而司令在冬，是腎水之脈也。又曰石，亦謂營者，言其脈氣之來沉以搏，來去清白，平脈也。太過則如彈石，按之益堅，病在外也；不及則氣來虛微，去如數者，病在中也。病在外為解㑊，為脊脈痛，少氣，不欲言也；病在中為心懸如病飢，䏚中清，脊中痛，少腹滿，小便變也。</p>
<p>〔辨誤〕楊氏曰：如綿裹砂，內剛外柔。審度名義，頗不相戾。《脈訣》云：緩度三關，狀如爛綿，則是弱脈，而非沉脈矣。若緩度三關尤不可曉，但沉有緩數及各部之診，豈止在關部乎？而《脈訣》乃高陽生所編，假王叔和之名，其中舛錯甚多。元末戴同文刊《脈訣》之誤，行世已久。今之庸醫仍傳誦為家秘，其錯誤不殺人者幾希矣。</p>
<p>〔體象〕水行潤下脈來沉，筋骨之間軟滑勻，女子寸兮男子尺，四時如此號為平。</p>
<p>〔相類〕沉幫筋骨自調勻，伏則推筋著骨尋，沉細如綿真弱脈，弦長實大是牢形。</p>
<p>沉行筋間，伏行骨上，牢大有力，弱細無力。</p>
<p>〔主病〕沉潛水畜陰經病，數熱遲寒滑有痰，無力而沉虛與氣，沉而有力積並寒。</p>
<p>〔分部〕左寸沉寒痰飲心，關沉痃癖伏寒疼，尺寒腎感腰陰痛，血結（女）精寒便濁頻（男）。右寸虛喘緊滑嗽，細兼寒熱骨蒸皮，關寒中滿吞酸飲，尺水腰疼冷腹臍。</p>
<p>沉脈主裡，有力裡實，無力裡虛。沉則為氣，又主水畜。沉遲痼冷。沉數內熱。沉滑痰食。沉澀氣鬱。沉弱寒熱。沉緩寒濕。沉緊冷痛。沉牢冷積。沉伏霍亂。沉細少氣。沉弦癖痛。</p>
<p>〔貫釋〕沉雖屬裡為陰，有陽虛陰盛、有陽郁內伏、有熱極似陰，其要在有力無力大小之別。如陽氣衰弱，不能統運營氣於表，則陰寒。脈沉而遲，按之衰少無力者，為虛、為寒、為厥逆、為洞泄、為少氣、為痼冷。如陽氣鬱伏，寒邪在外，不能升衛氣於外，故脈沉，按之有力不衰者，為實、為氣、為水、為停飲、為癥癖、為脅脹、為瘀積也。左寸沉，心內寒邪為痛，胸中寒飲脅疼。關沉，伏寒肝經，兩脅刺痛，沉弦，痃癖內痛。尺沉，腎臟感寒，腰背冷痛，小便濁而頻，男為精冷，女為血結；沉而細脛酸、陰癢、溺有餘瀝。右寸沉，肺冷寒痰停蓄，虛喘少氣；沉而緊滑，咳嗽；沉細而滑，骨蒸寒熱，皮毛焦乾。關沉，胃中寒積，中滿吞酸；沉緊懸飲。尺沉，病水，腰腳疼；沉細，下利，又小便滑，臍下冷痛。</p>
<p>〔先哲格言〕按腎之為臟，配坎應冬，萬物蟄藏，陽氣下陷，烈為雪霜，故脈主沉，陰而居里。若誤與之汗，則如飛蛾出而見湯矣。此叔和入理之微言，後世之司南也。李士材云：大凡證既不足，憑當參之脈理，脈又不足，憑當取諸沉候。彼假證之發現，皆在表也，故浮取脈而脈亦假焉。真證之隱伏，皆在裡也，故沉候脈而脈可辨耳。脈辨已真，猶未敢恃，更察稟之厚薄，症之久新，斟酌施治。</p>
<p>吳鶴皋云：傷寒陽證，兩寸沉曰難治；平人兩寸沉曰無陽，必艱於壽。</p>
<p>〔參治活法〕夫傷寒以尺寸俱沉，為少陰經證。若始病不發熱、不頭痛，而手足厥冷脈沉者，此直中陰經寒證也。若先曾發熱、頭疼、煩擾，至五七日而變手足厥冷，煩躁不寐而脈沉者，此厥深熱亦深，陽邪陷陰之熱證也。有始本陽邪，因汗下太過，而脈變沉遲者，此陽熱去而陰寒虛證也。有太陽證下早，胸膈痞硬，而關脈沉細緊者，此表邪內陷陽分結胸也；若能食，自利，乃陽邪下陷陰分臟結也。有少陰病，自利清水，口乾，腹脹，不大便，而脈沉者，此熱邪陷於少陰也。有少陰病始得之，反發熱而脈沉者，麻黃附子細辛湯溫之，是少陰兼太陽，即兩感也。此與病發熱，頭疼，脈反沉，身體痛，當溫之，以四逆湯之法似是而實不同也。有寸關俱浮而尺中沉遲者，此陽證夾陰之脈也。凡傷寒、溫熱、時疫、感冒，得汗後脈沉者，此為將愈之脈，非陽病見陰之脈也。假如內外有熱，而脈來沉伏，不數不洪，指下澀小急疾，無論傷寒雜病發於何時，皆為伏熱，不可以沉伏而誤認陰寒之病也。</p>

<h2>遲脈（陰）</h2>
<p>〔經論〕遲脈一息三至，去來極慢。（《脈經》）</p>
<p>〔發明〕遲為陰盛陽衰，故脈來不及。陰盛則臟腑氣虛而元陽衰，故虛寒之諸症作焉。當峻補其陽，經謂「益火之原，以消陰翳」也。</p>
<p>按：遲之為義，遲滯而不能中和也。脈以一息四至為和平，遲則一息三至，氣不振發，行不如度，故曰屬陰。</p>
<p>〔辨誤〕遲脈之象，上、中、下候皆至數緩慢。《脈訣》云：重手乃得，有沉無浮。此是沉脈，而非遲脈矣。遲來一息三至，甚為易見，而云隱隱，是微脈，而非遲脈矣。又云狀且難，是澀脈，而非遲脈矣，其謬如此。</p>
<p>按：遲脈與緩脈絕不相類，遲以至數不及為義，緩以寬縱得名。故遲脈三至，遲滯不前；緩脈四至，寬緩和平。然則二脈迥別，又安可混哉？以李瀕湖之通達，亦云小快於遲作緩，持以至數論緩脈，是千慮之一失也。</p>
<p>〔體象〕遲來一息至惟三，陽不勝陰氣血寒，但把浮沉分表裡，消陰須益火之源。</p>
<p>〔相類〕脈來三至號為遲，四至因而作緩持，遲細而難知是澀，浮而遲大以虛推。</p>
<p>三至為遲，二至為敗，一息一至，陽氣將絕，不可救也。有歇止為結，遲甚為散，浮大遲軟為虛，不流利為澀。</p>
<p>〔辨誤〕李瀕湖言遲而有力為細，無力為澀。但細有遲數之別，澀有參伍不調之象，豈可以遲之有力無力為細為澀哉？宜正之。</p>
<p>〔主病〕遲司臟病或多痰，沉痼癥瘕仔細看，有力而遲為冷痛，遲而無力定虛寒。</p>
<p>〔分部〕寸（左）遲寒慘少精神，（關）肢冷筋拘肝脅疼，左尺腎虛兼便濁，女人月信杳無音。（右）肺遲氣短涕清痰，冷積傷脾在右關，少腹寒疼腰腳重，溲便不禁尺中寒。</p>
<p>遲脈主臟，有力冷痛，無力虛寒。浮遲表寒，沉遲裡寒，遲澀血少，遲緩濕寒。</p>
<p>〔貫釋〕遲為陰盛陽虧之候，為寒為不足。人迎主寒濕外襲，氣口主積冷內滯，在寸為氣不足，在尺為血不足，氣寒則縮，血寒則凝也。左寸遲，心寒，精神多慘；關遲筋寒急，手足冷，脅下痛；尺遲腎虛，便濁，女人不月。右寸遲，肺感寒，冷痰，氣短；關遲中焦寒，脾胃傷冷物，不食，沉遲為積；尺遲為臟寒，泄瀉，少腹冷痛，腰腳重。</p>
<p>〔先哲格言〕李士材云：五臟為陰，遲亦為陰，是以主臟。陰性多滯，故陰寒之證，脈必見遲也。正如太陽隸於南陸，則火度而行數；隸於北陸，則水度而行遲。即此可以徵陰陽遲速之故矣。《難經》曰：遲者，臟也。又曰：遲則為寒。《傷寒論》亦曰：遲為在臟，以陽氣伏潛，不能健行，故至數遲耳。其所主病與沉脈大約相同，但沉脈之病為陰逆而陽郁，遲脈之病為陰盛而陽虧，沉則或須攻散，遲則未有不大行溫補者也。</p>
<p>王叔和云：一呼一至曰離經，二呼一至曰奪精。三呼一至曰死，四呼一至曰命絕。此損之脈也。一損損於皮毛，二損損於血脈，三損損於肌肉，四損損於筋，五損損於骨。是知脈之至數愈遲，此時正氣已無，陰寒益盛，不過燼燈之餘焰，有不轉眼銷亡者乎？</p>
<p>〔參治活法〕遲雖為陽氣不敷，營氣自和之象，然亦有熱邪內結，寒氣外郁，而見氣口遲滑作脹者。詎可以遲脈概為之寒乎？如傷寒陽明證，脈遲，微惡寒，而汗出多者，為表未解，脈遲，頭眩，腹滿者不可下。有陽明病脈遲有力，汗出，不惡寒，身重，喘滿，潮熱便硬，手足濈然汗出者，為外欲解，可攻其里。又太陽病，脈浮，因誤下而脈遲，胸膈痛而為結胸。以上皆脈遲，皆熱邪內結之驗也。</p>

<h2>數脈（陽）</h2>
<p>〔經論〕數脈一息六至（《脈經》），脈流薄疾（《素問》）。</p>
<p>〔發明〕數為陽盛陰衰，熱邪流薄於經絡，故脈來太過。陽盛則臟腑熱極而真陰衰，故陽極燥熱之諸症作矣。當瀉其陽而補其陰，《經》謂「壯水之主，以鎮陽光」也。</p>
<p>按：數之為義，躁急而不能中和也。一呼脈再至，一吸脈再至，呼吸定息，脈來四至，乃和平之准。五至無疴，閏以太息，亦和平之准也。此經脈周流，恆常之揆度。若一息六至，豈非越其常度耶？氣行速疾，故曰屬陽。</p>
<p>〔辨誤〕浮、沉、遲、數，脈之綱領，《素問》《脈經》皆為正脈。《脈訣》立七表八里，而遺數脈，止歌於心臟，其妄甚矣。</p>
<p>〔體象〕數脈息間常六至，陰微陽極必狂煩，浮沉表裡分虛實，惟有兒童作吉看。</p>
<p>〔相類〕數比平人多一至，緊來如數似彈繩，數而時止名為促，數見關中動脈形。</p>
<p>六至為數，七至為極，滑氏謂疾，熱極之脈也。八至為脫，陽極陰衰，當急瀉其陽而峻補其陰。一息九至，《難經》謂死，陽氣已絕，不可救也。數而弦急為緊，數而流利為滑，數而有止為促，數獨見於關中為動。</p>
<p>〔主病〕數脈為陽熱可知，只將君相火來醫，實宜涼瀉虛溫補，肺脈秋深卻畏之。</p>
<p>〔分部〕寸（左）數咽乾口舌瘡，關中目赤淚汪汪，耳鳴口苦皆肝熱，在尺陰虛溺亦黃。（右寸）吐紅咳嗽肺癰瘍，關部吞酸胃火傷，右尺數來大便澀，腸風熱病見紅殃。</p>
<p>數脈主腑，有力實火，無力虛火，浮數表熱，沉數里熱，細數陰虛，氣口數實肺癰，數虛肺痿，數堅蠱毒。</p>
<p>〔貫釋〕數為陽盛陰弱之候，為火、為熱、為風熱結痰。左寸數，心經熱，為煩滿，為頭疼，上焦火旺；關為肝熱，目赤；尺數小便赤，淋澀，莖中痛。右寸數為肺熱；關為脾熱口臭，胃煩嘔逆；尺數大便澀，有力則為痔、為漏、為腸風便血。寸數氣不足，尺數血不足。</p>
<p>按：《脈經》云：脈來五重為平，而滑氏謂數。一息六至過平脈兩至者，則四至為平脈矣。此櫻寧之一失也。</p>
<p>〔先哲格言〕李士材云：火性急速，故陽盛之證脈來必數。六腑為陽，數亦為陽，是以主腑。《難經》曰：數者，腑也。又曰：數則為熱。《傷寒論》亦曰：數為在腑。此以遲數分陰陽。故即以配臟腑亦不過言其大概耳。至若錯綜互見、在腑有遲、在臟有數，在表有遲，在裡有數，又安可以臟腑二字拘定耶？</p>
<p>王叔和云：一呼再至曰平，三至曰離經，四至曰奪精，五至曰死，六至曰命絕。乃知脈形愈數則受症愈熱。肺部見之為金家賊脈，秋月逢之為克令凶徵。</p>
<p>薛慎庵云：人知數為熱，不知沉細中見數為寒甚，真陰寒證脈常有一息七八至者，盡概此一數字中，但按之無力而散耳，宜深察也。</p>
<p>吳鶴皋云：若嬰童純陽之氣，則七至八至又其常也。不在大人之例。</p>
<p>〔參治活法〕數為陰衰水弱火旺，炎逆之象也。如瘦人脈數及久病脈數者，皆陰虛火爍血少也。形充氣實之人脈數者，乃痰濕鬱滯經絡而蘊熱也。若無故而脈數者，必生癰疽。凡虛勞失血，咳嗽上氣，多有數脈，但以數大軟弱為陽虛，細小弱數為陰虛，非若傷寒衄血脈大為邪伏於經，合用發散之比。然血症脈宜細小微數者為順，若脈數有熱及實大弦勁急疾者為逆。</p>
<p>如傷寒，以煩躁脈數者為傳經，脈靜為不傳，以分有火無火也。如經盡欲解，脈浮數而按之不芤者，其人不虛，不戰汗出而解也。則知數而按之芤者皆為虛也。如陽明病，脈數為熱當消穀，引食而反吐者，以發汗令陽氣微，膈內虛，脈乃數也。數為客熱，不能消穀，胃中虛冷，故吐。此必數而無力也。又胃反而寸微數者，為胸中冷。又脈陽緊陰數為欲吐；陽浮陰數亦吐；胃反脈數，中氣大虛，而見假數之象也。人見脈數，誤認為熱，殊不知亦有胃虛及陰盛拒陽之故耳，《經》曰：脈至而從，按之不鼓，諸陽皆然。若病熱而脈數按之不鼓甚者，乃陰盛拒陽於外而致病，非熱也；或形症似陰而脈按之鼓擊指下者，乃陽盛拒陰而致病，非寒也。</p>
<p>朱丹溪曰：脈數盛大，按之澀，而外有熱證，名曰中寒，乃寒留血脈，外證熱而脈亦數也。</p>

<h2>滑脈（陽中陰）</h2>
<p>〔經論〕滑脈往來前卻，流利展轉，替替然如珠之應指（《脈經》），漉漉如欲脫（時珍）。</p>
<p>〔發明〕滑為陰氣有餘，故脈往來流利如水而不澀滯。形容其旋轉輕脫之狀也。愚按：脈者，血之府也。血盛則脈滑，故腎脈宜之；氣盛則脈澀，故肺脈宜之。張仲景以翕、奄、沉三字狀滑脈者。翕者，合也；奄者，忽也。當脈氣合聚而盛之時，奄忽之間，即以沉去摩寫往來流利之狀，極為曲至。仲景恐後人誤認滑脈為沉，故又曰：滑者，緊之浮名也。則知沉為翕奄之沉，非重取，乃得一定之沉也。偽《訣》云：按之即伏，與翕奄之沉何啻千里？又云：不進不退，與滑之象尤為不合。愚按：沉為純陰，翕為正陽，陰陽和合，故令脈滑，關尺自平。此無病之滑脈也。</p>
<p>〔辨誤〕《脈訣》云：三關如珠動，按之即伏，不進不退。是不分浮滑、沉滑、尺寸之滑也。</p>
<p>張路玉云：滑者，舉之浮緊，按之滑石。此乃實脈之象，非滑也。夫滑之一字，乃脈流利如珠，有浮滑、沉滑之分，豈可概以舉緊按石之體哉？今並正之。</p>
<p>〔體象〕滑脈如珠替替然，往來流利卻還前，莫將滑數為同類，數脈惟看至數間。</p>
<p>滑則如珠，數則六。</p>
<p>〔主病〕滑脈為陽元氣衰，痰生百病食生災，上為吐逆下畜血，女脈調時定有胎。</p>
<p>〔分部〕寸滑膈痰生嘔吐，舌酸舌強或咳嗽，當關宿食肝脾熱，渴痢㿗淋看尺部。</p>
<p>滑主痰飲，浮滑風痰，沉滑食痰，滑數痰火，滑短痰食。滑而浮散，中風癱瘓；滑而浮大，尿則陰痛；滑而沖和，娠孕可決；兩寸滑痰火，一手獨滑半身不遂。</p>
<p>〔辨誤〕《脈經》曰：關滑胃熱，尺滑血畜。而《脈訣》云：關滑胃寒，尺滑臍似水。與《脈經》之旨相反，其謬如此。</p>
<p>〔貫釋〕滑為血實氣壅之候，是氣不勝於血也，故主嘔吐、痰逆、宿食、經閉之症也。左寸滑心經熱痰，滑而實大，心驚舌強；關滑肝熱，頭目為患；尺滑小便淋澀，尿赤，莖中痛。右寸滑痰飲嘔逆，滑而實，肺熱毛髮焦，膈壅咽乾，痰暈目昏，涕唾黏；關滑脾熱，口臭及宿食不化、吐逆，滑實胃熱；尺滑因相火炎上而引飲，臍冷腹鳴，或時下利，婦人主血實氣壅，月事不通，若滑而和勻則為孕矣。人迎浮滑為風痰，緩滑為中風。氣口滑數為宿食，緩滑為熱中。平人肢體豐盛，六脈軟滑，此濕痰漸積於中外，終日勞役不知倦怠，若安息則重著痠疼矣。</p>
<p>〔先哲格言〕李士材云：滑脈勢不安定，鼓盪流利，似近於陽，故曰陽中之陰，不腐不化之物象亦如之，故主痰液有物之類為多。凡痰飲、嘔逆、傷食等症皆上中二焦之病，以滑為水物兼有之象也。設所吐之物非痰與食，是為嘔逆，脈必見澀也。溺血經閉，或主淋痢者，咸內有所蓄（血、積）類液、瘀凝類痰，須以意求耳。</p>
<p>〔參治活法〕《經》云：「滑為陰氣有餘」一語，此指陰邪搏陽而言，豈以陰氣有餘，多汗身寒之病便可目為血多？又以滑大之脈牽合無力，豈可誤作內傷元氣乎？此又不可不辨也。</p>

<h2>澀脈（陰）</h2>
<p>〔經論〕澀脈細而遲，往來難，短且散，或一止復來（《脈經》）。參伍不調（《素問》）。如輕刀刮竹（《脈訣》）。如雨沾沙（通真子）。如病蠶食葉（《瀕湖脈學》）。</p>
<p>〔發明〕澀者，不流利之義。《素問》曰：參伍不調者病。謂其凝滯，而至數不和勻也。《脈訣》以輕刀刮竹為喻者，刀刮竹則阻滯而不滑也。通真子以如雨沾沙為喻者，謂雨沾金石則滑而流利，雨沾沙土則澀而不利也。時珍以病蠶食葉為喻者，謂其遲慢而艱難也。</p>
<p>按：澀為陽氣有餘，氣盛則血少，故脈蹇滯澀澀，而肺脈宜之。</p>
<p>〔辨誤〕《脈訣》云：指下尋之似有，舉之全無，則是微脈，而非澀脈矣。叔和謂一止復來亦有疵病。蓋澀脈往來遲難，有類乎止而實非止也。又曰細而遲，往來難且散者，乃浮分多而沉分少，有類乎散而實非散也。</p>
<p>〔體象〕細遲短澀往來難，散止依稀應指間，如雨沾沙容易散，病蠶食葉慢而難。</p>
<p>〔相類〕參伍不調名曰澀，輕刀刮竹短而難，微似秒芒微軟甚，浮沉不別有無問。</p>
<p>細遲短散時一至曰澀；極細而軟，重按若絕曰散；浮而柔細曰濡；沉而柔細曰弱。</p>
<p>〔主病〕澀緣血少或傷精，反胃亡陽汗雨淋，寒濕入營為血痹，女人非孕即無經。</p>
<p>〔分部〕寸澀心虛痛對胸，胃虛脅脹察關中，尺為精血俱傷候，腸結溲淋或下紅。</p>
<p>澀而堅大為有實熱，澀而虛軟虛火炎灼，浮澀表惡寒，沉澀里燥涸。</p>
<p>〔貫釋〕澀為氣多血少之候，故主少血、亡血、無汗、傷精血、血痹痛等症也。左寸澀，心神虛耗不安及冷氣心痛；關澀，肝虛血敗、肋脹脅滿、身痛；尺澀，男子傷精及疝，女子月事虛敗，若有孕，主胎漏不安。右寸澀，營衛不和，上焦冷痞，氣短臂痛。肺主氣，氣為衛，血為營，肺脈澀乃氣多血少，故曰不和也。關澀，脾弱不食，胃冷而嘔。尺澀，大便澀，津液不足，少腹寒，足脛逆冷。</p>
<p>若先富後貧，脈亦必澀。尺部見澀，艱於子嗣。</p>
<p>〔先哲格言〕李士材云：一切世間之物，濡潤者則必滑，枯槁者則必澀。故滑為痰飲，澀主陰衰。理有固然，無足辨者。肺之為臟，氣多血少，故右寸見之為合度之診；腎之為臟，專司精血，故左尺見之為虛殘之候。不問男婦，凡尺中沉澀者，必艱於嗣，正血少精傷之確證也。故女人懷子而得澀脈，則血不足養胎；如無孕而得澀脈，將有陰衰髓竭之憂。杜光庭云：澀脈獨見尺中，形同代為死脈。士材又云：澀脈有外邪相襲，使氣分不利而成滯澀；有衛氣散失，使陽衰不守而成虛澀；有腸胃燥渴，津液亦亡，使血分欲盡而成枯澀。在診之者，是為靈通耳。</p>
<p>〔參治活法〕澀雖屬血少精傷之候，然亦有宿食、外邪阻滯而見澀者。《金匱》云：寸口脈浮大，按之反澀，尺中亦微而澀，知有宿食。有發熱頭疼，而見浮澀數盛者，陽中霧露之氣也，霧傷皮腠，濕流關節，總皆脈澀，但兼浮數沉細之不同耳。</p>

<h2>虛脈（陰）</h2>
<p>〔經論〕虛脈遲大而軟，按之無力，隱指豁豁然空（《脈經川》）。</p>
<p>〔發明〕虛之為義，中空不足之象，專以軟而無力得名者也。虛之異於濡者，虛則遲大而無力，濡則細小而無力也。虛之異於芤者，虛則愈按而愈軟，芤則重按而仍見也。</p>
<p>〔辨誤〕《脈經》云：遲大而軟，按之豁豁然空。此言最為合義。雖不言浮字，而云按之豁然空，則浮字之義已包含矣。崔紫虛以為形大力薄，其虛可知，但欠遲字之義耳。《脈訣》云：尋之不足，舉之有餘。是浮脈而非虛脈矣。浮以有力得名，虛以無力取象。有餘二字安可施之虛脈乎？楊仁齋曰：狀似柳絮散慢而遲。滑伯仁曰：散大而軟。二家之言俱是散脈，而非虛脈矣。愚按：虛脈按之雖軟，猶可見也；散脈按之絕無，不可見也。今並正之。</p>
<p>〔體象相類〕舉之遲大按之松，脈狀無涯類谷空，莫把芤虛為一例，芤來浮大似慈蔥。</p>
<p>虛脈浮大而遲，按之無力；芤脈浮大，按之中空。芤為脫血，虛為血虛。芤散二脈見浮脈。</p>
<p>〔主病〕脈虛身熱為傷暑，自汗怔忡驚悸多；發熱陰虛須早治，養營益氣莫蹉跎。</p>
<p>〔分部〕血不營心寸口虛，關中腹脹食難舒，骨蒸痿痹傷精血，卻在神門兩部居。</p>
<p>神門者，尺部也。《經》曰：血虛、脈虛。曰：氣來虛微為不及，病在內。曰：久病脈虛者，死。</p>
<p>〔貫釋〕虛為氣血俱虛之候，為暑。左寸為虛煩、為多汗，為恍惚多驚，為小兒驚風。右寸為氣不足，右關為食少，尺脈虛防泄瀉，又主腎怯，兼澀者必艱於嗣。氣口脈大而虛，為內傷於氣；若虛大而時見一澀，為內傷瘀血。</p>
<p>〔先哲格言〕《脈經》曰：血虛脈虛而獨不言氣虛者，何也？氣為陽，主浮分；血為陰，主沉分。今浮分大，而沉分空，故獨主血虛耳。若夫肺脈見之，又主氣怯者，肺與乾天合德，不浮而沉，氣分欲竭之兆也。</p>
<p>虛脈又主傷暑者，蓋暑為陽邪，其勢足以爍石流金，干於脾則吐利，干於心則煩心，並於上則頭重，並於下則便秘。其見於脈也，不洪數而反見虛者，因暑性炎熱，使人表氣易泄，故脈必虛耳。</p>
<p>〔參治活法〕張仲景云：脈虛不可吐；腹滿脈虛復厥者，不可下；脈陰陽俱虛，熱不止者，死。惟癲疾而脈虛可治者，以其神出舍空，可行峻補。若脈實大，為頑痰固結，搜滌不應為難耳。</p>

<h2>實脈（陽）</h2>
<p>（經論〕實脈浮沉皆得，脈大而長微弦，應指愊愊然（《脈經》）。</p>
<p>〔發明〕實為陽盛有餘，故脈來浮沉皆得大且長而堅實也。愊愊，堅實貌。</p>
<p>〔辨誤〕《脈訣》言如繩應指來，則是緊脈之形，而非實脈之象矣。夫緊脈之與實脈，雖相類而實相懸，但緊脈弦急如切繩，而左右彈人手，實脈則大且長，三候皆有力也。</p>
<p>〔體象〕浮沉皆得大而長，應指無虛愊愊強，熱蘊三焦成壯火，通腸發汗始安康。</p>
<p>〔相類〕實脈浮沉有力強，緊如彈索轉無常，須知牢脈幫筋骨，實大微弦更帶長。</p>
<p>浮沉有力為實，弦急彈人為緊，沉而實大微弦而長曰牢。</p>
<p>〔主病〕實脈為陽火鬱成，發狂譫語吐頻頻，或為陽毒或傷食，大便不通或氣疼。</p>
<p>《經》曰：血實脈實。曰：脈實者，水穀為病。曰：氣來實強，是謂太過。</p>
<p>〔辨誤〕《脈經》曰：尺實，小腹痛、小便難。《脈訣》言尺實，小便不禁，與《脈經》相反。</p>
<p>按：緊脈者，熱為寒束，故其象繃急而不寬舒；實脈者，邪為火迫，故其象堅滿而不和柔。以證合之，以理察之，便昭昭於心目之間。又按：張潔古惑於偽《訣》實主虛寒之說，而遂以姜附施治，此甚不可為訓。或實脈而兼緊者，庶乎相當。苟非緊象，而大溫之劑施於大熱之人，其不立斃者幾希！以潔古之智，當必是兼緊之治法無疑耳。</p>
<p>〔分部〕寸（左）實咽疼口舌瘡，（右寸）氣填痰壅目紅𥉂,（右關）脾宮中滿消中熱，（左）尺實腰腸痛（右尺）便難。</p>
<p>〔貫釋〕實為三焦氣滿實熱之象。主病皆邪熱蘊蓄有餘之證，故為嘔、為痛、為氣塞、為䐜脹、為氣聚、為食積、為利等病也。左寸實，心中積熱、口舌瘡、咽疼痛；實大，頭面熱風，煩躁，體疼，面赤。關實，腹脅痛滿；實而大，肝盛目暗赤痛。尺實，小腹痛，小便澀；實而滑，淋漓莖痛，溺赤；實大，膀胱熱，溺難；實而緊，腰痛。右寸實，胸中熱，痰嗽，煩滿；實而大，肺熱咽燥痛，喘嗽氣壅。關實，伏陽蒸內，脾虛食少，胃氣滯；實而大，脾熱消中，善飢，口乾，勞倦。尺實，臍下痛，便難，或時下利。</p>
<p>〔先哲格言〕李士材云：脈實必有大邪大熱，大積大聚，故《經》云血實脈實，又云氣來實強，是謂太過。由是測之，皆主實熱。其所主病大約與數脈相類，而實則過之，以其蘊蓄之深也。</p>
<p>吳鶴皋云：實而靜，三部相得，氣有餘；實而躁，三部不相得，里有邪也，當下之。若一部獨實，必辨臟而責之。婦人尺中實有孕。</p>
<p>〔參治活法〕傷寒陽明病，不大便而脈實，宜下之。下後脈實大，或暴微欲絕，熱不止者，死。厥陰病，下利，脈實者，下之，死。若消癉、鼓脹、堅積等病，皆以脈實為可治。若泄而脫血，及新產驟虛，久病虛羸，而得實大之脈者，為難治。</p>

<h2>長脈（陽）</h2>
<p>〔經論〕長脈不大不小，迢迢自若（朱氏），如循長竿末梢為平，如引繩、如循長竿為病（《素問》）。</p>
<p>〔發明〕長脈在時為春，在人為肝，肝主春生之令，天地之氣至此而發舒。《素問》曰：平人脈長有神。此氣治而無病也。若病人脈長，病雖甚而尚可治也。</p>
<p>按：長而和緩，即合春生之氣，而為健旺之徵；長而硬滿，即屬火亢之形，而為疾病之應。</p>
<p>〔體象相類〕過於本位脈名長，弦則非然但滿張，弦脈與長爭較遠，良工測度自然量。</p>
<p>實、牢、弦、緊皆兼長脈。</p>
<p>〔主病〕長脈迢迢大小勻，反常為病似牽繩，若非陽毒癲癇病，即是陽明熱勢深。</p>
<p>長洪癲狂病，長搏陽明病，長軟滑氣治，長堅搏氣病，上部主吐，中部主飲，下部主疝，女人左關獨長多淫欲，男子兩尺修長多春秋。</p>
<p>《內經》曰：心脈搏堅而長，病舌卷不能言。《脈經》云：腎脈搏堅而長，其色黃而赤，當病折腰。此非以長為病，以搏堅相合為病也。</p>
<p>〔貫釋〕長為有餘之病，長有三部之長、一部之長。戴同父曰：從尺至關連寸口直過如橫竿之狀，此三部之長；脈過本位，謂或尺或關或寸過於一指之外，此各部之長。若欲知其病，則必於浮、沉、遲、數、大、小之間求之；若不大、不小、不浮、不沉、不遲、不數，則氣治而無病也。《經》曰：長則氣治。此平脈也。大概常人、病人脈長為吉，深則長壽脈也。尺脈長，蒂固根深；心脈長，神氣強壯。滑伯仁曰：長為氣血皆有餘也，為陽毒內蘊，三焦煩郁為壯熱。</p>
<p>〔先哲格言〕李士材云：過於本位名為長脈，久久審度，而知其必不然也。寸而上過則為溢脈，寸而下過即為關脈；關而上過即屬寸脈，關而下過即屬尺脈；尺而上過即屬關脈，尺而下過即為覆脈。由是察之，然則過於本位理之所必無，而義之所不合也。惟其狀如長竿，則直上直下，首尾相稱，非若他脈之上下參差，首尾不勻者也。</p>

<h2>短脈（陰）</h2>
<p>〔經論〕短脈不及本位（《脈訣》），應指而回，不及滿部（《脈經》）。</p>
<p>〔發明〕戴同父曰：短脈只見尺寸，若關中見短，上不通寸，下不通尺，是陰陽絕脈，必死矣。故關不診短。黎居士云：長短未有定體，諸脈舉按之間過於本位者為長，不及本位者為短。長脈屬肝，宜於春；短脈屬肺，宜於秋。但診肝肺長短自見，故知非其時非其部。凡得短脈，必主氣血損之症。《脈訣》指為氣壅者，何也？潔古至欲以巴豆神藥治之，良不可解。</p>
<p>〔辨誤〕《脈訣匯辨》謂短脈澀小之狀。此是澀脈，非短也。短有滑短痰食，豈可止以澀小為短形？高陽生偽《訣》謂中間有兩頭無，則不言尺寸。據其說則斷絕不通矣。夫脈以貫通為義，若使上下不貫通，則為陽絕陰絕，俱為必死之脈。豈有一見短脈，遂致危亡之理乎？故戴同父亦悟及於此，而云關不診短，極為有見。然尺與寸短，依然落於陰絕陽絕矣。殊不知短脈非兩頭斷絕也，特兩頭俯而沉下，中間突而浮起，仍自貫通者也。</p>
<p>〔體象相類〕兩頭縮縮名為短，澀短遲遲細且難，短澀而浮秋喜見，三春為賊有邪干。</p>
<p>澀、微、動、結，皆兼短脈。</p>
<p>〔主病〕短脈惟於尺寸尋，短而滑數酒傷神，浮為血澀沉為痞，寸主頭疼尺腹疼。</p>
<p>〔貫釋〕《經》曰：短則氣病。短主不及之病。《脈經》曰：浮而短者，營衛不行；沉而短者，臟腑痞塞。滑伯仁曰：短為氣不足以前導其血也。為陰中伏陽，為三焦氣壅，為宿食不消。</p>
<p>〔先哲格言〕《素問》云：短則氣病。蓋以氣屬陽，主乎充沛。若短脈獨見，氣衰之確兆也。然肺為主氣之臟，偏與短脈相應，則又何以說也。又云：肺之平脈，厭厭聶聶，如落榆莢，則短中自有和緩之象，氣仍治也。若短而沉且澀，而謂氣不病，可乎？</p>
<p>吳鶴皋云：過於悲哀之人，其脈多短，可以占氣之病矣。</p>

<h2>洪脈（陽）</h2>
<p>〔經論〕洪脈指下極大（《脈經》），來盛去衰，來大去長（通真子）。</p>
<p>〔發明〕洪脈為陽，司令在夏，是心經之脈也。時當朱夏，天地之氣酣滿暢遂，脈者得氣之先，故應之以洪。洪者，大也，以水喻也。又曰鉤者，以木喻也。夏木繁滋，枝葉敷布，重而下垂，故如鉤也。鉤即是洪，名異實同。《素問》以洪脈為來盛去衰，頗有微旨。反此者病。其氣來盛去亦盛，此謂太過，病在外；其氣來不盛去反盛，此謂不及，病在中。太過則令人身熱而膚痛，為浸淫；不及則令人煩心，上見咳唾，下為氣泄。</p>
<p>〔辨誤〕詹炎舉謂如環珠者，非也。《脈訣》云：季夏宜之，秋季、冬季發汗、通腸，俱非洪脈所宜。是謬論也。</p>
<p>〔體象〕脈來洪盛去還衰，滿指滔滔應夏時，若在春秋冬月分，升陽散火莫狐疑。</p>
<p>〔相類〕洪脈來時拍拍然，去衰來盛似波瀾，欲知實脈參差處，舉按弦長愊愊堅。</p>
<p>洪而有力為實，實而無力為洪。</p>
<p>〔主病〕洪脈陽盛血應衰，相火炎炎熱病居，脹滿胃翻須早治，陰虛泄痢可愁如。</p>
<p>〔分部〕寸（左）洪心火上焦炎，（右）肺脈洪時金不堪，（左關）肝火（右關）胃虛關內察，腎虛陰火尺中看。</p>
<p>洪有力實火，洪無力虛火，洪急脹滿，洪滑熱痰，洪數其人暴吐中毒。</p>
<p>〔貫釋〕洪為榮絡大熱，血氣燔灼之候，故主表裡俱熱，為煩、為咽乾、為大小便不通。左寸洪，心經積熱，眼赤、口瘡、頭痛、內煩；關洪，肝熱，及身熱、四肢浮熱；尺洪，膀胱熱，小便赤澀。右寸洪，肺熱毛焦，唾黏咽乾，洪而緊為喘急；關洪，胃熱嘔吐，反胃咽乾，洪而緊為腹脹；尺洪，腹滿，大便難，或時下血。</p>
<p>〔先哲格言〕王叔和云：夏脈洪大而散，曰平脈，反得沉濡而滑者，是腎之乘心，水之剋火，為賊邪，死不治。反得大而緩者，是脾之乘心，子之扶母，為實邪，雖病自愈。反得弦細而長者，是肝之乘心，母之歸子，為虛邪，雖病易治。反得浮澀而短者，是肺之乘心，金之凌火，為微邪，雖病即瘥。蓋洪主陽盛陰虛之病。凡失血泄利，久嗽，久病之人，俱忌洪脈也。</p>
<p>《素問》云：形瘦脈大多氣者，死。又云：脈大則病進。可見形正不與脈相合，均非吉兆。</p>
<p>吳鶴皋云：洪即大也。若得病而脈始大，或久病而脈暴大，此為邪盛。《經》曰：大則病進是也。若平人三部皆大，往來上下自如，此稟質之厚，亦不在病例。若一部獨大，一手獨大，斯可以占病矣。</p>
<p>〔參治活法〕若病後久虛，虛勞失血，泄瀉脫元等症，皆氣血精神衰弱，脈亦應細小為是，而反見洪盛之脈者，則危矣。或平日六部之脈皆洪大實者，謂之六陽脈，乃稟氣使然也；亦有稟雖盛，平日六部脈皆微小者，謂之六陰脈，二者皆稟氣使然，非病脈也。若平日六陽六陰之脈而或變常者，則為病脈也。脈浮而洪，身汗如油，為肺絕。有屢下而熱勢不解，脈洪不減，謂之壞病，不可救治。洪為陽氣滿溢，陰氣垂絕之脈，故藹藹然如車蓋者，為陽結。傷寒汗後，脈洪者，死，不治。</p>

<h2>微脈（陰）</h2>
<p>〔經論〕微脈極細而軟，按之如欲絕，若有若無（《脈經》），細而稍長。</p>
<p>〔發明〕微脈之狀，軟而無力，細而難見。古人云：似有若無，欲絕非絕。八字真為微脈傳神。《素問》謂之小氣血微，則脈微。</p>
<p>〔體象相類〕微脈輕平瞥瞥乎，按之欲絕有如無；微為陽弱細陰弱，細比於微略較粗。</p>
<p>輕診即見，重按如欲絕者，微也。往來如線而常有者，細也。愚按：世俗未察微脈之義，每見脈之細者，輒以微細二字並稱，是何其言之不審耶？輕取之而如無，故曰陽氣衰；重按之而欲絕，故曰陰氣竭。若細脈則稍稍較大，顯明而易見，非如微脈之模糊而難見也。雖其症所患略同，而其形亦不可不辨。仲景曰：脈瞥瞥如羹上肥者，陽氣微；縈縈如蠶絲者，陽氣衰。長病得之死，正氣將次絕滅；卒病得之生，邪氣不至深重也。</p>
<p>〔主病〕氣血微兮脈亦微，惡寒發熱汗淋漓，男為勞極諸虛候，女作崩中帶下醫。</p>
<p>微主久虛血弱之病，陽微惡寒，陰微發熱。《脈訣》云：崩中日久為白帶，漏下多時骨髓枯。</p>
<p>〔辨誤〕按：滑氏云：浮而微，陽不足，身體惡寒；沉而微，陰不足，臟寒下利。但「沉微」一句，竊有疑焉。微脈按之如欲絕，何得有沉微？若沉細而軟，乃弱脈矣。宜詳審之。</p>
<p>〔分部〕肺（右）微氣促（左）心驚惕，肝為肢拘胃脹形，尺部帶崩（女）精血弱（男），惡寒消癉痛呻吟。</p>
<p>〔貫釋〕微為氣血俱虛之候，故主虛弱少氣，泄瀉，虛汗，崩漏敗血不止等症也。左寸微，心虛憂惕，營血不足，頭痛胸痞，虛勞盜汗；關微，胸滿氣乏，四肢惡寒、拘急；尺微，敗血不止，男為傷精尿血，女為血崩帶下。右寸微，上焦寒，痞冷，痰不化，中寒，不足少氣；關微，胃寒氣脹，食不化，脾虛噫氣，心腹冷痛；尺微，臟寒泄瀉，臍下冷痛。</p>
<p>〔先哲格言〕李士材云：在傷寒症，惟少陰有微脈，他經則無。其太陽膀胱為少陰之腑，才見微脈、惡寒，仲景早從少陰施治，而用附子、乾薑矣。蓋脈微、惡寒，正陽氣衰微所至。</p>

<h3>緊脈（陽）</h3>
<p>〔經論〕緊脈來往有力，左右彈人手（《素問》），如轉索無常（仲景），數如切繩（《脈經》），如紉簟線（丹溪）。</p>
<p>〔發明〕天地肅殺之氣，陰凝收斂，其見脈也為緊。較之於弦，更加挺勁之異。仲景曰：如轉索無常，叔和曰：數如切繩，丹溪曰：如紉簟線。譬如以二股、三股糾合為繩，必旋絞而轉，始得緊而成繩。可見緊之為義，不獨縱有挺急，抑且橫有轉側也。不然左右彈手及轉索諸喻將何所取義乎？時珍曰：緊乃熱為寒束之脈，故急數如此，要有神氣，《素問》謂之急。</p>
<p>〔辨誤〕《脈訣》云：寥寥入尺來。崔氏言如線，皆非緊狀，或以浮緊為弦，沉緊為牢，亦近似耳。</p>
<p>〔體象〕舉如轉索切如繩，脈象因之得緊名，總是寒邪來作寇，內為腹痛外身疼。</p>
<p>〔相類〕見弦、實二脈。</p>
<p>〔主病〕緊為諸痛主於寒，喘嗽風癇吐冷痰；浮緊表寒鬚髮越，緊沉溫散自然安。</p>
<p>諸緊為寒為痛，人迎緊盛傷於寒，氣口緊盛傷於食，兩手脈緊盛是夾食傷寒，尺緊痛居其腹。若中惡，浮緊邪方熾，而脈無根；咳嗽沉緊，正已虛，而邪方痼，皆主死症。</p>
<p>〔分部〕寸緊人迎氣口分，當關心腹痛沉沉，尺中有緊為陰冷，定是奔豚與疝疼。</p>
<p>緊洪癰疽，緊數中毒，緊實內脹，緊浮傷寒，緊沉寒積。</p>
<p>〔貫釋〕緊為邪風搏激，伏於營衛間之候，故為痛為寒。浮緊為傷寒身痛，沉緊為腹中有寒，為風癇。左寸緊，頭痛目眩，舌強；緊而沉，心中氣逆，冷痛。關緊，心腹滿痛，脅疼肋急；緊而盛，傷寒渾身痛；緊而實，痃癖。尺緊，腰腳臍下痛，小便難。右寸緊，鼻塞膈壅；緊而沉滑，肺實咳嗽。關緊，脾腹痛，吐逆；緊而盛，腹脹傷食。尺緊，下焦築痛。</p>
<p>〔先哲格言〕古稱：熱則筋縱，寒則筋急。此惟熱鬱於內而寒束其外，崛強不平，故作是狀。緊之與遲，雖同主乎寒，遲則氣血有虧，乃脈行遲緩而難前；緊則寒邪凝襲，乃脈行夭矯而搏擊。愚按：緊為收斂之象，猶天地之有秋冬，故主寒邪；陽困陰凝，故主諸痛。</p>
<p>〔參治活法〕病人脈陰陽俱緊反汗出者，亡陽也。傷寒脈緊，邪盛未解。</p>

<h3>緩脈（陰中陽）</h3>
<p>〔經論］緩脈去來小快於遲（《脈經》），一息四至（戴氏），如絲在經，不卷其軸，應指和緩，往來甚勻（張太素），如春初楊柳舞風之象（楊玄操），如微風輕颭柳梢（滑伯仁）。</p>
<p>〔發明〕緩為陽氣初微，故脈遲緩，而司令在四季之末，是脾胃之脈也。陽寸陰尺，上下同等，浮大而軟，無有偏勝者，平脈也。若非其時，即為病脈矣。夫緩而和勻，不浮不沉，不疾不遲，不大不小，不微不弱，意思欣欣，悠悠揚揚，難以名狀者，此真胃氣脈也。故張太素又比之如絲在經，不卷其軸，應指和緩，往來甚勻。蓋土為萬物之母，中氣調和則百疾不生。緩之於脈大矣哉！</p>
<p>《素問》云：其來如水流者，此謂太過，病在外；如鳥之喙，此謂不及，病在中。太過則令人四肢沉重不舉，不及則令人九竅壅塞不通。</p>
<p>〔體象〕緩脈呵呵四至通，柳梢嫋嫋颭輕風，欲從脈里求神氣，只在從容和緩中。</p>
<p>〔相類〕見遲脈。</p>
<p>〔主病〕緩脈營衰衛有餘，或風或濕或脾虛，上為項強下痿痹，分別浮沉大小區。</p>
<p>〔辨誤〕《脈訣》云：緩主脾熱，口臭反胃，齒痛夢鬼之病。不關《經》旨，時珍謂其出自杜撰，與緩無干。</p>
<p>〔分部〕寸（左）緩風邪項背拘，（左）關為風眩（右）胃家虛，尺為濡泄或風閉，腎弱蹣跚足力迂。</p>
<p>浮緩為風，沉緩為濕，緩大風虛，緩細濕痹，緩澀脾虛，緩弱氣虛。</p>
<p>〔貫釋〕緩為氣血向衰之候，故主風濕痹痛等症，在上為項強，在下為腳弱。心不足則左寸緩，怔忡多忘，亦主項背急痛；關緩風虛眩暈，腹脅氣結；尺緩腎虛冷，小便數，女人月事多。右寸緩，肺氣浮，言語短氣；關緩胃氣弱，若不浮不沉，從容和緩，乃脾家之平脈也；尺緩，下寒腳弱，風氣秘滯，浮緩腸風泄瀉，沉緩小腹感冷。</p>
<p>〔先哲格言〕《脈經》云：脾王之時，其脈大，呵呵而緩，名曰平脈。反得弦細而長者，是肝之乘脾，木之剋土，為賊邪，死不治；反得浮澀而短，是肺之乘脾，子之扶母，為實邪，雖病自愈；反得洪大而散者，是心之乘脾，母之歸子，為虛邪，雖病易治；反得沉濡而滑者，腎之乘脾，水之凌土，為微邪，雖病即瘥。</p>
<p>《素問》云：脾者，土也，孤臟以灌四旁者也。善者不可得而見，惡者乃見。是故緩脈不主疾病，惟考其兼見之脈，方可斷其為病也。仲景云：傷寒脈大為病進，脈緩為邪退。</p>

<h2>芤脈（陽中陰）</h2>
<p>〔經論〕芤脈浮大而軟，按之中央空，兩邊實（《脈經》），中空外實如慈蔥。</p>
<p>〔發明〕芤，慈蔥之名也。《素問》無芤名，崔紫虛云：芤脈何似？絕類慈蔥，指下成窟，有邊無中。</p>
<p>〔辨誤〕芤脈浮沉二候易見，故曰有邊；中候豁然難見，故曰中空。非中候絕無，若泥為絕無，是無胃氣矣。舊說以為旁實，與芤蔥之義不合。</p>
<p>《脈訣》云：兩頭有中間無，是脈斷絕矣。又言主淋瀝，風入小腸之病，與失血之候相反，誤世不小。</p>
<p>〔體象〕芤形浮大軟如蔥，舉按易得中央空，火犯陽經血上溢，熱傷陰絡下流紅。</p>
<p>〔相類主病〕中空無力乃為芤，浮大而遲虛脈呼，芤更帶弦名曰革，芤為亡血革虛寒。</p>
<p>〔分部〕寸芤失血病心忪，關芤嘔血腸胃癰，尺部見之多下血，脫肛紅利漏崩中。</p>
<p>〔貫釋〕芤為失血之候，血脫則氣有餘，血不足則不能統氣於脈，故來虛大中空，若芤之狀也。左寸芤，主心血妄行，為吐為衄；關芤，主脅間血氣痛，肝虛不能藏血，亦為吐血目暗；尺芤，小便血，女人月事為病。右寸芤，肺家失血，為衄為嘔；關芤，腸癰下膿血，及嘔血不食；尺芤，大便血。</p>
<p>〔先哲格言〕戴同父云：營行脈中，脈以血為形。芤脈中空，脫血之象也。</p>
<p>吳鶴皋云：陰去陽存之脈也，主上下出血，遺精，盜汗，各隨所在而論之。</p>
<p>李士材云：衛行脈外，榮行脈中。凡失血之病，脈必中空，故芤主失血。然則芤乃失血虛家之空脈，非畜血積聚之實脈也。諸家以積瘀為診誤矣。</p>
<p>王叔和云：三部脈芤，長病得之生，卒病得之死。愚按：暴失血者，脈必多芤，而謂卒病得之死，可乎？</p>

<h2>弦脈（陽中陰）</h2>
<p>〔經論〕弦脈端直以長（《素問》），如張弓弦（《脈經》），按之不移，綽綽如按琴瑟弦（巢氏），狀若箏弦（《脈訣》），從中直過，挺然指下（《刊誤》）。</p>
<p>〔發明〕弦之為義，如琴絃之挺直，而略帶長也。弦脈與長脈皆主春令，但弦為初春之象，陽中之陰，天氣猶寒，故如琴絃之端直而挺然，稍帶一分之緊急也。長為暮春之象，純屬於陽，絕無寒意，故如木干之迢直以長，純是發生氣象也。</p>
<p>弦為陽中伏陰，氣血收斂，故脈來端直似弦，而司令在春，是肝經之脈也。若脈來輕虛以滑者，平；實滑如循長竿者，病；勁急如新張弓弦者，死。池氏曰：弦緊而數勁為太過，張緊而細為不及。太過則令人善怒，忽忽眩冒而癲疾；不及則令人胸痛引背，下則兩脅胠滿。</p>
<p>〔辨誤〕《脈訣》云：時時帶數曰弦。又云：脈緊狀牽繩，則是緊脈，非弦脈矣。而方谷又謂：弦即數也，數即弦也。有弦之處，而無數之句，皆非弦脈，不合經旨，今並正之。</p>
<p>〔體象〕弦脈迢迢端直長，肝經木旺土應傷，怒氣滿胸常欲叫，翳矇瞳子淚淋浪。</p>
<p>肝屬氣，脾屬土。若氣行盛，則土行受氣行之侵，發鬆而不堅。肝氣旺則脾土為肝氣壅塞而不舒，則飲食少而胃氣衰矣。</p>
<p>〔相類〕弦來端直似絲絃，緊則如繩左右彈，緊言其力弦言象，牢脈弦長沉伏間。又見長脈。</p>
<p>蔡西山曰：陽搏陰為弦，陰搏陽為緊，陰陽相搏為動，虛寒相搏為革，陰陽分離為散，陰陽不續為代。</p>
<p>〔主病〕弦應東方肝膽經，飲痰寒熱瘧纏身，浮沉遲數須分別，大小單雙有重輕。</p>
<p>〔分部〕寸弦頭痛膈多痰，寒熱癥瘕察左關，關右胃寒心腹痛，尺中陰疝腳拘攣。</p>
<p>瘧脈自弦，弦數多熱，弦遲多寒，弦大主虛，弦細拘急，弦激怒氣，弦搏痰飲，弦急疝氣，陽弦頭痛，陰弦腹痛，單絃飲癖，雙弦寒痼。若不食者，肝旺土衰，必難治矣。弦為肝盛之病，浮弦支飲外溢，沉弦懸飲內痛，弦而乍遲乍數者瘧。</p>
<p>〔貫釋〕弦為血氣收斂，陰伏於陽，肝旺脾傷之象，或經絡間有寒所滯，為痛、為瘧、為痹、為拘急，及寒熱血虛，盜汗、疝、飲、勞倦等症。關前為陽，關後為陰，陽弦則頭痛，陰弦則腹痛。兩手脈弦為雙，一手脈弦為單，單絃則胸腹痰飲為癖，雙弦則陰寒痼積於內，或脅急疼痛。弦長為積。左寸弦，頭疼心惕，勞傷盜汗，乏力。關弦脅肋痛，痃癖；弦緊為疝瘕、為瘀血；弦小寒癖。尺弦小腹痛，弦滑腰腳痛。右寸弦，肺受寒，咳嗽，胸中有寒痰；關弦脾胃傷冷，宿食不化，心腹冷痛，又為飲；尺弦臍下急痛不安，下焦停水。</p>
<p>〔先哲格言〕王惠源云：弦脈乃陰伏於內，而陽搏於外，故瘧、痰、寒熱之症多弦；而緊為陽藏於內，陰搏於外，故傷寒、傷食、痛症之脈多見緊也。</p>
<p>戴同父云：弦而軟，其病輕；弦而硬，其病重。</p>
<p>〔參治活法〕弦脈之診，惟在推求有胃氣與無胃氣。其弦而軟，微帶和緩之象，乃胃氣未乏，是為可治；若弦而勁，細如循刀刃，弦而強直，如新張弓弦，此乃弦而無胃氣也，病雖新起亦難醫治。是以虛勞之脈，寸口多數大，尺中弦細搏指者，是謂損脈，雖扁鵲亦難醫。</p>
<p>傷寒以尺寸俱弦為少陽經病，少陽為樞，為陰陽交界。如弦而兼浮、兼細為少陽之本脈，弦而兼數、兼緩是入腑傳陰之脈象，若弦而兼沉澀微弱是入陰之脈也。</p>
<p>傷寒脈弦細，頭痛發熱者，屬少陽。此陽弦頭痛也，痛必見於太陽。陽脈澀，陰脈弦，法當腹中急痛。此陰弦腹痛，病必見於少腹。皆少陽部分耳。少陰病，欲吐不吐，始得之，手足寒，脈弦遲者，此胸中實，當吐之。若膈上有寒飲，乾嘔者，不可吐，急溫之。如此，又不當以兼沉、兼澀概為之陰也。而傷寒以弦遲為胸中實者，詳證合脈，治法活潑，不可固執也。蓋諸病之脈屬邪盛而見弦者，十居二三；屬正虛而見弦者，十居六七。在傷寒表邪全盛之時，中有一部見弦，或兼遲、兼澀，便是夾陰寒之證，客邪雖盛，急宜溫散，而汗下之劑咸非所宜。即非時感冒亦宜體此。至於素有動氣、怔忡寒疝、腳氣，種種宿病而挾外感之邪，於浮緊數大之中，委曲尋之而弦象必隱於內多有。表邪脈緊，於緊脈之中按之漸漸減小，總之不甚鼓指，便當弦脈例治。於浮脈之中按之斂直，滑脈之中按之搏指，皆當弦脈例看。於沉脈之中按之引引，澀脈之中按之切切，皆陰邪內伏，陽氣消沉，不能調和，百脈而顯弦直之狀，良非客邪緊盛之兆。如腹痛膨脹，胃反，胸痹，癥瘕，畜血，中暍，傷風，霍亂，滯下，中氣鬱結，寒熱痞滿，種種皆有弦脈，悉由中氣不足，上衰木賊而致。惟以弦多弦少，以證胃氣之強弱；弦實弦虛，以證邪氣之盛衰；浮弦沉弦，以證表裡之陰陽；寸弦尺弦，以證病氣之升沉。無論所患何症，兼見何脈，但以和緩有神，不乏胃氣，皆為可治也。</p>

<h2>革脈（陰）</h2>
<p>〔經論〕革脈弦而芤（仲景），如按鼓皮（丹溪）。</p>
<p>〔發明〕恰如鼓皮，外則繃急，浮舉之而弦急，內則空虛，沉按之而豁然。故浮取於鼓面而已即得，若按之則虛無物矣。</p>
<p>《甲乙經》曰：渾渾革革至如湧泉，病進而色弊弊綿綿，其去如弦絕者死。謂脈來渾渾革變，急如湧泉，出而不反也。觀其曰湧泉，則浮取之不止於弦大，而且數、且搏、且滑矣。曰弦絕，則重按之不止於豁然，而且絕無根蒂矣，故曰死也。叔和以為溢脈，與此不同。</p>
<p>〔辨誤〕時珍曰：革即芤、弦二脈相合，故均主失血之候。諸家脈書皆以為牢脈，故或有革無牢，有牢無革，混淆不辨，不知革浮牢沉，革虛牢實，形證皆異也。宜審別之。</p>
<p>〔體象主病〕革脈形如按鼓皮，芤弦相合脈寒虛，女人半產並崩漏，男子營虛或夢遺。</p>
<p>〔相類〕見芤、牢二脈。</p>
<p>〔貫釋〕革為氣血虛寒之候。仲景曰：弦則為寒，芤則為虛。虛寒相搏，其名曰革。男子亡血、失精，女人半產、漏下。《脈經》曰：三部革，長病得之生，卒病得之死。</p>
<p>〔先哲格言〕李士材云：脈如皮革，表邪有餘而內則不足。惟表有寒邪，故弦急之象先焉；惟中虧氣血，故空虛之象顯焉。男人諸病多由精血不足之故，女人半產漏下，亦以血驟去，故脈則空也。</p>
<p>吳鶴皋云：此精血遺亡而氣獨守，故主半產漏下，男子遺精。若中風而得之者，陰虛而風勁也；感濕而得此者，土亢而風木承之也。此之謂無胃氣，《經》曰：脈不往來者，死。其斯脈之謂乎？</p>

<h2>牢脈（陰中陽）</h2>
<p>〔經論〕牢脈似沉似伏，實大而長；微弦（《脈經》）。</p>
<p>〔發明〕扁鵲曰：牢而長者，肝也。仲景曰：寒則牢堅，有牢固之象。沈氏曰：似沉似伏，牢之位也；實大弦長，牢之體也。</p>
<p>〔辨誤〕《脈訣》不言形狀，但云：尋之則無，按之則有。似依稀彷彿，卻不言實大弦長之形象，是沉脈而非牢脈矣。又云：脈入皮膚辨息難。更以牢為死脈。皆孟浪之語也。</p>
<p>〔體象相類〕弦長實大脈牢堅，牢位常居沉伏間；革脈芤弦自浮起，革虛牢實要詳看。</p>
<p>牢脈不可混於沉、伏二脈，宜細辨之。沉脈如綿裹砂，內剛外柔，然不必兼大弦也；伏脈非推筋至骨不見其形，在於牢脈既實大，才重按之便滿指有力，以此為別耳。</p>
<p>〔主病〕寒則牢堅里有餘，腹心疼痛木乘脾，疝㿗癥瘕何愁也，失血陰虛卻忌之。</p>
<p>〔辨誤〕《脈訣》云：骨間疼痛，氣居於表。池氏以為腎傳於脾。皆謬妄不經。</p>
<p>〔貫釋〕牢為裡實表虛之象，故主寒實之候。如胸中氣促，木實乘脾，為腹心疼痛，疝㿗癥積等症。扁鵲曰：革為虛，牢為實。失血者，脈宜沉細，反沉大而牢者死，虛病見實脈也。</p>
<p>〔先哲格言〕李士材云：牢脈所主之證，以其在沉分也，故悉屬陰寒；以其形弦實也，故咸為堅積。積之成也，正氣不足，而邪氣深入牢固。心之積名曰伏梁，肝之積名曰肥氣，腎之積名曰奔豚，肺之積名曰息賁，脾之積名曰痞氣，及一切按之應手者曰癥，假物成形者曰瘕，見於肌肉間者曰痃，結於隱闢者曰癖。《經》云：積之始生，得寒乃生，厥乃成積。故牢脈咸主之。若夫失血亡精之人，則內虛而當革脈乃為正象，若反得牢脈，是脈與證反，可以卜短期矣。</p>
<p>吳草廬云：牢為寒實，革為虛寒。</p>
<p>王惠源云：脈體實大，弦長而沉伏，則裡實之病宜之。故虛病見牢脈，則死危必矣。</p>

<h2>濡脈（陰）</h2>
<p>〔經論〕濡脈極軟而浮細，如帛在水中，輕手相得，按之無有（《脈經》），如水上浮漚（時珍）。</p>
<p>〔發明〕李時珍曰：濡，即軟也。帛浮水中，重手按之，隨手而沒；水上浮漚，重按則無，皆形濡脈之象也。</p>
<p>按：濡脈之浮軟與虛脈相類，但虛脈形大，而濡脈形小也；濡脈之細小與弱脈相類，但弱在沉分，而濡在浮分也；濡脈之無根與散脈相類，但散脈從浮大而漸至於沉，濡脈從浮小而漸至於不見也。從大而至沉者全凶，從小而之無者為吉凶相半也。</p>
<p>〔辨誤〕《脈經》云：輕手相得，按之無有。《脈訣》反言按之似有舉還無。悖戾一至此耶！且按之似有，舉之則還無。是弱脈而非濡脈矣。</p>
<p>〔體象〕濡形浮細按須輕，水面浮漚力不禁，病後產中猶有藥，平人若見是無根。</p>
<p>〔相類〕浮而柔細知為濡，沉細而柔作弱持，微則浮微如欲絕，細來沉細近乎微。</p>
<p>浮細如綿曰濡，沉細如綿曰弱，浮而極細如絕曰微，沉而極細不斷曰細。</p>
<p>〔主病〕濡為亡血陰虛病，髓海丹田暗已虧，汗雨後來蒸入骨，血山崩倒濕浸脾。</p>
<p>〔分部〕心濡陽微自汗生（左寸），肺虛內熱憎寒侵（右寸），肝經力少脾胃弱，腎憊腸虛泄脫精。</p>
<p>〔貫釋〕濡為氣血俱虛之象，故主少氣、無血、疲損、自汗、下冷、傷濕痹等症也。左寸濡，心虛易驚，盜汗短氣；關濡，營衛不和，精神離散，體虛少力；尺濡，男為傷精，女為脫血，小便數，自汗多痁。右寸濡，發熱憎寒，氣乏體虛；關濡，脾弱，不化飲食；尺濡，下元冷憊，腸虛泄瀉。</p>
<p>〔先哲格言〕李士材云：浮主氣分，浮取而可得，氣猶未敗；沉主血分，沉按而如無，此精血衰敗。在久病、老年之人尚未至於必絕，為其脈與證合也。若平人及少壯暴病見之，名為無根之脈，去死不遠。</p>

<h3>弱脈（陰）</h3>
<p>〔經論〕弱脈極軟而沉細，按之乃得，舉手無有（《脈經》）。</p>
<p>〔發明〕弱乃濡之沉者。《素問》曰：脈弱以滑，是有胃氣；脈弱以澀，是為久病。病後老弱見之順，平人少年見之逆。</p>
<p>〔辨誤〕《脈訣》云：輕手乃得。黎氏譬如浮漚。皆是濡脈，非弱脈也。愚按：《偽訣》誤以濡脈為弱，弱脈為濡，況濡在浮分，而弱在沉分也。其鹵莽特甚！即黎氏浮漚之譬，亦踵高陽生之弊，不可不詳加考據也，宜辨之。</p>
<p>〔體象〕弱來無力按之柔，柔細而沉不見浮，陽陷入陰精血弱，白頭猶可少年愁。</p>
<p>〔相類〕見沉脈。</p>
<p>〔主病〕弱脈陰虛陽氣衰，惡寒發熱骨筋痿，多驚多汗精神減，益氣調營急早醫。</p>
<p>仲景曰：陽陷入陰，故惡寒發熱。又曰：弱主筋，沉主骨，陽浮陰弱，血虛筋急。</p>
<p>〔分部〕寸（左）弱陽虛（右）肺氣衰，（左）肝經筋痿（右關）胃虛寒，尺部冷疼兼便滑，陰虛陽陷少年難。</p>
<p>柳氏曰：氣虛則脈弱，寸弱陽虛，尺弱陰虛，關弱胃虛。</p>
<p>〔貫釋〕弱由精氣不足，故脈來萎弱而不振也，故主元氣虛耗，萎弱不前，痼冷、虛熱、泄精、虛汗等症也。左寸弱，陽虛、心悸、自汗；關弱，筋痿無力，婦人主產後客風面腫；尺弱，小便數，腎虛耳聾，骨肉痠疼。右寸弱，身痛多寒，胸中短氣；關弱，脾胃虛，食不化；尺弱，下焦冷痛，大便滑。</p>
<p>〔先哲格言〕李士材云：浮以候陽，陽主氣分。浮取之而如無，則陽氣衰微，確然可據。夫陽氣者，所以衛外而為固者也，亦以運行三焦、熱腐五穀者也。故柳氏謂氣虛則脈弱，深得其義。愚按：弱堪重按，陰猶未絕，若兼澀象，則氣血交敗，生理滅絕矣。</p>
<p>吳鶴皋云：弱主氣血不足，久病羸弱之人多有之。</p>

<h2>散脈（陰）</h2>
<p>〔經論〕散脈大而散，有表無里（《脈經》）；渙散不收（崔紫虛）；無統紀，無拘束，至數不齊，或來多去少，或去多來少，渙散不收，如楊花散漫之象（柳氏）。</p>
<p>〔發明〕漸重漸無，漸輕漸有，明乎此八字，而散字之象恍然矣。故叔和云：散脈大而散，有表無里。字字斟酌。崔氏云：渙漫不收。蓋渙漫，即浮大之義，而不收，即無根之義。雖得其大意，而未能言之鑿鑿也。柳氏云：無統紀，無拘束，至數不齊，或來多去少，或去多來少，渙漫不收，如楊花散漫之象。夫楊花散漫，即輕飄而無根之說也。其言至數不齊，多少不一，則散亂而不能整齊嚴肅之象也。此又補叔和未備之旨，深得散脈之神者也。</p>
<p>〔體象〕散似楊花散漫飛，去來無定至難齊，產為生兆胎為墮，久病逢之不可醫。</p>
<p>久病得散脈，乃氣血脫散之象，故主死。</p>
<p>〔相類〕散脈無拘散漫然，濡來浮細水中綿，浮而遲大為虛脈，芤脈中空有兩邊。</p>
<p>〔主病分部〕左寸怔忡右寸汗，溢飲左關應軟散，右關軟散胻腫胕，散居兩尺魂應斷。</p>
<p>〔貫釋〕散為氣血耗散，臟腑氣絕之候，在病脈主虛陽不斂，又主心氣不足，大抵非佳脈也。若兩尺得散脈，乃精神衰憊，魂魄將離而不救也。左寸散，心脈衰而血少，神不安而怔忡作；右寸散，肺氣耗而腠理不固，故自汗。左關軟散，有溢飲在中；右關軟散，脾氣虛而足部胻胕作腫。兩尺軟散，精氣衰敗，無救治。</p>
<p>〔先哲格言〕戴同父云：心脈浮大而散，肺脈短澀而散，皆平脈也。心脈軟散為怔忡，肺脈軟散為汗出，肝脈軟散為溢飲，脾脈軟散為胻腫，皆病脈也。腎脈軟散、諸病脈代散皆死脈也。古人以代散為必死者，蓋散為腎敗之徵，代為脾絕之徵也。腎脈本沉，而散脈按之不可得見，是先天資始之根本絕也；脾脈主信，而代脈歇止不愆其期，是後天資生之本絕也。故二脈獨見均為危殆之候，而二脈交見，尤為必死之符。《難經》云：散脈獨見則危。</p>
<p>柳氏云：散為氣血俱虛，根本脫離之脈。產婦得之生，孕婦得之墮。</p>
<p>吳鶴皋云：散脈夏令宜之，非其時而得之者，血亡而氣欲去也。</p>

<h2>細脈（陰）</h2>
<p>〔經論〕細脈小於微，而常有細直而軟，若絲線之應指（《脈經》）。</p>
<p>〔發明〕小也，細也，狀如絲也。比之於微，指下猶尚易見，未至於舉按模糊也。《素問》謂之小，王啟玄言如莠蓬，狀其柔細也。</p>
<p>〔辨誤〕《脈訣》言往來極微。是微反大於細矣，與《經》旨相背。</p>
<p>〔體象〕細來累累細如絲，應指沉沉無絕期；春夏少年俱不利，秋冬老弱卻相宜。</p>
<p>〔相類〕見微、濡。</p>
<p>〔主病〕細脈縈縈血氣衰，諸虛勞損七情乖，若非濕氣侵腰腎，即是傷精汗泄來。</p>
<p>〔分部〕寸細應知嘔吐頻，入關腹脹胃虛形，尺逢定是丹田冷，泄痢遺精號脫陰。</p>
<p>〔貫釋〕細為血冷氣虛不充之候，乃元氣不足，乏力無精，內外俱虛冷，痿弱洞泄，為憂勞過度、為傷濕、為積、為痛在內及在下。</p>
<p>〔先哲格言〕李士材云：細脈、微脈俱為陽氣衰殘之候。夫氣主煦之，非行溫補，何以復其散失之元乎？嘗見虛損之人脈已細而身常熱，醫者不究其元而以涼劑投之，何異於惡醉而強酒？遂使真陽散敗，飲食不進，上嘔下泄，是速之使斃耳。《素問》云：壯火食氣，少火生氣。人非少火，無以運行三焦，熟腐五穀。未徹乎此者，安足以操司命之權哉？然虛勞之脈，細數不可並見，並見者必死。細則氣衰，數則血敗，氣血交窮，短期將至矣。</p>
<p>王叔和云：細為血少氣衰，有此證則順，否則逆。故吐衄得沉細者生，憂勞過度者，脈亦多細，為自戕其氣血也。春夏之令，少壯之人俱忌細脈，謂其不與時合不與形合也。秋冬之際，老弱之人不在禁忌之例。</p>
<p>按：微、細二脈或有單指陽衰，或有單指陰竭，或有兼陰陽，而主病則非畫一之論矣。大都浮而微者屬之陽分，則見自汗、氣急等症；沉而細者屬之陰分，則見下血、血痢等症。</p>
<p>吳鶴皋云：細即小也，病為不足。若無病，人兩手三部皆小，往來上下皆從，此稟質之清，不在病例。若一部獨小、一手獨小曰病，乍大乍小曰邪祟。</p>

<h2>伏脈（陰）</h2>
<p>〔經論〕伏脈重按著骨，指下裁動（《脈經》），脈行筋下（《刊誤》）。</p>
<p>〔發明〕伏之為義，隱伏而不見之謂也。浮、中二候絕無影響，雖至沉候亦不可見，必推筋至骨，方始得見耳。</p>
<p>〔辨誤〕《脈訣》云：尋之似有，定息全無。是中候見形矣，殊為舛謬。</p>
<p>〔體象〕伏脈推筋著骨尋，指間裁動隱然深，傷寒欲汗陽將解，厥逆臍疼證屬陰。</p>
<p>〔相類〕見沉脈。</p>
<p>〔主病〕伏為霍亂吐頻頻，腹痛多緣宿食停，蓄飲老痰成積聚，散寒溫里莫因循。</p>
<p>〔辨誤〕《脈訣》云：徐徐發汗。潔古以附子細辛麻黃湯主之，皆非也。</p>
<p>〔分部〕食氣鬱胸雙寸伏，欲吐不吐常兀兀，當關心腹痛沉沉，關後疝㿗還破腹。</p>
<p>伏而數熱厥，亢極而兼水化也；伏而遲寒厥，陰極而氣將絕也。</p>
<p>〔貫釋〕伏為陰陽潛伏，關膈閉塞之候，故主積聚、疝瘕、食壅、霍亂、水氣，及諸痛之甚，為營衛氣閉而厥逆。關前得之為陽伏，關後得之為陰伏。左寸伏，心氣不足，神不守常，沉憂抑鬱；關伏血冷，腰腳痛，及脅下有寒氣；尺伏，腎寒精虛，疝瘕寒痛。右寸伏，胸中氣滯，寒痰冷積；關伏，中脘積塊作痛，及胃中停滯；尺伏，臍下冷痛，下焦虛寒，腹中痼冷。</p>
<p>〔先哲格言〕李瀕湖云：傷寒一手脈伏曰單伏，兩手脈伏曰雙伏，不可以陽證見陰脈為診，乃火邪內郁，不得發越，陽極似陰，故脈伏，必有大汗而解，正如久旱將雨，六合陰晦，雨後庶物皆蘇之義。又有夾陰傷寒，先有伏陰在內，外復感寒，陰盛陽衰，四肢厥逆，六脈沉伏，須投姜附，及灸關元，脈乃復出也。若太谿、衝陽皆無脈者，必死。</p>
<p>劉元賓云：伏脈不可發汗，為其非表脈也。</p>

<h2>動脈（陽）</h2>
<p>〔經論〕動乃數脈，見於上下，無頭尾，如豆大，厥厥動搖（《脈經》）。</p>
<p>〔發明〕動脈厥厥動搖，急數有力，兩頭俯下，中間突起，與短脈相類。但短脈為陰，不數不硬不滑也。動脈為陽，且數且硬且滑也。</p>
<p>王宇泰曰：陽升陰降，二者交通，上下往來，於尺寸之內方且沖和安靜，焉睹所謂動者哉？惟夫陽欲降而陰逆之，陰欲升而陽逆之，兩者相搏，不得上下，擊鼓之勢，隴然高起，而動脈之形著矣。此言不啻與動脈寫照。</p>
<p>〔辨誤〕《脈訣》言：尋之似有，舉之還無。是弱脈而非動脈矣。又曰：不離其處，不往不來，三關沉沉。皆含糊謬妄，殊非動脈。詹氏言：其形鼓動如鉤如毛者，則混於浮大之脈，尤謬也。</p>
<p>〔體象〕動脈搖搖數在關，無頭無尾豆形團，其原本是陰陽搏，虛者搖兮勝者安。</p>
<p>〔主病〕動脈專司痛與驚，汗因陽動熱因陰，或為泄痢拘攣病，男子亡精女子崩。</p>
<p>〔貫釋〕仲景曰：動則為痛為驚。《素問》曰：陰虛陽搏謂之崩。又曰：婦人少陰脈動甚者，妊子也。滑氏謂虛勞體倦，為崩漏，為泄痢。</p>
<p>〔先哲格言〕仲景云：陰陽相搏，名曰動。陽動則汗出，分明指左寸之心，汗為心液；右寸之肺，肺主皮毛而司腠理，故汗出也。又云：陰動則發熱，分明指左尺見動，為腎水不足；右尺見動，謂相火虛炎，故發熱也。因是而知，舊說言動脈只見於關上者，非也。</p>
<p>成無己云：陰陽相搏而虛者動，故陽虛則陽動，陰虛則陰動。以關前為陽，主汗出；關後為陰，主發熱，豈不精妥？而龐安常強為之說云：關前三分為陽，關後三分為陰，當關位半陰半陽，故動隨虛見。是亦泥動脈只見於關之說也。</p>
<p>吳鶴皋云：陰固於外，陽戰於內，故有此脈。陰陽之乖戾可知矣。</p>

<h2>促脈（陽）</h2>
<p>〔經論〕促脈來去數，時一止復來（《脈經》），如蹶之趨，徐疾不常。</p>
<p>〔發明〕促之為義，於急促之中，時見一歇止，為陽盛之象也。黎氏曰：如蹶之趨，徐疾不常，深得其義。叔和曰：促脈來去數，時一止復來，亦頗明快。愚按：數止為促，緩止為結，促結之止無常數。</p>
<p>〔辨誤〕《脈訣》乃云：並居寸口。已非促脈之義，且不言時止者，猶為聵聵矣。</p>
<p>〔體象〕促脈數而時一止，此為陽極欲亡陰，三焦鬱火炎炎盛，進必無生退可生。</p>
<p>〔相類〕見代脈。</p>
<p>〔主病〕促脈惟將火病醫，其因有五細推之，時時喘咳皆痰積，或發狂斑與毒疽。</p>
<p>〔貫釋〕促主陽獨盛，而陰不能相和之象。或怒逆上，亦令脈促，故主氣粗狂悶，及瘀血發狂等症。凡氣、血、食、飲、痰五者，蓋先以氣熱脈數，而五者之中或一有留滯乎其間，則陽氣壅促，是脈因而為之促，非惡脈也。雖然加則死，退則生，亦可畏也。</p>
<p>〔先哲格言〕李士材云：人身之氣血，貫注於經脈之間者，刻刻流行，綿綿不息。凡一晝夜當五十營，不應數者名曰狂生，其應於脈之至數者，如鼓應桴，罔或有忒也。臟氣乖違，則稽留凝泣，阻其運行之機，因而歇止者，其止為輕。若真元衰憊，則陽弛陰涸，失其揆度之常，因而歇止者，其止為重。然促脈之故，得於臟氣乖違者十之六七，得於真元衰憊者十之二三。或因氣滯、或因血凝、或因痰停、或因食壅、或外因六氣、或內因七情，皆能阻遏其運行之機，故雖當往來急數之時，忽見一止耳。如止數漸稀，則為病瘥；止數漸增，則為病劇。所見諸症，不出血凝氣滯。更當與他脈相參耳。</p>

<h2>結脈（陰）</h2>
<p>〔經論〕結脈往來緩，時一止復來（《脈經》）。</p>
<p>〔發明〕結而不散，遲滯中時見一止也。古人譬諸徐行而怠，偶羈一步，可為結脈傳神。</p>
<p>按：運行之機緘不利，則脈應之而成結。仲景云：累累如循長竿曰陰結，藹藹如車蓋曰陽結。叔和云：如麻子動搖，旋引旋收，聚散不常者曰結，主死。夫是三者，雖同名為結，而義實有別。浮分得之為陽結，沉分得之為陰結，止數頻多，參伍不調，為不治之證。由斯測之，結之主證，未可以一端盡也。</p>
<p>〔辨誤〕《脈訣》云：或來或去，聚而卻還。律以緩時一止之義，全無相涉，與結脈無干，宜辨之。</p>
<p>〔體象〕結脈緩而時一止，獨陰偏盛欲亡陽，浮為氣滯沉為積，汗下分明在主張。</p>
<p>〔相類〕見代脈。</p>
<p>〔主病〕結脈皆因氣血凝，老痰結聚苦沉吟，內生積聚外癰疽，疝瘕為殃病屬陰。</p>
<p>〔貫釋〕結為陰獨感，而陽不能相入之象，為癥結、為七情所郁，浮結為寒邪滯結，沉結為積氣在內。凡氣、血、食、飲、痰五者，蓋先以氣寒脈緩，而五者之中或一有留滯於其間，則陰氣結塞，是脈因而為之結也。故仲景謂促結皆病脈也，則近於死可知矣。</p>
<p>〔先哲格言〕李士材云：熱則流行，寒則停滯，理勢然也。夫陰寒之中，且挾凝結，喻如隆冬天氣，嚴肅流水冰堅也。少火衰弱，中氣虛寒，失其乾健之運，則血氣痰食互相糾纏。浮結者，外有積痛；沉結者，內有積聚。故知結而有力者，方為積聚；結而無力者，是真氣衰弱，違其運化之常，惟一味溫補為正治。越人云：結甚則積甚，結微則氣微。是知又當以止歇之多寡而斷病之重輕也。</p>

<h2>代脈（陰）</h2>
<p>〔經論〕代脈動而中止，不能自還，因而復動（仲景），脈至還入尺，良久方來（吳氏）。</p>
<p>〔發明〕代，亦歇止之脈。但促、結之止，內有所礙，雖止而不全斷，中有還意；代則止而不還，良久復止，如四時之禪代，不愆其期也。李瀕湖云：促結之止無常數，或二動三動，一止即來；代脈之止有常數，必依數而止，脈至良久方來。</p>
<p>〔體象〕動而中止不能還，復動因而作代看；病者得之猶可療，平人若見壽相關。</p>
<p>〔相類〕數而時止名為促，緩止須將結脈呼，止不能回方是代，結生代死自殊途。</p>
<p>〔主病］代脈臟衰危惡候，腹疼泄利下元虧，脾敗吐瀉寒不食，三月懷胎不必醫。</p>
<p>〔貫釋〕代主氣促脹滿，喘急痰涎，及泄痢脫精之候。久病脈代者死。《脈經》曰：代散者死，主泄及便膿血。《內經》曰：代則氣衰。滑伯仁曰：代主形容羸瘦，口不能言。若不因病而人羸瘦，其脈代止，是一臟無氣，他臟代之，真危亡之兆也。若因病而氣血驟損，以致元氣不續，或風家、痛家脈見代止，只為病脈。傷寒家亦有心悸而脈代者，腹心痛亦有結澀止代不均。蓋凡痛病而脈見代者，不可准也。又妊娠脈代者，其胎百日代之。生死不可不辨。</p>
<p>〔辨診〕五十不止身無病，數內有止皆知定，四十一止腎臟衰，三十一止肝氣盡，二十一止脾敗竭，十動一止心脈絕，四五動止肺經傷，死期更參聲色證。兩動一止三日死，三四動止五六日，五六一止七八朝，次第推之自無失。</p>
<p>〔先哲格言〕脈一息五至，肺心脾肝腎五臟之氣皆足。五十動者，合天地大衍之數也。人之脈息，晝夜循環五臟，脈一動循一臟，五動循五臟，呼吸脈遍周而復始，五十動則循環五臟十次。（至而不見止脈者，五臟皆平。今不滿五十動而脈見止，是一臟無氣也。凡平人一呼脈兩動，一動肺一動心；一吸脈兩動，一動肝一動腎；呼吸之間一息脈五至者，此一動是脾脈也。心與肺在上為陽，主氣呼出也，故云呼出心與肺，又云呼因陽出也。肝與腎在下為陰，主氣吸入也，故云吸入腎與肝，又云吸隨陰入也。脾雖不主呼吸，其位居心肺肝腎之中，惟受穀氣，故脈動在四臟呼吸兩界之間，故平人脈一息五至也。假如一呼一吸脈四動，初動肺，二動心，三動脾，四動肝而止，良久卻復來動者，乃從肺來也，是不至者腎也。《難經》曰：脈不滿五十動而一止，腎臟先衰，謂吸不能至腎，至肝而還，故知一臟無氣，腎氣先絕也。《脈經》曰：不滿五十動一止者，五歲死；四十動而一止者，一臟無氣，四歲死；三十動而一止者，二臟無氣，三歲死：二十動而一止者，三臟無氣，二歲死；十動而一止者，四臟無氣，歲中死。吳氏注曰：腎氣絕，期應四年而死。三十動而見止者，是知腎肝二經無氣，期應三年而死。二十動而止者，腎肝脾三臟無氣，期應二年而死。十五動而一止者，腎肝肺心四臟皆無氣，期應一年而亡也。戴同父曰：《脈經》以四臟無氣歲中死，其言幾臟無氣以分別幾歲之死期，予竊疑焉。《內經》曰：腎絕，六日死；肝絕，八日死；心絕，一日死。果此臟氣絕，又安能待四歲三歲乎？王惠源曰：夫戴氏引《內經》而正《脈經》之謬。如某臟之氣衰，尚未敗絕而見代者，則死期之歲月從《脈經》斷之。若某臟之氣敗絕而見代者，則死期之月日從《內經》而斷之。但《內經》原說某臟絕，而《脈經》當作某臟衰弱也。又《脈經》言二十三十動一止，二臟三臟無氣。亦屬舛謬，豈有三臟、四臟無氣能延過三四歲乎？而吳氏不辨，亦依釋而蹈誤也。當以五十動一止者，腎氣衰；四十動一止者，肝氣衰；三十動一止者，脾氣衰；二十動一止者，心氣衰；十動一止者，肺氣衰也。然其中要分衰與敗，以定歲月之死期，庶謂妥當也。大抵五十動者，脈之大要數，必候五十動，不可不及五十動而遽不候也。或問候止從何處數起？曰：得止脈後，即從至脈數起也。但今庸醫惟賴口侫，指到腕臂不候五十動，便云瞭然，脈既不明，又安能起沉疴乎？</p>
<p>愚按：《脈經》云：脈五來一止，不復增減，《經》名曰代；七來一止，不復增減，亦名曰代者。止而有常，如四時更代，而不失其常也。後人以脈來，止而難回曰代；本臟氣絕，他臟代之曰代。夫止而難回，即是止耳，何以言代？本臟氣絕，則他臟必相因而病，代之之說亦難通。學者宜以《脈經》為定論，陰陽驟損之脈也，為氣血虧壞，元氣不續。孕娠三月者多有之，霍亂之候亦有之，此病脈也。他病得此脈者，正死不疑。</p>

<h1>卷七</h1>

<h2>督脈</h2>
<p>〔經論〕督脈尺、寸、中央三部俱浮，直上直下。</p>
<p>〔經脈〕張潔古曰：督者，都也，為陽脈之都綱。《內經》曰：督脈起於下極之腧，並於脊裡，上至風府，入腦上巔循額，至鼻柱，極於上齒縫中齦交穴。</p>
<p>〔主病〕為外感風寒之邪。王叔和為腰脊強痛，不得俯仰，大人癲病，小兒風癇。《內經》謂：實則脊強反折，虛則頭痛。寸關尺三部皆浮，且直上直下者，為弦長之象，故主外邪。</p>

<h2>任脈</h2>
<p>〔經論〕任脈寸口脈緊細實長至關。又曰：寸口邊丸丸。</p>
<p>〔經脈〕任者，妊也，為陰脈之海也。《內經》謂：任脈起於中極之下，循腹裡，由關元上咽，至承漿下齦交，極目下承泣穴，為陰脈之都綱也。</p>
<p>〔主病〕男子內結七疝，女子帶下瘕聚。王叔和為少腹繞臍下引陰中痛。又曰：苦腹中有氣，如指上搶心，不得俯仰，拘急。又緊細實長者，中寒而氣結也。寸口丸丸，即動脈也。狀如豆粒，厥厥動搖，故主氣上衝心。</p>

<h2>衝脈</h2>
<p>〔經論〕衝脈尺、寸、中央俱牢，直上直下。（牢脈似沉似伏，實大而長微弦，乃三部之脈皆沉有力。直上直下，弦實之象也。）</p>
<p>〔經脈〕衝脈起於氣街（在少腹毛中兩旁各二寸），俠臍左右上行，至胸中而散，為十二經之根本。故稱經脈之海，亦稱血海也。</p>
<p>〔主病〕《靈樞》曰：衝脈血盛則滲灌皮膚，生毫毛，女子數脫血，不榮其口唇，故髭鬚不生。宦者去其宗筋，傷其衝脈，故須亦不生。越人曰：衝脈為病，逆氣而裡急。東垣曰：凡逆氣上衝，或兼裡急，或作躁熱，皆衝脈逆也，宜補中益氣湯加知柏。王叔和曰：衝脈用事，則十二經不復朝於寸口，其人若恍惚狂癡。衝脈與督脈無異，但督脈浮而衝脈沉耳。</p>

<h2>陽蹺脈</h2>
<p>〔經論〕陽蹺脈寸部左右彈（彈者，緊脈之象）。</p>
<p>〔經脈〕陽蹺脈起於跟中，上外踝，循脅，上肩，夾口吻，至目，極於耳後風池穴。</p>
<p>〔主病〕越人曰：陽蹺為病，陰緩而陽急。王叔和注曰：當從外踝以上急，內踝以上緩。又曰：寸口脈前部左右彈者，陽蹺也。苦腰背痛、癲癇、僵仆、惡風、偏枯、𤸷痹、體強。左右彈，即緊脈之象。</p>

<h2>陰蹺脈</h2>
<p>〔經論〕陰蹺脈尺部左右彈。</p>
<p>〔經脈〕陰蹺脈起於足跟，上內踝，循陰，上胸，至咽，極於目內眥睛明穴。</p>
<p>〔主病〕越人曰：陰蹺為病陽緩而陰急。叔和注曰：當從內踝以上急，外踝以上緩。又曰：寸口脈後部左右彈者，陰蹺也。苦癲癇、寒熱、皮膚淫痹、少腹痛、裡急、腰及髖窌下連陰痛，男子陰疝，女子漏下。張潔古云：蹺者，捷疾也。二蹺之脈起於足，使人蹺捷也。陽蹺在肌肉之上，陽脈所行通貫六腑，主持諸表；陰蹺在肌肉之下，陰脈所行通貫五臟，主持諸里。</p>

<h2>帶脈</h2>
<p>〔經論〕帶脈關脈左右彈。</p>
<p>〔經脈〕帶脈起於季脅，周圍一周，如束帶然。</p>
<p>〔主病〕越人曰：帶之為病腹滿，腰溶溶如坐水中。《明堂》曰：女人少腹痛、裡急、瘛瘲、月事不調、赤白帶下。楊氏曰：帶脈總束諸脈，使不妄行，如人束帶而前垂。此脈若固，即無帶下漏經之症矣。</p>

<h2>陰維脈</h2>
<p>〔經論〕陰維脈尺外斜上至寸（斜上者，不由正位而上，斜向大指，名曰尺外斜，小指名曰尺內）。叔和曰：寸口脈從少陽斜至厥陰，是陰維脈也。</p>
<p>〔經脈〕陰維起於諸陰之交，發於內踝上五寸，循股入少腹，循脅上胸，至頂前而終。</p>
<p>〔主病〕叔和曰：動苦癲癇、僵仆、羊鳴，又苦僵仆、失音、肌肉痹癢，應時自發，汗出、惡風，身洗洗然也。取陽白、金門、僕參。又曰：陰維脈沉大而實者，主胸中痛，脅下支滿，心痛。脈如貫珠者，男子兩脅下實，腰中痛；女子陰中痛，如有瘡狀。</p>

<h2>陽維脈</h2>
<p>〔經論〕陽維脈尺內斜上至寸。叔和云：寸口脈從少陰斜至太陽，是陽維脈也。</p>
<p>或言從右手手少陽三焦斜至寸上手厥陰心包之位為陰維，從左手足少陰腎斜至寸上手太陽小腸之位為陽維也。</p>
<p>〔經脈〕陽維脈起於諸陽之會，發於足外踝下一寸五分，循膝上髀厭，抵少腹，循頭入耳，至本神而止。</p>
<p>〔主病〕叔和曰：動苦肌肉痹癢，皮膚痛，下部不仁，汗出而寒。又苦癲僕、羊鳴，手足相引，甚者失音不能言，宜取客主人。潔古云：衛為陽，主表。陽維受邪為病在表，故苦寒熱。營為陰，主裡。陰維受邪為病在裡，故苦心痛。陰陽相維，則營衛和諧；營衛不諧，則悵然失志，不能自收持矣。</p>
<p>人身有經脈、絡脈。直行曰經，旁支曰絡。經凡十二，手之三陰三陽，足之三陰三陽是也；絡凡十五，乃十二經各有一別絡，而脾又有一大絡，並任、督二絡為十五也。共二十七氣相隨上下，如泉之流，不得休息。陰脈營於五臟，陽脈營於六腑，陰陽相貫，如環無端，其流溢之氣入於奇經，轉相灌溉。奇經凡八脈，不拘制於十二正經，無表裡配合，故謂之奇經。正經猶溝渠，奇經猶河澤。正經之脈隆盛，則溢於奇經，故秦越人比之天雨溝渠溢滿霶霈河澤，此《靈》《素》未發之旨也。</p>
<p>陽維起於諸陽之會，由外踝而上行於衛分；陰維起於諸陰之交，由內踝而上行於營分，為一身之綱維也。（營衛俱陰陽相維也，則知陽脈之維於頭目、手足、頸項、肩背，諸陽無一不到。其脈不榮，則不能維在頭目，無維則眩，在頸項肩背無維則僵，在手足無維則僕矣。則知陰脈之維於胸腹，諸陰無一不到。其脈不榮則不能維，在胸腹脅失所維則動築而刺痛矣。是以陽維絡一身之陽，陰維絡一身之陰也。）</p>
<p>陽蹺起於跟中，循外踝上行於身之左右。陰蹺起於跟中，循內踝上行於身之左右。所以使機關之蹺捷也。</p>
<p>督脈起於會陰，循背而行於身之後，為陽脈之總督，故曰：陽脈之海。</p>
<p>任脈起於會陰，循腹而行身之前，為陰脈之承任，故曰：陰脈之海。</p>
<p>衝脈起於會陰，夾臍而行，直衝於上，為諸脈之衝要，故曰：十二經脈之海。</p>
<p>帶脈則橫圍於腰，狀如束帶，所以總約諸脈者也。</p>
<p>是故陽維主一身之表，陰維主一身之裡，以乾坤言也。陽蹺主一身左右之陽，陰蹺主一身左右之陰，以東西言也。督脈主身後之陽，任脈主身前之陰，以南北言也。帶脈橫束諸脈，以六合言也。是故醫而知乎八脈，則十二經、十五絡之大旨無不得也。</p>

<h2>反關脈</h2>
<p>脈有反關，動在臂後，別由列缺，不幹證候。</p>
<p>按：反關脈者，脈不行於寸口，由列缺絡入臂後手陽明大腸之經也。以其不順行於關上，故曰：反關。有一手反關者，有兩手反關者。此得於有生之初，非病脈也，令病人復手診之，方可見也。</p>

<h1>卷八</h1>

<h2>婦人脈</h2>
<p>婦人尺脈常盛，而右手脈大，皆其常也。腎脈微澀與浮，或肝脈沉急，或尺脈滑而斷絕不勻，皆經閉不調之候。</p>

<h2>妊娠脈</h2>
<p>《陰陽別論》篇曰：陰搏陽別，謂之有子。</p>
<p>王啟玄注曰：陰，謂尺中也。搏，謂搏觸於手也。尺脈搏擊與寸脈殊別，陽氣挺然，則為有妊之兆。</p>
<p>陳自明曰：搏者，近也，謂陰脈逼近於下，陽脈別出於上，陽中見陽，乃陽施陰化，法當有子。</p>
<p>吳鶴皋曰：搏，伏而鼓也。陰搏者，尺中之陰搏也。是陰中有別陽，故謂有子。</p>
<p>戴同父曰：謂寸微尺數也。</p>
<p>《脈指南》曰：動脈入產門者，有胎也。謂脈出尺外，名曰產門。又云：尺中脈數而旺者，胎脈為血盛也。</p>
<p>王惠源曰：細繹《內經》並諸家之論，謂陰搏陽別，則尺脈搏擊於手者，乃數滑有力，而寸脈來微有別異於尺，則是寸脈來微殊別與尺脈之滑數，是有子之象也。而陳自明之論陽中見陽，則是寸數，與《內經》之言有異矣。但孕子之脈，原有寸、關、尺俱數之脈，而此節之《經》文乃寸微尺數之旨也。</p>
<p>《平人氣象篇》曰：少陰脈動甚者，妊子也。</p>
<p>全元起注作足少陰。</p>
<p>王啟玄注作手少陰動脈者，大如豆，厥厥動搖也。脈陰陽相薄，名曰動也。</p>
<p>王叔和《脈經》曰：心主血脈，腎名胞門、子戶，尺中腎脈也。尺中之脈，按之不絕，法妊娠也。</p>
<p>王惠源曰：全元起、王冰二家之注，各執一見，而叔和合而同論。細繹其義，但手少陰，心也，心主血脈；足少陰，腎也，腎主藏精，精血調和，交會孕子之徵也。言心腎二部之脈動甚，或一部之脈動甚者，皆婦人懷娠之象也。</p>
<p>《腹中篇》曰：何以知懷子之且生也？岐伯曰：身有病而無邪脈也。</p>
<p>按：身有病者，謂經閉也。夫脈來而斷絕者，經閉月水不利也。今病經閉，而脈來如常有神不斷絕者，是妊娠也。</p>
<p>《脈訣》云：婦人妊娠脈來弦緊牢強滑者安，沉細而微歸泉路。</p>
<p>《脈經》曰：三部脈浮沉正等，按之無絕者，有娠也。妊娠初時寸微小，呼吸五至，三月而尺數也。脈滑疾，重以手按之散者，胎已三月也。脈重手按之不散，但疾不滑者，五月也。</p>
<p>《脈訣刊誤》云：滑疾按微胎三月，但疾不散五月母。</p>
<p>王惠源曰：脈浮沉正等者，即仲景所謂寸關尺三處之脈大小浮沉遲數同等也。仲景以同等謂陰陽平和之脈，病雖劇當愈，此大概論病人之脈也。叔和謂婦人之脈三部浮沉正等，又按之無絕者，謂陰陽和洽，有娠之兆也。</p>
<p>按：懷胎五月是以數足胎成就而結聚，必母體壯熱，當見脈息躁亂，非病苦之症，乃五月胎已成受火精，故身熱脈亂，原無他病也。《脈指南》曰：關上一動一止者一月，二動二止者二月，余仿此。</p>
<p>愚按：婦人三部浮沉正等，無他病而不月者，孕也。尺大而旺亦然。若體弱之婦，尺內按之不絕，便是有子。月斷病多，六脈不病，亦為有子，所以然者，體弱而脈難顯也。</p>
<p>《脈經》曰：三部浮沉正等，按之無絕者，妊娠也。何常拘於洪滑耶？若經斷有軀，其脈弦者，後必大下，不成胎也；若得革脈，半產漏下；若尺脈微弱而澀，少腹冷，惡寒，年少得之為無子，年大得之為絕產：若得脈平而虛者，乳子也。</p>
<p>趙人山曰：妊婦之脈，尺脈洪大而滑有力者，其胎安，其產易。若脈沉細而微無力者，其胎必墮，蓋元氣虛，脾土弱故也。或沉而澀，或沉而短，或微而弱，此皆陰血少，不能成胎之脈也。</p>

<h2>妊娠分男女脈</h2>
<p>王叔和曰：妊娠四月，欲知男女法，左疾為男，右疾為女，俱疾為生二子。（王子亨云：妊娠其脈三部俱滑大而疾，在左則男，在右則女。）又曰：得太陰脈為男，太陽脈為女，太陰脈沉，太陽脈浮。又曰：左手沉實為男，右手浮大為女；左右手俱沉實猥生二男，左右手俱浮大猥生二女。</p>
<p>戴同父曰：《脈經》雖曰太陰脈沉為男，太陽脈浮為女，亦不明言以何部為太陽太陰，不若後條浮大為女，沉實為男之明白也。</p>
<p>《脈經》曰：尺脈左偏大為男，右偏大為女，左右俱大產二子，大者如實狀。又曰：左右尺俱浮為產二男，不爾則女作男生；左右尺俱沉為產二女，不爾則男作女生也。</p>
<p>戴同父曰：前云右浮大為女，左沉實為男，是獨以左右脈各異立言。今左右俱浮為二男，俱沉為二女，是並左右兩尺脈一同，以其於諸陽男，諸陰女，未嘗有差也。左沉實、左疾、左偏大與俱浮，或以脈或以位，皆陽也。右浮大、右疾、右偏大與俱沉，或以脈或以位，皆陰也。</p>
<p>按：分男女之法，其不易之理則在陰陽二字。以左右分陰陽，則左為陽，右為陰；以脈體分陰陽，則鼓搏沉實為陽，浮虛沉澀為陰。諸陽實者為男，諸陰虛者為女，乃為一定之論，更當察孕婦之強弱老少，及平日之偏左偏右尺寸之素弱，斯足以盡其法耳。</p>
<p>《脈經》曰：遣娠婦面南行，呼之左回首者是男，右回首者是女也。又曰：看上圊時，夫從後急呼之，左回首是男，右回首者是女也。</p>
<p>樓全善云：按丹溪言男胎在左則左重，故回首時慎護重處而就左也。女胎在右則右重，故回首時慎護重處而就右也。推之於脈，其義亦然。胎在左則血氣護胎而盛於左，故脈亦從之，而左疾為男，左大為男也。胎在右則血氣護胎而盛於右，故脈亦從之，而右疾為女，右大為女也。亦猶《經》云陰搏陽別，謂之有子。言受胎處在臍腹之下，則血氣護胎而盛於下，故陰之尺脈鼓搏有力，而與陽之寸脈殊別也。又如癰疽發上，則血氣從上而寸脈盛；發下則血氣從下，而尺脈盛；發左則血氣從左，而左脈盛；發右則血氣從右，而右脈盛也。丹溪以左大順男，右大順女，以醫人之左右手言，蓋智者之一失也。</p>
<p>李士材云：女腹如箕，男腹如釜。蓋男女之孕於胞中，女則面母腹，男則面母背，雖各肖父母之形，亦陰陽相抱之理。女面腹，則足膝抵腹，下大上小，故如箕；男面背，則背脊抵腹，其形正圓，故如釜。</p>

<h2>臨產脈</h2>
<p>《脈經》曰：婦人懷娠離經，其脈浮，設腹痛引腰脊，為今欲生也。但離經者，不病也。又曰：欲產之脈，散而離經，夜半覺痛，日中生也。</p>
<p>離經者，離乎經常之脈也。其脈與十月懷娠平常見者忽異，蓋胎動於中，脈亂於外，勢之所必至也。《聖惠方》云：夜半子時覺痛，來日午時必定生產，謂子午相沖，正半日時數也。通真子曰：夜半痛，日午生。此言恐未為的。又曰：腹痛而腰不痛，未產也。若腹痛連腰痛甚者，即產。所以然者，腎繫於腰，胞系於腎故也。診其尺脈轉急如切繩轉珠者，即產也。蓋生產有難易，痛來有緊慢，安可定以半日？當以活法。王叔和云：脈勻細易產；浮大緩，氣散難產。《脈訣》云：身重體熱寒又痛，舌下之脈黑復青，反舌上冷子當死，腹中須遣母歸冥。面赤舌青細尋看，母活子死定應難，唇口俱青沫又出，母子俱死總高𢬵。面青舌赤沫出頻，母死子活定知真，不信若能看應驗，尋之賢哲不虛陳。愚謂臨產脈不可定，當以察色而知其母子生死也。</p>

<h2>產後脈</h2>
<p>《脈經》曰：新產脈沉小緩滑者生，實大弦急者死。</p>
<p>按：新產氣血兩虛，其脈宜沉、小、緩、滑。沉則有根，不因虛脫而輕浮；小則和平，不因正衰而洪大；緩則舒徐，不因氣奪而急促；滑則流利，不因血去而澀枯，乃脾胃氣和均為吉兆。若脈實、大、堅、弦、急，實為邪實，大為邪進，堅為瘀凝不解，弦為陰斂而宣布不能，急為氣奪而無胃氣以和，乃肝木勝脾土，木旺土衰，胃氣損絕而死也。</p>
<p>《脈經》曰：診婦人生產之後，寸口脈洪疾不調者死，沉細附骨不絕者生。</p>
<p>吳鶴皋曰：新產傷陰，出血不止，尺脈不能上關者，必死。</p>
<p>丹溪曰：產脈細小，產後脈洪大者，多死。又曰：產前脈當洪數，既產而洪數如故者，主死。</p>
<p>愚謂此亦大概言之。今見產後豈無脈洪數而生者？蓋洪數中得胃氣者亦生，堅強者死。宜審之。</p>

<h1>卷九</h1>

<h2>望診</h2>
<p>（望、聞、問、切，古所謂四診也。知切矣，而略於三者，猶欲入戶而闔門，其可得哉？茲者採經文集名論類成一帙，而四診之法始全。學者尤當熟玩而深味焉。）</p>
<p>望形察色乃醫士之神妙，其要皆徵於面。夫面為五官所聚，而臟腑之精華皆發見於面也。色者，精神之標也，故神旺則色旺，神衰則色衰，神露則色露，神靜則色靜。是以富貴貧賤、壽夭晦滯莫不呈顯於面而病成於內也。故面目為望色之部位也。</p>
<p>《脈要精微論》曰：夫精明五色者，氣之華也。赤欲如白裹朱，不欲如赭；白欲如鵝羽，不欲如鹽；青欲如蒼璧之澤，不欲如蘭；黃欲如羅裹雄黃，不欲如黃土；黑欲如重漆色，不欲如地蒼。按五色之見，皆貴光澤而惡晦滯也。</p>
<p>《五臟生成論》曰：青如草茲者死，黃如枳實者死，黑如炲者死，赤如衃血者死，白如枯骨者死。此五色之見死也。</p>
<p>又曰：青如翠羽者生，赤如雞冠者生，黃如蟹腹者生，白如豕膏者生，黑如烏羽者生。此五色之見生也。</p>
<p>又曰：生於心如以縞裹朱，生於肺如以縞裹紅，生於肝如以縞裹紺，生於脾如以縞裹栝樓實，生於腎如以縞裹紫。此五臟所生之外榮也。</p>
<p>《難經》曰：《經》言見其色而不得其脈，反得相勝之脈者即死，得相生之脈者即自已。色之與脈，當參相應，為之奈何？然五臟有五色皆見於面，亦當與脈相應。假令色青，其脈當弦而急；色赤，其脈浮大而散；色黃，其脈中緩而大，色白，其脈浮澀而短；色黑，其脈沉濡而滑。此所謂五色之與脈當參相應也。</p>
<p>五臟各有聲色臭味，赤當與脈相應，其不應者病也。（肝脈弦，其色青，其聲呼，其臭臊，其味酸；心脈洪，其色赤，其聲笑，其臭焦，其味苦；脾脈緩，其色黃，其聲歌，其臭香，其味甘；肺脈澀，其色白，其聲哭，其臭腥，其味辛；腎脈滑，其色黑，其聲啼，其臭腐，其味鹹。此謂相應也。假令肝病色白、多哭、好辛、喜腥，此謂不相應也。聲色臭味皆肺之症，金剋木為賊邪，故病。）假令色青，其脈浮澀而短，若大而緩為相勝；浮大而散，若小而滑為相生也。（色青是肝木，其脈浮澀而短是肺脈，金剋木也，是為賊邪；若大而緩是脾脈，木剋土也，是為微邪，此二者皆謂之相勝也。浮大而散是心脈，木生火也；若小而滑是腎脈，水生木也，二者皆謂之相生也。余色仿此而推。）按色與脈猶須分別生克，色脈相剋者凶，色脈相生者吉。然猶有要焉，色克脈者，其死速；脈克色者，其死遲。色生脈者，其愈速；脈生色者，其愈遲。故曰能合色脈，可以萬全。</p>
<p>若夫久病之色，必有受病之應。肺熱病者，色白而毛敗應之；心熱病者，色赤而絡脈溢應之；肝熱病者，色蒼而爪枯應之；脾熱病者，色黃而肉蠕動應之；腎熱病者，色黑而齒槁應之。</p>
<p>按：肺病者，喘息鼻張；肝病者，眥青；脾病者，唇黃；心病者，舌卷短、顴赤；腎病者，顴與顏黑。</p>
<p>五臟之熱見於面者，各有部分。肝熱病者，左頰先赤；肺熱病者，右頰先赤；心熱病者，額先赤；脾熱病者，鼻先赤，腎熱病者，頤先赤。</p>
<p>又曰：心病者，顴赤；腎病者，顴與顏黑。</p>
<p>《衛氣失常篇》曰：色起兩眉薄澤者，病在皮；唇色青、黃、赤、白、黑者，病在肌肉；營氣濡然者，病在血氣；目色青、黃、赤、白、黑者，病在筋；耳焦枯受塵垢，病在骨。</p>
<p>色脈之陰陽，陽舒而陰慘也。色青而明，病在陽分；色濁而暗，病在陰分。</p>
<p>《脈要精微論》曰：聲合五音，色合五行，聲色相同，然後可以知五臟之病也。</p>
<p>《五色篇》曰：審察澤夭，謂之良工。沉濁為內，浮澤為外。黃赤為風，青黑為痛，白為寒，黃而膏澤為膿；赤甚者為血，痛甚為攣，寒甚為皮不仁。五色各見其部，察其浮沉以知淺深，察其澤夭以觀成敗，察其散摶以知遠近，視色上下以知病處。</p>
<p>更有平人久見病色，其人原不病者，醫者心炫而竊疑之。殊不知此乃絡脈之色，不足畏也。蓋陰絡之色隨其經而不變，色之變動無常者皆陽絡之色也。寒多則凝泣，凝泣則青黑；熱多則淖澤，淖澤則黃赤，《內經》謂此皆無病也。何炫疑之有？</p>
<p>又有失睡之人，神有飢色；喪亡之子，神有呆色，氣索則神失所養耳。</p>
<p>《方盛衰論》曰：形弱氣虛死；形氣有餘，脈氣不足死；脈氣有餘，形氣不足生。</p>
<p>《玉機真臟論》曰：形氣相得，謂之可治；色澤以浮，謂之易已。</p>
<p>青色見於太陰、太陽，及魚尾、正面、口角，如大青蘭葉怪惡之狀者，肝氣絕，主死。若如翠羽、柏皮者，只是肝邪，有驚病、風病、目病之屬。</p>
<p>紅色見於口唇，及三陰三陽上下，如馬肝之色、死血之狀者，心氣絕，主死。若如橘紅、馬尾色者，只是心病，有怔忡、驚悸、夜臥不寧。</p>
<p>白色見於鼻準，及正面，如枯骨及擦殘汗粉者，為肺絕，主死。若如膩粉、梅花、白綿者，只是肺邪，咳嗽之病候。</p>
<p>黃色見於鼻，乾燥若土偶之形，為脾氣絕、主死。若如桂花雜以黑暈，只是脾病，飲食不快，四肢倦怠。</p>
<p>黑色見於耳或輪廓內外，命如懸壁，若汙水、煙煤之狀，為腎氣絕，主死。若如蜘蛛網眼、烏羽之澤者，只是腎虛火旺之病。</p>

<h3>面部</h3>
<p>面上白點，腹中蟲積。如蟹爪路，一黃一白，食積何疑？兩顴時赤，虛火上炎。無血色，又無寒熱，脈見沉弦，將必衄血。病人黃色，時現光澤，為有胃氣，自必不死。干黃少潤，凶災立應。赤現兩顴，大如拇指，病雖小愈，必將卒死。黑色出庭，拇指相似，不病卒亡。冬月面慘，傷寒已至；紫濁時病；色白而肥，氣虛多痰；黑而且瘦，陰虛火旺。</p>

<h3>目部</h3>
<p>目赤色者，其病在心；白，病在肺；青，病在肝；黃，病在脾；黑，病在腎。黃而難名，病在胸中。白睛黃淡，脾傷泄痢。黃而且濁，或似煙燻，濕盛黃疸；黃如橘明，則為熱多。黃兼青紫，脈來必芤，血瘀胸中。眼黑頻赤，乃系熱痰；眼胞上下，有如煙煤，亦為痰病；眼黑步艱，呻吟不已，痰已入骨，遍體痠痛；眼黑麵黃，四肢痿痹，聚沫風痰，隨在皆有。目黃大煩脈大，病進；目黃心煩脈和，病愈。目精暈黃，衄則未止。目睛黃者，酒疸已成。黃白及面，眼胞上下皆覺腫者，指為谷疸，心下必脹。明堂眼下，青色多欲，精神勞傷，不爾未睡。面黃目青，必為傷酒；面無精光，齒黑者危。瘰癧赤脈貫瞳者凶，一脈一歲，死期已終。目間青脈，膽滯掣痛。瞳子高大，太陽不足。</p>
<p>病人面目俱等無疴，面黃目青、面黃目赤、面黃目白、面黃目黑，此有胃氣，理皆不死。面赤目白、面青目黑、面黑目白、面赤目青，此無胃氣，皆死。何辭眼下青色，傷寒挾陰？目正圓者，太陽經絕，痙病不治。色青為痛，色黑為勞，色赤為風，色黃溺難，鮮明留飲。（鮮明者，俗言水汪汪也，俱指白珠。）目睛皆鈍，不能了了，鼻呼不出，吸而不入，氣促而冷，則為陰病；目睛了了，呼吸出入能往能來，息長而熱，則為陽病。</p>

<h3>鼻部</h3>
<p>鼻頭微黑，為有水氣。色見黃者，胸上有寒，色白亡血。微赤非時見之者，死。</p>
<p>察色精微莫先於目下之精明，鼻間之明堂。《經》謂：精明五色者，氣之華也。是五臟之精華上見為五色，變化於精明之間。某色為善，某色為惡，可先知也。仲景更出精微，尤要在中央鼻準，毋亦以鼻準在天為鎮星，在地為中嶽，木金水火四臟氣，必歸併於中土耶？其謂鼻頭色青，腹中苦冷者死。此一語獨刊千古，後人每恨《雜病論》亡，莫由仰溯淵源，不知此語正其大旨。蓋厥陰肝木之青色挾腎水之寒威，上徵於鼻，下徵於腹，是為暴病，頃之亡陽而卒死耳。其謂鼻頭色微黑者有水氣又互上句之意。見黑雖為腎陰之色，微黑且無腹病，但主水氣而非暴病也。謂色黃者，胸中有寒。寒字《傷寒論》中多指為痰，言胸中有積痰也。謂色白者亡血，白者肺之色，肺主上焦，以行營衛，營不充，則鼻色白，故知亡血也。謂設微赤非時者死，火之色歸於土，何遽主死？然非其時而有其氣，則火非生土之火，乃剋金之火，又主臟燥而死矣。</p>
<p>鼻頭色黃，小便必難，（鼻頭黃色，又主胸中有寒，寒則水穀不運，故小便難。）余處無恙。鼻尖青黃，其人必淋。鼻青腹痛苦冷者死。鼻孔忽仰，可決短期。鼻色枯槁，死亡將及。鼻冷連頤，十無一生。（鼻者，屬土，而為肺氣之所出入。肺胃之神機已絕，故枯槁而冷，焉顧其能活乎？）</p>

<h3>血脈</h3>
<p>診血脈者，多赤多熱，多青多痛，多黑久痹，赤黑青色，皆見寒熱。（血脈，即絡脈，肌皮嫩薄者，視之可見。）臂多青脈，則曰脫血。（絡中血脫，故不紅而多青。）</p>

<h3>毛髮</h3>
<p>發枯生穗，血少火盛。毛髮墮落，衛疏有風，若還眉墮，風證難愈。頭毛上逆，久病必凶。（血枯不榮，如枯草不柔順而勁直，小兒疳病多此，亦主有蟲。）</p>

<h3>形體</h3>
<p>大體為形，形充者氣。形勝氣者，必主夭亡；（肥白而氣不充。）氣勝形者，壽考之徵。（修長黑色有神。）氣實形實，氣虛形虛。形盛脈細，氣難布息，已瀕於危。形瘦脈大，胸中多氣，可斷其死。肥人中風，形厚氣虛，痰壅氣塞，火沖暴厥。瘦人陰虛，血液衰少，相火易亢，故多勞嗽。病人形脫氣盛者死。（正虛則形脫，邪實則氣盛。）形體充大，皮膚寬緩，定遵耄耋；形體充大，皮膚緊急，當為夭折。形盛氣虛，氣盛形虛，形澀脈滑，形大脈小，形小脈大，形長脈短，形短脈長，形滑脈澀，肥人脈細，羸人脈躁，俱為凶候。（言反常也。）血實氣虛，則體易肥；氣實血虛，則體易瘦。肥者能寒，瘦者能熱。美髯及胸，陽明有餘；髯少而短，陽明不足。坐垂一腳，因有腰痛。行遲者痹，或表素強，或腰腳痛，或有麻木，漸成風疾。裡實護腹。如懷卵物，心痛之證。持脈而欠，知其無病。（《經》云：陽引而上，陰引而下則欠。陰陽相引，故云無病，病亦即愈。）息搖肩者，心中堅急。息引胸中上氣者，咳；息而張口，必乃短氣，肺痿吐沫。掌寒腹寒，掌熱陰虛。診時病人叉手捫心，閉目不言，心虛怔忡。倉廩不藏，門戶不要；水泉不止，膀胱不藏。頭傾視深，精神將奪。背曲肩隨，腑將壞矣。腰難轉搖，腎將憊矣。膝為筋腑，屈伸不能，行則僂附，筋將憊矣。骨為髓腑，不能久立，行則振掉，骨將憊矣。眼胞、十指腫，必久咳。</p>

<h3>死證</h3>
<p>屍臭，舌卷囊縮，肝絕；口閉，脾絕；肌肉不滑，唇反，胃絕；髮直齒枯，遺尿，腎絕。毛焦面黑，直視目瞑，陰氣已絕；眶陷系傾，汗出如珠，陽氣已絕。病後喘瀉，脾脈將絕；目若正圓，手撒戴眼，太陽已絕。聲如鼾睡、吐沫面赤、面黑唇青、人中腫滿、唇反出外、發眉衝起、爪甲肉黑、手掌無紋、臍凸跗腫、面青欲眠、目視不見、汗出如油，肝絕之期在於八日。眉傾膽死。手足甲青，或漸脫落，呼罵不休，筋絕之期亦如於肝。肩息直視，心絕之死。髮直如麻，不得屈伸，自汗不止，小腸絕也，六日而死。口冷足腫，腹熱臚脹，泄利無時，乃為脾絕，五日而死。脊痛身重，不可反復，乃為胃絕，五日而死。耳干背腫，溺血屎赤，乃為肉絕，九日而死。口張氣出，不能復返，乃為肺絕，三日而死。泄利無度，為大腸絕。齒枯面黑，目黃腰折，自汗不休，乃為腎絕，四日而死。齒黃枯落，乃為骨絕。</p>

<h3>五臟絕證</h3>
<p>五臟已奪，神明不守，故作聲嘶。循衣摸床，譫語不休，陽明已絕。妄語錯亂，不語失音，則為熱病，猶或可生。脈浮而洪，身汗如油，喘而不休，乃為肺絕。（汗膩不流，脈洪而喘不休，真氣外散。）陽反獨留，形如煙燻，直視搖頭，乃為心絕。（心為火臟，故陽熱獨存。煙燻，火極焦灼之象。）唇吻反青，漐漐汗出，乃為肝絕。（唇吻屬脾，而青色屬木，木乘土故曰反。）環口黧黑，柔汗發黃，乃為脾絕（水色凌土，冷汗身黃，脾真散越）。溲便遺失，狂言直視，乃為腎絕（溲便二陰，腎臟所司，遺失則門戶不閉，水精敗絕，目背瞳人）。陰氣先絕，陽氣後竭，臨死之時，身面必赤，腋溫心熱（陰先脫，陽絕於後，故赤色見。余陽未即盡，故腋溫心熱）。水漿不下，形體不仁，乍靜乍亂，乃為胃絕（胃納水穀合肌肉）。六腑氣絕，足冷腳縮；五臟氣絕，便利不禁，手足不仁。</p>
<p>手太陰絕，則皮毛焦。太陰者，肺也，行氣溫於皮毛者也。故氣不榮則皮毛焦而津液去，津液去則皮節傷，皮節傷則皮枯毛折。毛折者則毛先死。丙日篤，丁日死。</p>
<p>手少陰氣絕則脈不通，脈不通則血不流，血不流則色澤去。故面色黑如黧，此血先死。壬日篤，癸日死。</p>
<p>足太陰絕，口唇不榮。口唇者，肌肉之本也，脈不榮則肌肉不滑澤，肌肉不滑澤則肉滿，肉滿則唇反，唇反則肉先死。甲日篤，乙日死。</p>
<p>足少陰絕，則骨髓枯。少陰者，冬脈也，伏行而濡於骨髓。骨髓不濡則肉不著骨，骨肉不相親則肉軟而卻，肉軟而卻故齒長而垢，發無潤澤，無潤澤者則骨先死。戊日篤，己日死。</p>
<p>足厥陰絕，筋縮引卵，漸及於舌。厥陰者，肝也。肝者，筋之合也。筋者，聚於陰器而絡於舌本。故脈不榮則筋縮急，筋縮急則引卵與舌。故舌卷囊縮，此筋先死。庚日篤，辛日死。</p>
<p>三陰俱絕，眩轉矇目。矇者為失志，失志則志先死，死則目矇也。</p>
<p>六陽俱絕，陰陽相離，腠理泄，絕汗出如珠，旦占夕死，夕占旦死。</p>

<h3>診病新久</h3>
<p>徵其脈小色不奪者，乃為新病；其脈不奪，其色奪者，乃為久病。脈色俱奪，乃為久病；俱不奪者，乃為新病。</p>

<h3>詐病</h3>
<p>向壁而臥，聞醫驚起而目盼視，二言三止，脈之嚥唾，此為詐病。（若脈和平，當言此病須針灸數處，服吐下藥，然後可愈。欲以嚇其詐，使彼畏懼，不敢言病耳。）</p>

<h2>聞診</h2>
<p>肝呼應角，心言應徵，脾歌應宮，肺哭應商，腎呻應羽。五臟五聲以合五音。</p>
<p>（《素問·陰陽應象大論》曰：視喘息，聽音聲，而知所苦。蓋病苦於中，聲發於外有不可誣者也。故《難經·六十一難》曰：聞其五音，以別其病。此之謂也。）</p>
<p>大笑不止，乃為心病；喘氣太息，乃為肺病；怒而罵詈，乃為肝病；氣不足息，乃為脾病；欲言不言，語輕多畏，乃為腎病。前輕後重，壯厲有力，乃為外感；倦不欲言，聲怯而低，內傷不足。攢眉呻吟，必苦頭痛；叫喊呻吟，以手捫心，為中脘痛；呻吟身重，轉即作楚，乃為腰痛；呻吟搖頭，攢眉捫腮，乃為齒痛；呻吟不起，為腰腳痛。診時吁氣，為屬鬱結（凡人籲則氣鬱，得以少申也）。搖頭而言，乃為里痛。喉中有聲，謂之肺鳴，火來乘金，不得其平。形羸聲啞，咽中有瘡，肺被火囚（肺主聲故耳）。聲音暴啞，風痰伏火；曾系喊傷，不可斷病；聲嘶色敗，久病不治。氣促喉聲，痰火哮喘；中年聲濁，痰火之殃。獨言獨語，言談無緒，思神他寄，思慮傷神。傷寒壞病，啞為狐惑。上唇有瘡，蟲食其臟；下唇有瘡，蟲食其肛。</p>
<p>風滯於氣，機關不利，出言謇澀，乃為風病。氣短不續，言止復言，乃為奪氣。衣被不斂，罵詈親疏，神明之亂，風狂之類；若在熱病，又不必論。欲言復寂，忽又驚呼，病深入骨。</p>
<p>（語聲寂寂然者，不欲言而欲默也。則病本緘默，而何以忽又驚呼？知其專系厥陰所主。何也？靜默統屬之陰，而厥陰在志為驚，在聲為呼，況骨節中屬大筋，筋為肝合，非深入骨節之病不如此也。）</p>
<p>聲音低渺，聽不明徹，必心膈間有所阻礙。</p>
<p>（空能傳聲，氣無阻礙，礙則聲出不揚，必其胸中大氣不轉，出入升降之機艱而且遲，可知病在胸膈間矣。細心靜聽，其情乃得。）</p>
<p>啾然細長，頭中之病。</p>
<p>（啾啾然細而長者，謂其聲自下焦陰分而上，緣足太陽主氣，與足少陰為表裡，所以腎邪不劑頸而還，得從太陽部分達於巔頂，腎之本病為呻吟，腎氣從太陽經脈直攻於上，則腎之呻並從太陽變動，而啾唧細長為頭中病也。大都濕氣混其清陽之氣所致耳。仲景只此三段而上、中、下三焦受病之處妙義可徹。蓋聲者，氣之從喉舌而宣於口者也。新病之人聲不變，小病之人聲不變，惟久病、苛病其聲乃變。古人聞隔垣之呻吟而知其病，豈無法乎？）</p>

<h3>息</h3>
<p>桑榆子曰：精化為氣，氣化而神集焉。故曰神能御氣，則鼻不失息。譚紫霄曰：神，猶母也。氣，猶子也。以神召氣，如以母召子。凡呼吸有聲者，風也，非息也，守風則散。雖無聲而鼻中澀滯者，喘也，非息也，守喘則結。不聲不滯而往來有跡者，氣也，非息也，守氣則勞。所謂息者，不出不入之義，綿綿密密，若存若亡，心不著境，無我無人，更有何息可調？至此則神自返，息自定，心息相依，水火相媾，息息歸根。金丹之母丘長春云：息有一毫之未定，命非己有。以此言之，息之所關於人大矣哉！故較之於聲尤所當辨也。</p>
<p>氣來短促，不足以息，呼吸難應，乃為虛甚。素無寒熱，短氣難續，知其為實。</p>
<p>（無寒熱則陰陽和平，而亦短氣不能布息，此中焦有礙，或痰火為害。）</p>
<p>吸而微數，病在中焦。</p>
<p>（中實吸不得入，還出復入。故脈來微數，亦系實證，非痰即食，可以攻下。）</p>
<p>實則可生，虛者不治。</p>
<p>（實則可下。中虛吸不盡入，而微數者，肝腎欲絕，焉能救乎？）</p>
<p>上焦吸促，下焦吸遠，上下暌違，何以施療？</p>
<p>（病在上焦，氣宜通下；病在下焦，氣宜達上，上下交通，病斯愈矣。今上焦者吸促而不能通下，下焦者吸遠而不能達上，上下不交通，病豈易治乎？至於呼吸動搖振振，而氣不載形者，必死之證矣。）</p>
<p>天積氣耳，地積形耳，人氣以成形耳，惟氣以成形。氣聚則形存，氣散則形亡。氣之關於形也，豈不鉅哉？然而身形之中有營氣、有衛氣、有宗氣、有臟腑之氣、有經絡之氣，各為區分。其所以統攝營、衛、臟腑、經絡而令充周無間，環流不息，通體皆靈者，全賴胸中大氣主持，五臟之腑、大經小絡，晝夜循環不息，必賴胸中大氣斡旋其間。大氣一衰，則出入廢，升降息，神機化滅，氣立孤危矣。</p>
<p>若夫息出於鼻，其氣布於膻中。膻中宗氣主上焦息道，恆與肺胃關通，或清而徐，或短而促，足以占宗氣之盛衰。所以《素問·平人氣象論》篇曰：乳之下，其動應衣，宗氣泄也。人顧可奔迫無度，令宗氣盛喘數急，有餘反成不足耶？此指呼出為息之一喘也。其謂起居如故，而息有音，此肺之絡脈逆也。不得臥而息有音者，是陽明之逆也。蓋見布息之氣關通肺胃，又指呼出為息之一端也。呼出心肺主之，吸入腎肝主之，呼吸之中，脾胃主之。故惟脾胃所主中焦為呼吸之總持。設氣積賁門不散，兩阻其出入，則危急存亡非常之候。善養生者，使賁門之氣傳入幽門，幽門之氣傳二陰之竅而出，乃不為害。其上焦、下焦各分呼出吸入，未可以息之一字統言其病矣。此義惟仲景知之，謂息搖肩者，心中堅，息引胸中上氣者咳，息張口短氣者肺痿唾沫。分其息專主乎呼，而不與吸並言，似乎創說，不知仲景以述為作，無不本之《內經》，即前所擬呼入為息二端，不足盡之？蓋心火乘肺，呼氣奔促，勢有必至，呼出為心肺之陽，自不得以肝腎之陰混之耳。息搖肩者，肩隨息動，惟火故動也。息引胸中上氣咳者，肺金收降之令不行，上逆而咳，惟火故咳也。張口短氣，肺痿唾沫，又金受火刑不治之證，均以出氣之粗名為息耳。然則曷不徑以呼名之耶？曰：呼中有吸，吸中有呼，剖而中分，神聖所不出也。但以息之出者主呼之病，而息之入者主吸之病，不待言矣。《素問·通評虛實論》謂乳子中風熱，喘鳴肩息。以及息有音者，不一而足，惟其不與吸並言，而吸之病轉易辨識。然尚恐後人未悉，復補其義云：吸而微數，其病在中焦，實也，當下之即愈，虛者不治。在上焦者，其吸促，在下焦者，其吸遲，此皆難治。呼吸動搖振振者不治。見吸微且數，吸氣之往返於中焦者速，此必實者，下之，通其中焦之壅而即愈，若虛則肝腎之本不固，其氣輕浮，脫之於陽，不可治矣。前所指賁門、幽門不下通，為危急存亡非常之候者此也。在上焦者其吸促，以心肺之道近，其真陰之虛者，則從陽火而升，不入於下，故吸促。是上焦未嘗不可候其吸也。下焦者其吸遲，肝腎之道遠，其元陽之衰者，則困於陰邪，所伏卒難升上，故吸遲。此真陰元陽受病，故皆難治。若呼吸往來振振動搖，則營衛往返之氣已索，所存呼吸一線耳，尚可為哉？</p>
<p>學者先分息之出入以求病情，既得其情，合之不爽。但統論呼吸，其何以分上、中、下三焦所主乎？噫，微矣！</p>

<h2>問診</h2>
<p>入國問俗，何況治病？本末之因，瞭然胸臆，然後投劑，百無一失。</p>
<p>（醫，仁術也。仁人篤於情，則視人猶己。問其所苦，自無不到之處。《靈樞·師傳》篇曰：入國問俗，入家問諱，上堂問禮，臨病人問所便。使其受病本末，胸中洞然，而後或攻或補，何愁不中乎？）</p>

<h3>人品起居</h3>
<p>凡診病者，先問何人，或男或女。（男女有陰陽之殊，脈色有逆順之別，故必辨男女而察其所合也。）</p>
<p>或老或幼。（年長則求之於腑，年少則求之於經，年壯則求之於臟。）</p>
<p>或為僕妾。（在人下者，動靜不能自由。）</p>
<p>寡婦師尼。（遭逢不偶，情多鬱滯。）</p>
<p>形之肥瘦。（肥之多濕，瘦人多火之類，此宜在望條。然富貴之家多處重幃，故須詳問。若不以衣帛覆手，則醫者見其手亦可得其形之大略矣。）</p>
<p>次問得病起於何日。（病之新者，可攻；病之久者，可補。）</p>
<p>飲食胃氣。（肝病好酸，心病好苦，脾病好甘，肺病好辛，腎病好鹹。內熱好冷，內寒好溫。安穀則昌，絕谷則亡。）</p>
<p>夢寐有無。（陰盛則夢大水恐懼，陽盛則夢大火燔灼，陰陽俱盛則夢相殺毀傷。上盛則夢飛，下盛則夢墮。飽甚則夢與，飢甚則夢取。肝氣盛則夢怒，肺氣盛則夢哭。短蟲多則夢聚眾，長蟲多則夢自擊毀傷。）</p>

<h3>嗜欲苦樂</h3>
<p>問其嗜欲，以知其病。（物性不齊，各有嗜欲；聲色臭味，各有相宜。）</p>
<p>好食某味，病在某臟，當分順逆，以辨吉凶。（清陽化氣，出乎天。故天以五氣食人者，臊氣入肝，焦氣入心，香氣入脾，腥氣入肺，腐氣入腎也。濁陰成味，出乎地。故地以五味食人者，酸先入肝，苦先入心，甘先入脾，辛先入肺，咸先入腎也。凡臟虛必求助於味，如肝虛者，欲食酸是也。此之謂順應者易治。若心病而受咸，肺病而欲苦，脾弱而喜酸，肝病而好辣，腎病而嗜甘，此之謂逆候。病輕必危，重者必死。）</p>
<p>心喜熱者，知其為寒；心喜冷者，知其為熱。好靜惡動，知其為虛；煩躁不寧，知其為實。傷食惡食，傷風惡風，傷寒惡寒。（此顯然可證者，尤須詳問。惟煩躁不寧者，亦有屬虛，然必脈來無神，再以他證參之。）</p>
<p>或常縱酒。（縱酒者，不惟內有濕熱，而且防其乘醉入房。）</p>
<p>或久齋素。（清虛故保壽之道，然亦有太枯槁而致病者，或齋素而偏嗜一物，如麵筋、熟慄之類最為難化，故須詳察。）</p>
<p>始終境遇，須辨三常。（《素問·疏五過論》篇曰：論方之常，謂常貴賤、常貧富、常苦樂也。）</p>
<p>封君敗傷，及欲侯王。（封君敗傷者，追悔已往；及欲侯王者，妄想將來。皆致病之因也。）</p>
<p>嘗貴後賤，雖不中邪，病從內生，名曰脫營。（嘗貴後賤者，其心屈辱，神氣不伸，雖不中邪，而病生於內。營者，陰氣也。營行脈中，心之所主，心志不舒，則血無以生，脈日以竭，故為脫營。）</p>
<p>嘗富後貧，名曰失精。五氣留連，病有所並。（嘗富後貧者，憂煎日切，奉養日廉，故其五臟之精日加消敗，是謂失精。精失則氣衰，氣衰則不運，故為留聚而病有所並矣。）</p>
<p>嘗富大傷，斬筋絕脈，身體復行，令澤不息。（大傷謂甚勞甚苦也。故其筋如斬，脈如絕，以耗傷之故也。雖身體猶能復舊而行，然令澤不息矣。澤，精液也，息，生長也。）</p>
<p>故傷敗結，留薄歸陽，膿積寒炅。（故，舊也。言舊之所傷有所敗結，血氣留薄不散則鬱而成熱，歸於陽分，故膿血蓄積，令人寒熱交作也。）</p>
<p>暴樂暴苦，始樂後苦，皆傷精氣，精氣竭絕，形亦尋敗。（樂則喜，喜則氣緩；苦則悲，悲則氣消。故苦樂失常，皆失精氣，甚至竭絕而形體毀沮矣。）</p>
<p>暴怒傷陰，暴喜傷陽。（怒傷肝，肝藏血，故傷陰；喜傷心，心藏神，故傷陽。）</p>
<p>厥氣上行，滿脈去形。（厥氣，逆氣也。凡喜怒過度而傷其精氣者，皆能令人氣厥逆而上行，氣逆於脈，故滿脈；精脫於中，故去形。）</p>
<p>形樂志苦，病生於脈，治以灸刺。（形樂者，身無勞；志苦者，心多慮。心主脈，深思過慮，則脈病矣。脈病者，當治經絡，故當隨其宜而灸刺之也。）</p>
<p>形樂志樂，病生於肉，治以針石。（形樂者逸，志樂者閒。飽食終日，無所運動，多傷於脾，脾主肌肉，故病生焉。肉病者，或為衛氣留，或為膿血聚，故當用針石取之。）</p>
<p>形苦志樂，病生於筋，治以熨引。（形苦者，身多勞；志樂者，心無慮。勞則傷筋，故病生於筋，熨以藥熨，引謂導引。）</p>
<p>形苦志苦，病生咽嗌，調以甘藥。（形苦志苦，必多憂思。憂則傷肺，思則傷脾，脾肺氣傷，則虛而不行，氣必滯矣。脾肺之脈，上循咽嗌，故病生焉。如人之悲憂過度，則喉嚨咽哽，食飲難進。思慮過度，則上焦否隔，咽中核塞，即其徵也。《靈樞·邪氣臟腑病形》篇有調以甘藥，《終始》篇曰：將以甘藥，不可飲以至劑。若《素問·血氣形志篇》則曰：治之以百藥者，誤也。）</p>
<p>形數驚恐，經絡不通，病生不仁，按摩醪藥。（形體勞苦，數受驚恐，則亦不樂。其經絡不通，而不生之病生，如病重不知寒熱痛癢也，當治以按摩及飲之酒藥，使血氣宣暢。）</p>
<p>起居何似？（起居，凡一切房室之燥濕，坐臥之動靜，所包者廣。如肺病好曲，脾病好歌，腎病好吟，肝病好叫，心病好妄言之類，當一一審之。）</p>
<p>曾問損傷？（或飲食不當，或勞役不時，或為庸醫攻補失宜。）</p>
<p>便利何如？（熱則小便黃赤，大便硬塞；寒則小便澄白，下利清穀之類。）</p>
<p>曾服何藥？（如服寒不驗，服熱不靈，察證與脈，思當變計。）</p>
<p>有無脹悶？（胸腹脹悶，或氣、或血、或食、或寒、或虛，皆當以脈合之。）</p>
<p>性情常變，一一詳明。（病者大都喜怒改常。）</p>

<h3>病證</h3>
<p>問病不答，必系耳聾，即當詢之，是素聾否？不則病久，或經汗下，過傷元氣。問而懶答，唯點頭者，是中氣虛。昏憒不知，問是暴厥，抑是久病？婦人僵厥，多是中氣，須問怒否？婦人凡病，當問月水或前或後，師尼寡婦氣血凝滯，兩尺多滑，不可言胎，室女亦同。心腹脹痛，須問舊新？產後須問坐草難易？惡露多少？飲食遲早？生子存亡？飲食失節，若問病處，按之而痛止者為虛，按之而痛甚者為實，痛而不易知為死血，痛無定者知其為氣。凡問百病，晝則增劇，夜則安靜，氣病血否；夜則增劇，晝則安靜，血病氣否；晝熱夜靜，陽氣獨旺，入於陽分；晝靜夜熱，陽氣下陷，入於陰中。晝夜俱熱，重陽無陰，亟瀉其陽而補其陰；晝夜俱寒，重陰無陽，亟瀉其陰而補其陽。四肢作痛，天陰轉甚，必問以前患黴瘡否？</p>

<h3>附：辨舌苔</h3>
<p>張三錫曰：《金鏡錄》載三十六舌辨傷寒之深淺、吉凶，可稱詳備。然細討究，不過陰陽、表裡、寒熱、虛實而已。陶節庵曰：傷寒邪在表，則舌無苔；熱邪在表，則苔漸生，自白而黃、黃而黑，甚則黑裂矣。黑苔多凶，若根黑、或中黑、或尖黑、或屬裡熱全黑，則熱極而難治。常見白苔燥，虛而微熱，或不得汗，或胃中少有飲而不行，宜溫解。白苔滑，虛寒、冒寒，陽氣不振，宜溫。白苔起芒刺，津液不足，胃中有物，宜運動。黃苔，微熱，熱漸入里，或燥渴之象，宜清解。灰色苔，胃中有物，中氣虛，熱渴而不能消飲者，宜溫解。黑色苔，熱入裡實，燥厚者宜下，滑潤者，水困火宜溫，雖黑而潤，所謂水極似火也，不燥為異。</p>
<p>凡傷寒辨舌者，以舌屬心而主火，寒為水也，水寒凌。外感挾內傷，宿食重而結於心下者，五六日舌漸黃，或中干而邊潤，名中焙舌，此則裡熱尚淺。若全乾，無論黃黑，皆屬裡證，分輕重下之。若曾經下，或屢下不減，乃宿滯結於中宮也。詢其脈之虛實，及中氣何如？實者，潤而下之；虛人神氣不足，當生津固中氣。有用生脈散對解毒湯而愈者，有用附子理中湯冷服而愈者，一則陰極似陽，一則陽極似陰，不可不辨。</p>
<p>白胎屬寒，外證煩躁，欲坐臥於泥水中，乃陰寒逼其無根失守之火而然，脈大不鼓，當從陰證治；若不大，躁嘔吐者，從食治之。</p>
<p>火，舌受其困。</p>
<p>產後辨舌者，以心主血也。《經》云：少陰氣絕，則血不行。故舌紫黑者，為血先死。</p>
<p>凡見黑舌，要問曾食酸、甜、咸物否能染成黑色。凡視舌色雖有成見，亦必細審兼證及脈之虛實。不爾，恐有毫釐千里之謬。</p>
<figure>
<img data-orig-src="urn:270:10317.jpg" alt="面部圖">
</figure>
<p>《五色篇》曰：明堂者，鼻也。闕者，眉間也。庭者，顏也。蕃者，頰側也。蔽者，耳門也。其間欲方大，去之十步皆見於外。如是者，壽必中百歲。明堂骨高以起平以直，五臟次於中央，六腑挾其兩側，首面上於闕庭，王宮在於下極，五臟安於胸中，真色以致，病色不見，明堂潤澤以清，五官惡得無辨乎？</p>
<figure>
<img data-orig-src="urn:270:10318.jpg" alt="臟腑色見面部圖">
</figure>
<p>庭者，首面也。闕上者，咽喉也。闕中者，肺也。下極者，心也。直下者，肝也。肝左者，膽也。下者，脾也。方上者，胃也。中央者，大腸也。挾大腸者，腎也。當腎者，臍也。面王以上者，小腸也。面王以下者，膀胱子處也。</p>
<p>男子色在於面王為痛，下為卵痛，其圓莖痛。在女子為膀胱子處病，散為痛，摶為聚也。</p>
<figure>
<img data-orig-src="urn:270:10319.jpg" alt="肢節色見面部圖">
</figure>
<p>顴者，肩也。顴後者，臂也。臂下者，手也。目內眥上者，膺乳也。挾繩而上者，背也。循牙車以下者，股也。中央者，膝也。膝以下者，脛也。當脛以下者，足也。巨分者，股里也。巨屈者，膝臏也。此五臟六腑肢節之部也。</p>
